Sarukaaru vzeefa ah vanna meehunge imthihaanu December gai\nސަރުކާރުގެ ވަޒީފާއަށް ވަންނަ މީހުންގެ އިމްތިހާން ޑިސެމްބަރުގައި\nސިވިލްސާވިސްގެ ވަޒީފާއަށް ވަންނަން ބޭނުންވާ މީހުން ހަދަންޖެހޭ މްތިހާން އަންނަ ޑިސެމްބަރު މަހު މާލެ، އައްޑޫ އަދި ފުވަމުލަކުގައި ބާއްވަން ސިވިލް ސާވިސް ކޮމިޝަން (ސީއެސްސީ) އިން ނިންމައިފި އެވެ.\nސީއެސްސީ އާއި ޑިޕާޓްމަންޓް އޮފް ޕަބްލިކް އެގްޒެމިނޭޝަން ގުޅިގެން އަލަށް ބާއްވާ މި އިމްތިހާނަކީ ސަރުކާރުގެ ވަޒީފާ އަށް ވަންނަ މުވައްޒިފުނަކީ މަސައްކަތުގެ މާހައުލަށް ބޭނުންވާ މުހިންމު ހުނަރުތަށް ލިބިފައިވާ ގާބިލް ފަރާތްތަކެއްކަން ދެނެގަތުމުގެ ގޮތުން ބާއްވާ އިމްތިހާނެކެވެ.\nސީއެސްސީ އިން ބުނީ މި އިމްތިހާން ބޭއްވުމަށް އެކޮމިޝަނުން ވާންޖެހޭ ތައްޔާރީތަށް އެ ކޮމިޝަންގެ ޓްރެއިނިން އިންސްޓްޓިއުޓް އަދި ޑިޕާޓްމަންޓް އޮފް ޕަބްލިކް އެގްޒެމިނޭޝަނާއި ގުޅިގެން ކުރަމުން އަންނަ ކަމަށާއި ޑެސެމްބަރު ދޭއްގައި މާލެ، އައްޑޫ ސިޓީ އަދި ފުވަމުލަކުގައި އިމްތިހާނު ބާއްވާނެ ކަމަށެވެ.\nމި އިމްތިހާނުގައި ކޮންމެ އުމުރެއްގެ މީހަކަށް ބައިވެރި ވުމުގެ ފުރުސަތު އޮންނަ އިރު އިމްތިހާން ކަރުދާހުގައި އެކުލެވިގެންވާނީ މައިގަނޑު ގޮތެއްގައި ހަތަރު ބައެއްގެ މައްޗަށެވެ. އެއީ ދިވެހި ބަސް، މުއާސަލާތު ކުރުމާއި މުއާމާލާތު ކުރުން އަދި އިދާރީ ހިންގުމެވެ.


Indonesia vote ge natheeja hoonuve hulhu hifaifi\nއިންޑޮނޭޝިއާ ވޯޓްގެ ނަތީޖާ ހޫނުވެ ހުޅުހިފައިފި\nހަޅުތާލުގައި ބައިވެރިވި މީހަކު ގޭސް މާސްކެއް އަޅައިގެން ދުވެފަ ދަނީ\nއިންޑޮނޭޝިއާގެ ރިޔާސީ އިންތިހާބުގެ ރަސްމީ ނަތީޖާ އިއުލާން ކުރުމާ ގުޅިގެން އިދިކޮޅު ފަރާތްތަކުން ކުރަން ފެށި މުޒާހަރާތަކުގެ ތެރޭގައި ހަ މީހަކު މަރުވެ 200 އެއްހާ މީހުންނަށް އަނިޔާވެއްޖެ ކަމަށް ރިޕޯޓުތައް ބުނެފި އެވެ.\nމިހާރުވެސް ވެރިކަމުގައި ހުންނެވި ޖޮކޯ ވިދޯދޯ ނުވަތަ "ޖޮކޯވީ"، ވޯޓުގެ 55.5 ޕަސެންޓް ކާމިޔާބު ކުރައްވާ ދެން ވާދަ ކުރެއްވި ކުރީގެ ޖެނަރަލް ޕްރަބޯވޯ ސުބިއާންތޯ ބަލި ކުރައްވާ ދެވަނަ ދައުރަކަށް ހޮވިވަޑައިގެންފި ކަމަށް އިންޑޮނޭޝިއާގެ އިލެކްޝަން ކޮމިޝަނުން އިއްޔެ ވަނީ އިއުލާންކޮށްފަ އެވެ.\nނަމަވެސް ނަތީޖާ އިއުލާންކުރުމާއި ވިދިގެން ސުބިއާންތޯ އަށް ތާއީދުކުރާ ގިނަ އަދަދެއްގެ ސަޕޯޓަރުން އިންޑޮނޭޝިއާގެ ވެރިރަށް ޖަކާޓާގެ މަގުތަކަށް ނިކުމެ ވަނީ ހަޅުތާލު ކުރަން ފަށާފަ އެވެ.\nއެމީހުން ތުހުމަތު ކުރަނީ ވިދޯދޯގެ ސަރުކާރުން އިލެކްޝަންގެ ކުރިންނާއި އިލެކްޝަން ކުރިއަށް ދިޔަ ވަގުތުގަ އާއި އިލެކްޝަން ނިމިގެން ދިޔައިރު ވެސް އޮޅުވާލުމާއި ކޮރަޕްޝަންގެ ބޮޑެތި އަމަލުތައް ހިންގާފައިވާ ކަމަށެވެ.\nމުޒާހަރާ ކުރަން ފެށުމާއި ގުޅިގެން ޖަކާޓާގެ ބޮޑެތި މަގުތަކާއި ދަތުރު ފަތުރުގެ ނިޒާމުތައް ހުއްޓުމަކަށް އައިސްފައިވާއިރު ސަރުކާރުގެ އިމާރާތްތަކާއި ތަންތަން ހިމާޔަތް ކުރަން އެ ގައުމުގެ 50،000 ސިފައިން ދަނީ ހަރަކާތްތެރި ވަމުންނެވެ.\nހަޅުތާލުކުރި މީހުން އެންމެ ވަރުގަދަ ހަމަލާތައް ދީފައިވަނީ އިންޑޮނޭޝިއާ ފުލުހުންގެ ހާއްސަ ބްރައިމޮބް ޔުނިޓަށާއި އިލެކްޝަން އެޑްވައިޒަރީ އެޖެންސީގެ އޮފީސްތަކަށެވެ. އަދި އިންޑޮނީޝިއާގެ އިލެކްޝަންސް އޯވަސައިޓް ބޮޑީގެ އިމާރާތް ކައިރިއަށް ފަތިހު ޖަމާވާން ފެށި މުޒާހަރާކުރާ މީހުން އިތުރުވެ އެ ސަރަހައްދު ތޮއް ޖެހެމުން ދިޔައިރު ފުލުހުން އެ އިމާރާތްތަކަށް ވަދެވޭ މަގުތަށް ވަނީ ބަންދުކޮށްފަ އެވެ.\nބްރައިމޮބް ފުލުހުންގެ ޔުނިޓު މައިމަރުކަޒު ކައިރީގައި ފުލުހުން ހަރަކާތްތެރި ވަނީ\nޖަކާޓާގެ ވަކި ސަރަހައްދުތަކެއްގައި ސޯޝަލް މީޑިއާ އެޕްތައް ވަގުތީ ގޮތުން ބޭނުން ނުކުރެވޭ ގޮތަށް ހަދާފައިވާ ކަމަށް ޕޮލިޓިކަލް ލީގަލް އެންޑް ސެކިއުރިޓީ އެފެއާޒްގެ ކޯޑިނޭޓިންގް މިނިސްޓަރު ވިރާންތޯ ވިދާޅުވެފައި ވެއެވެ.\nސުބިޔާންތޯގެ ސަޕޯޓަރެއް ކަމަށްވާ ލެލީ ސިމަންޖުންތަކް ބުނި ގޮތުގައި މުޒާހަރާ ކުރަން ނިކުމެ ތިބި އެންމެން ވެސް ބޭނުންވަނީ ހިތްހެޔޮ ތެދުވެރި ރައީސެއް ހޮވާށެވެ.\n"އަހަރެމެންނަށް ހެޔޮ ކޮންމެ މީހަކު ރައީސް ކަމަށް ހޮވުނަސް، އެކަމަކު މި ގައުމުގެ ރައްޔިތުންގެ ގޮތުގައި ތިބެ މި އިލެކްޝަން ކުރިއަށް ގޮސްފައިވަނީ އެންމެ އިންސާފުވެރި ގޮތުގައިތޯ ބެލުމަކީ އަހަރެމެން އެންމެންގެ ވެސް ޒިންމާއެއް،" ލެލީ އޭނާގެ ޝުއޫރުތައް ފާޅުކުރި އެވެ.\nއިއްޔެ ފެށި މުޒާހަރާތައް ރޭގަ އެންމެ ހޫނުވެގެން ދިޔަ ވަގުތު ހަ މީހަކު މަރުވެފައިވާ ކަމަށް އެ ގައުމުގެ ފުލުހުން ވަނީ ބުނެފަ އެވެ. ފުލުހުން ބުނާ ގޮތުގައި ހަޅުތާލުތައް އެންމެ ހޫނުވެގެން ދިޔަ ވަގުތު އެތަނުން ނުދާނެ ކަމަށް ބުނެ ތިބި ބަޔަކު ވަނީ ޕެޓްރޯލް ބޮން އުކާފަ އެވެ. ފުލުހުން އެމީހުން ހުއްޓުވުމަށްޓަކައި ކަރުނަ ގޭހާއި ރަބަރު އުންޑާ އާއި ފެންބަޑި ބޭނުން ކޮށްފައި ވެއެވެ.\nހަޅުތާލުކުރި މީހުންގެ ބަޔަކު ފުލުހުންނާއި ދިމާލަށް އޮށްގާ އުކާއިރު އެ މީހުންގެ ފަހަތުގައި އަލިފާން ޖަހާފައި\nފުލުހުންގެ ތަރުޖަމާން މުހަންމަދު އިގްބާލް ވިދާޅުވި ގޮތުގައި އަންގާރަ ދުވަހު މުޒާހަރާ ކުރަން ނިކުތް މީހުން ފުރަތަމަ ހަރަކާތްތެރިވީ ވަރަށް މަޑުމައިތިރިކަމާއެކު އެވެ. އަދި ގާނޫނު ބުނާ ގޮތަށް އިރު އޮއްސި 6:00 ޖަހާއިރު މުޒާހަރާތައް ނިންމަންވާނެ ކަމަށް އަންގާފައިވާއިރު އެރޭ ނުވައެއް ޖަހަންދެން އެމީހުން މުޒާހަރާގައި ހަރަކާތްތެރި ވުމަށް ފުލުހުން ވަނީ ތަންދީފަ އެވެ.\nނަމަވެސް އެމީހުން އެތަނުން ދިއުމަށް ފަހު އެހެން ބަޔަކުވަނީ އެ ސަރަހައްދައް އަނެއްކާ ވެސް އެއްވެފަ އެވެ. އަދި ދެވަނަ ފަހަރަށް އެތަނަށް ޖަމާވި މީހުންގެ އަމަލުތައް ހުރީ ވަރަށް ނުރައްކާތެރި ގޮތަކަށް ކަމަށް ފުލުން މީޑިއާތަކަށް މައުލޫމާތު ދީފައި ވެއެވެ. އެމީހުން ވަނީ ފުލުހުނާއި ކުރިމަތިލާ އެ ހިސާބުގައި ހުރި ބައެއް އިމާރާތްތަކާއި ވެހިކަލްތަކުގައި ހުޅުޖަހާފަ އެވެ.\nއިންޑޮނީޝިއާގެ ކަމާބެހޭ އިދާރާތަކުން ހާމަކުރާގޮތުގައި ދެވަނަ ފަހަރަށް އައިސް ހަޅުތާލުކުރި މީހުން އެކަންތައް ކޮށްފައިވަނީ ވަަރަށް ރަނގަޅަށް ރާވައިގެން ކަމަށް ބެލެވެއެވެ. ހަޅުތާލުތަކާއި ގުޅިގެން މިހާތަނަށް 60 އަށްވުރެ ގިނަ މީހުން ވަނީ ހައްޔަރުކޮށްފަ އެވެ.


Dhiraagun preepeid riload promoashan eh fashaifi\nދިރާގުން ޕްރީޕެއިޑް ރިލޯޑް ޕްރޮމޯޝަން އެއް ފަށައިފި\n– ޓަޗްނެޓް މޮޑެމްގެ އަގުވެސް އިއްޔެ ވަނީ ހެޔޮކޮށްފައި\nދިރާގުން ދެމުންގެންދާ ޕްރީޕެއިޑް ހިދުމަތް ބޭނުން ކުރައްވާ ކަސްޓަމަރުންނަށް އަމާޒުކޮށްގެން ދިރާގުން ރިލޯޑް ޕްރޮމޯޝަން އެއް ފަށައިފިއެވެ.\nއިއްޔެ ފަށާފައިވާ ޕްރޮމޯޝަންގައި ކޮންމެ ހުކުރު ދުވަހަކު މަދުވެގެން 50 ރުފިޔާގެ ރިލޯޑް ކުރަށްވައިފި ނަމަ އިތުރު ބޯނަސް ކްރެޑިޓް ލިބޭގޮތަށް ވަނީ ހަމަޖައްސާފައެވެ. މިގޮތުން 50 ރުފިޔާ އާއި 99 ރުފިޔާ އާއި ދެމެދުގެ އަދަދެއް ރިލޯޑް ކުރަށްވައިފި ނަމަ ބޯނަސް ކްރެޑިޓްގެ ގޮތުގައި 15 ރުފިޔާ ލިބޭނެއެވެ. 100 ރުފިޔާ އާއި 199 ރުފިޔާ އާ ދެމެދުގެ އަދަދެއް ރިލޯޑް ކުރަށްވައިފި ނަމަ 35 ރުފިޔާގެ ބޯނަސް ކްރެޑިޓް ލިބޭނެއެވެ. 200 ރުފިޔާ އާއި 499 ރުފިޔާ އާދެމެދުގެ އަދަދެއް ރިލޯޑް ކުރަށްވައިފި ނަމަ ބޯނަސް ކްރެޑިޓްގެ ގޮތުގައި 100 ރުފިޔާ ލިބޭނެއެވެ. އެއަށްވުރެ މަތިން ރިލޯޑް ކުރަށްވައިފި ނަމަ 150 ރުފިޔާ ގެ ބޯނަސް ކްރެޑިޓް ލިބޭނެއެވެ.\nދިރާގުން މައުލޫމާތު ދޭގޮތުން އެޕްރީލް މަހުގެ ކޮންމެ ހުކުރު ދުވަހަކުވެސް ރިލޯޑް ކުރަށްވައިގެން މިޕްރޮމޯޝަންގައި ބައިވެރިވެވޭނެއެވެ. ރިލޯޑް ކުރުމުން ލިބޭ ބޯނަސް ކްރެޑިޓް ބޭނުން ކުރުމަށް ވެލިޑިޓީ ޕީރިއަޑެއް ވަނީ ކަނޑައަޅާފައެވެ.\nމީގެ އިތުރުން ރާއްޖޭގައި އިންޓަނެޓްގެ ހިދުމަތް ފުޅާ ދާއިރާއެއްގައި ދެމުން އަންނަ ދިރާގުން ވަނީ ޓަޗްނެޓް މޮޑެމްގެ ޕްރޮމޯޝަން އެއްވެސް އިއްޔެ ފަށާފައެވެ. މިޕްރޮމޯޝަންގައި ދިރާގު މޮބައިލް ބްރޯޑްބޭންޑް އިންޓަނެޓް ޓަޗްނެޓް މޮޑެމްގެ އަގު -/599 ރުފިޔާއަށް އަށް ވަނީ ތިރިކޮށްފައެވެ.\nޓަޗްނެޓް މޮޑެމްގެ ޕްރޮމޯޝަން މެއި5ވަނަ ދުވަހާއި ހަމައަށް ކުރިއަށް ގެންދިއުމަށް ހަމަޖެހިފައި ވާކަމަށް ދިރާގުން ބުނެއެވެ.


Online portal medhuverkoh flat ah form husha'elhumah hoama dhuvahu...\nރާއްޖެ - ހައުސިންގ މިނިސްޓްރީ\nއޮންލައިން ޕޯޓަލް މެދުވެރިކޮށް ފްލެޓަށް ފޯމް ހުށައެޅުމަށް ހޯމަ ދުވަހު ހުޅުވާލަނީ!\nޕޯޓަލް ހުޅުވާލުމާއިއެކު ރައްޔިތުންނަށް ފަސޭހަތަކެއް ވެގެންދާނެ ކަމަށް ވިދާޅުވި\nމިނިސްޓްރީގައި ސިޔާސީ އެއްވެސް ނުފޫޒެއް ނޯންނާނެ ކަމަށް ނަޝީދު ވިދާޅުވި\nކ. މާލެ 10 ފެބުރުއަރީ 2019 | އާދީއްތަ 08:55 16,546\nހައުސިންގް އެންޑް އަރބަން ޑިވެލޮޕމަންޓްގެ ސްޓޭޓް މިނިސްޓަރު އަހްމަދު ނަޝީދު ރާއްޖެޓީވީގެ ފަލަސުރުހީގައި - ރާއްޖެއެމްވީ\nއޮންލައިން ޕޯޓަލް މެދުވެރިކޮށް ފްލެޓަށް ފޯމް ހުށައެޅުމަށް ހޯމަ ދުވަހު ހުޅުވާލާނެ ކަމަށް ހައުސިންގ މިނިސްޓްރީން ބުނެފި އެވެ.\nރާއްޖެ ޓީވީގެ "ފަލަސުރުހީ" ޕްރޮގްރާމްގައި ވާހަކަދައްކަވަމުން ހައުސިންގް އެންޑް އަރބަން ޑިވެލޮޕްމަންޓްގެ ސްޓޭޓް މިނިސްޓަރު އަހްމަދު ނަޝީދު ވިދާޅުވީ، ކިޔުގައި ނުޖެހި ފްލެޓަށް ކުރިމަތިލުމުގެ ފުރުސަތު ފަހިކޮށްދިނުމަކީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ވައުދެއް ކަމަށާއި، އެކަން ތަންފީޒު ކުރުމަށްޓަކައި އެ މިނިސްޓްރީން ކުރާ މަސައްކަތުގެ ތެރެއިން ހޯމަ ދުވަހު އޮންލައިން ޕޯޓަލް މެދުވެރިކޮށް ފްލެޓަށް ކުރިމަތިލުމުގެ ފުރުސަތު ހުޅުވާލާނެ ކަމަށެވެ. އަދި އެއާއިއެކު ރައްޔިތުންނަށް ލުއި ފަސޭހަތަކެއް ލިބިގެންދާނެ ކަމަށް އޭނާ ވިދާޅުވިއެވެ.\n''މީގެއިން ލިބޭ އެންމެ ބޮޑު ހިތްހަމަ ޖެހުމަކީ ކޮންމެ ބޭފުޅަކަށް ވެސް، ކޮންމެ ދިވެހި ރައްޔިތަކަށް ވެސް ރަޖިސްޓްރީ ވެވޭނެ އިނގޭތޯ. އަޅުގަނޑުމެން މި ޕޯޓަލް ހެދީމާ. އެންމެ ބޮޑު ބޭނުމަކީ ހާމަކަން ބޮޑު ގޮތެއްގައި މިކަން ކުރުން އިނގޭތޯ. ދެފުށް ފެންނަ ގޮތަށް މިކަން ކުރުން. އެހެންވީމާ ކޮންމެ ރައްޔިތަކަށްވެސް ރަޖިސްޓްރީވެ ވަޑައިގެންނެވޭނެ. އެއަށްފަހު އެބޭފުޅެއްގެ ޕްރޮފައިލް އަޕްޑޭޓް ކުރެވޭނެ.'' ނަޝީދު ވިދާޅުވިއެވެ.\nމީގެއިތުރުން ޕޯޓަލް އިން އެ މީހަކާއި ގުޅޭ ގިނަ މައުލޫމާތު ތަކެއް ލިބޭނެ ކަމަށްވެސް އޭނާ ވިދާޅުވިއެވެ.\nފާއިތުވި އަހަރުތަކުގައި ގިނަ ފަރާތްތަކެއް ބޯހިޔާ ވަހިކަމަށް އެދި ކިޔޫގައި ޖެހި ބޮޑެތި ތަކްލީފްތަކެއް އުފުލަންޖެހުނު އެވެ. ފްލެޓް އެދޭ ފޯމް ހޯދުމަށާއި، ފޯމްލުމަށް ގިނަ ބަޔަކު ގިނައިރުތަކެއް ވަންދެން ކިޔޫގައި ޖެހެން ޖެހި ބޮޑެތި މައްސަލަތަކެއް ފެންމަތިވި އެވެ.\nކުރީގެ ސަރުކާރުގެ ދުވަސްވަރު ހައުސިން މިނިސްޓްރީ އަށް ސިޔާސީ ނުފޫޒޯ ވަރަށް ބޮޑަށް ފޯރާފައިވާ ކަމަށް ގިނަ ފަރާތްތަކަކުން ބުނަމުން ދާއިރު އެކަމަށް އިޝާރާތް ކުރައްވާ ނަޝީދު ވިދާޅުވީ، މިހާރު އެމިނިސްޓްރީގައި އެއްވެސް ކަހަލަ ސިޔާސީ ނުފޫޒެއް ފޯރާފައިނުވާ ކަމަށާއި، އެފަދަ އެއްވެސް ކަމެއް މިހާތަނަށް ދިމާވެފައިނުވާ ކަމަށެވެ.\nއެކި ކަންތައްތަކުގައި އާއްމުންގެ ޝަކުވާތައް ލިބެމުންދާއިރު އެ މީހަކީ ވަކި ޕާޓީ ނުވަތަ ވަކި ސިޔާސީ ފިކުރަކަށް ނިސްބަތްވާ މީހެއްތޯ ނުބަލައި، ބޭނުންވަނީ ވީހާވެސް ގިނަ ރައްޔިތުންގެ ޝަކުވާތަކަށް އިޖާބަ ދިނުން ކަމަށް އޭނާ ވިދާޅުވިއެވެ.\n''އަޅުގަނޑުމެން ބޭނުން ވަނީ ރައްޔިތުންނަށް ހަމަހަމަ ކަމާއިއެކު ހިދުމަތް ދޭން. އެނގިވަޑައިގަންނަވާނެ މީއީ ގުޅިފައިވާ ޕާޓީ ތަކުގެ ސަރުކާރެއް. އަޅުގަނޑުމެން ވަކި މީހަކަށް. އަދި އެ ޕާޓީތަކުން ނަމަވެސް، ޕާޓީ ތަކުގައި ނުހިމެނޭ ރައްޔިތުން ނަމަވެސް. ވަކި މީހަކަށް ވަކި ކުލަޔަށް ބަލައިގެން ހިދުމަތް ދިނުމެއް ނެތް. އަޅުގަނޑުމެން ނުބަލަން މީހާ އަންނަ އިރު އެއީ ކޮންތާކުން އައި ކާކުތޯ.. އަޅުގަނޑުމެން ބަލަނީ އޭނާއާ ގުޅުން ހުރިކަމެއް އެބައޮތްތޯ. އޭނާ އަށް އަޅުގަނޑުމެން ދޭން ޖެހޭ ހިދުމަތެއް އެބައޮތްތޯ'' ނަޝީދު ވިދާޅުވިއެވެ.\nވަކި ފަރާތްތަކަށް ހިދުމަތްދޭ ގޮތާއިމެދު ޝައްކެތް އޮތްނަމަ އެ މައްސަލައެއް ހުށައެޅުމުގެ ފުރުސަތުވެސް އެބައޮތް ކަމަށް އޭނާ ވިދާޅުވިއެވެ.\nމި ސަރުކާރުން ހުޅުމާލޭގައި އަޅަން ހަމަޖެހިފައިވާ 4000 ފްލެޓްތައް އެޅުމުގައި އެންމެ ބޮޑު އިސްކަމެއް ދޭނީ، އެ އިމާރާތަކީ ރައްޔިތުންނަށް އޭގެ ބޭނުން އެންމެ ރަނގަޅު ގޮތަށް ހިފޭ ތަނަކަށް ހެދުން ކަމަށްވެސް ނަޝީދު ވިދާޅުވިއެވެ.\n''މި ތަންތަނަކީ ރައްޔިތުންނަށް ބޭނުން ހިފޭ ގޮތަށް ހެދިފައި ހުރި ތަންތަނަށް ވާންޖެހޭ. ހަމަ ތަނަކަށް ތަނެއް ހުރީމަ ކަމަކު ނުދޭ'' އޭނާ ވިދާޅުވިއެވެ.


Nuva aharahfahu aasenalah thahteh\nނުވަ އަހަރަށްފަހު އާސެނަލްއަށް ތައްޓެއް\nއެފްއޭކަޕް ފައިނަލް މެޗްގައި ރޭ 3-2 ލަނޑުން ހަލް ސިޓީ ބަލިކުރުމަށްފަހު އެފްއޭކަޕްގެ ތަށި އާސެނަލް އިން އުފުލާލައިފި އެވެ.\nރޭ ލަންޑަންގެ ވެމްބްލީ ސްޓޭޑިއަމްގައި ކުޅުނު މި މެޗްގައި ފުރަތަމަ 10 މިނެޓުގައި އާސެނަލްގެ ގޯލަށް2ލަނޑުޖަހައި ހަލްސިޓި ވަނީ އާސެނަލް ސިއްސުވާލާފަ އެވެ. މި ދެ ލަނޑު ކާމިޔާބު ކޮށްދިނީ ޖޭމްސް ޗެސްޓާ އާއި ކާޓިސް ޑޭވިސް އެވެ.\nއޭގެފަހުން މެޗް ކޮންޓުރޯލްކުރަމުން ގެންދިޔަ އާސެނަލްއަށް ލަނޑުޖަހައިދީ ހަލްގެ ލީޑު ހަނިކޮށްދީފައިވަނީ ލިބުނު ހިލޭ ޖެހުމަކުން އާސެނަލްގެ މިޑްފީލްޑަރ ކަޒޯލާ އެވެ. އަދި މެޗް އެއްވަރު ކޮށްދިން ލަނޑު ކާމިޔާބު ކޮށްދިނީ އާސެނަލްގެ ފުރާންސްގެ ޑިފެންޑަރ ކޮސިއެލްނީ އެވެ. އޭގެ ފަހުންވެސް އާސެނަލްއަށް ލަނޑުޖަހަން ރަނގަޅު ފުރުސަތުތަކެއް ލިބި ވަނީ ގެއްލިފަ އެވެ.\nމެޗްގެ 90 މިނެޓު ކުޅެ މެޗު އެއްވަރު ވުމުން އިތުރު ވަގުތުގެ 30 މިނެޓު ކުޅުން ފެށިއެވެ. އަދި 109 ވަނަ މިނެޓުގައި އާސެނަލްގެ ވޭލްސްގެ ޒުވާން މިޑްފީލްޑަރ ރަމްސީ ލަނޑު ކާމިޔާބު ކޮށްދީ އާސެނަލް އަށް ފުރަތަމަ ފަހަރަށް މެޗްގެ ލީޑު ހޯދައިދިނެވެ.\nއިތުރު ވަގުތުގެ 30 މިނެޓު ނިމެން ދަނިކޮށް އާސެނަލްގެ ކީޕަރަށް ހެދުނު ގޯހެއްގެ ސަބަބުން ހަލްސިޓީގެ ފޯވާރޑް ސޯނެ އަލޫކޯއަށް ލިބުނު ރަނުގެ ފުރުސަތު، ބޯޅަ ގޯލާ ދިމާނުވުމުގެ ސަބަބުންވަނީ ބޭކާރުވެފަ އެވެ.\nމިއީ ތައްޓެއް ނުލިބި މާޔޫސްވެފައި ތިބި އާސެނަލް ސަޕޯޓަރުންނަށާއި ކްލަބަށް ރަނގަޅު ފެށުމެއްކަމަށް އެ ކްލަބްގެ ސަޕޯޓަރުން އަންނަނީ ބުނަމުންނެވެ. އެންމެ ފަހުން އާސެނަލްއަށް ތައްޓެއް ލިބިފައިވަނީ މީގެ9އަހަރު ކުރިންނެވެ.


މެޖިސްޓްރޭޓް ކޯޓުތަކަށް ޢައްޔަންކުރެވޭ މެޖިސްޓްރޭޓުން މަޤާމުގެ ހުވާ ކުރައްވައިފި\n18 ސެޕްޓެމްބަރ 2017 - ހޯމަ\nދިވެހިރާއްޖޭގެ ސުޕްރީމް ކޯޓުގައި މިއަދު ބޭއްވުނު ރަސްމިއްޔާތުގައި މެޖިސްޓްރޭޓް ކޯޓުތަކަށް ޢައްޔަނުކުރެވޭ މެޖިސްޓްރޭޓުން މަޤާމުގެ ހުވާ ކުރައްވައިފިއެވެ. މެޖިސްޓްރޭޓް ކޯޓުތަކަށް ޢައްޔަންކުރެވުނު މެޖިސްޓްރޭޓުންނަކީ، ޅ. ނައިފަރު މެޖިސްޓްރޭޓް ކޯޓުގެ މެޖިސްޓްރޭޓްގެ މަޤާމަށް ކ. ތުލުސްދޫ، އަލޭރު، އަލްއުސްތާޛާ މަރްޔަމް ނަޞްރާއާއި ލ. މާމެންދޫ މެޖިސްޓްރޭޓް ކޯޓުގެ އިސް މެޖިސްޓްރޭޓްގެ މަޤާމަށް ލ. އިސްދޫ، ބީޗްރެސްޓް، އަލްއުސްތާޛު ޢަލީ ޝަރީފްއާއި ޅ. ހިންނަވަރު މެޖިސްޓްރޭޓް ކޯޓުގެ ކޯޓު އިސް މެޖިސްޓްރޭޓްގެ މަޤާމަށް ޅ. ކުރެންދޫ، ނޫރާނީގެ، އަލްއުސްތާޛު ސުލައިމާން މުޙައްމަދުއާއި ގދ. ގައްދޫ މެޖިސްޓްރޭޓް ކޯޓުގެ މެޖިސްޓްރޭޓްގެ މަޤާމަށް ގދ. ގައްދޫ، ހަނދުވަރީނާޒް، އަލްއުސްތާޛު މުޙައްމަދު ޝަނީޒް ޢަބްދުﷲއާއި ގދ. ވާދޫ މެޖިސްޓްރޭޓް ކޯޓުގެ ކޯޓު އިސް މެޖިސްޓްރޭޓް ގދ. ވާދޫ، ވަޑިގެ، އަލްއުސްތާޛު ލިމްޢާން މުޙައްމަދުއާއި ހދ. މަކުނުދޫ މެޖިސްޓްރޭޓް ކޯޓުގެ ކޯޓު އިސް މެޖިސްޓްރޭޓްގެ މަޤާމަށް ކ. ތުލުސްދޫ، ނޫރުވާދީ، އަލްއުސްތާޛު މުޙައްމަދު އިޙްސާންއާއި ޏ. ފުވައްމުލަކު މެޖިސްޓްރޭޓް ކޯޓުގެ މެޖިސްޓްރޭޓުގެ މަޤާމަށް ޏ. ފުވައްމުލައް، ފުނާޑު ކޯޒީ، އަލްއުސްތާޛާ ޙަދީޖާ ލީނާއެވެ.\nމެޖިސްޓްރޭޓްކަމުގެ މަޤާމަށް ޢައްޔަންކުރެވުނު ފަރާތްތަތަކަށް ހުވާލައިދެއްވީ ހައިކޯޓުގެ ފަނޑިޔާރު އަލްއުސްތާޛު ޢަލީ ސަމީރުއެވެ. އަދި ހުވާކުރެއްވި މެޖިސްޓްރޭޓުންނަށް ފަތްކޮޅު ޙަވާލުކޮށްދެއްވީ ދިވެރާއްޖޭގެ ސުޕްރީމް ކޯޓުގެ ފަނޑިޔާރު އަދި ޖުޑީޝަލް ސަރވިސް ކޮމިޝަނުގެ ރައީސް އަލްއުސްތާޛު ޢަބްދުﷲ ޢަރީފުއެވެ. މި ރަސްމިއްޔާތުގައި ދިވެހިރާއްޖޭގެ އުއްތަމަ ފަނޑިޔާރު އަލްއުސްތާޛް ޢަބްދުﷲ ސަޢީދުއާއި ދިވެހިރާއްޖޭގެ ސުޕްރީމް ކޯޓުގެ ފަނޑިޔާރުންގެ އިތުރުން ޖުޑީޝަލް ސަރވިސް ކޮމިޝަނާއި ދިވެހިރާއްޖޭގެ ސުޕްރީމް ކޯޓުގެ އިސްވެރިން ބައިވެރިވެވަޑައިގަތެވެ.\nއަދި މި ރަސްމިއްޔާތުގައި މަޤާމުގެ ހުވާކުރެއްވި މެޖިސްޓްރޭޓުންނާ މުޚާތަބުކުރައްވައި ޖުޑީޝަލް ސަރވިސް ކޮމިޝަނުގެ ނައިބު ރައީސް ދެއްކެވި ވާހަކަފުޅުގައި ފަނޑިޔާރުންގެ އިންޓެގްރިޓީއާއި ޖުޑީޝަލް ވެލިއުސް އަދި ރޫލް އޮފް ލޯ ނެގެހެއްޓުމާ ބެހޭގޮތުން އަލިއަޅުއްވާލެއްވިއެވެ. އަދި މި ރަސްމިއްޔާތު ނިންމަވާލެއްވުމަށްފަހު، މި ރަސްމިއްޔާތުގައި ހުއްވާކުރެއްވި މެޖިސްޓްރޭޓުންނާއި ދިވެހިރާއްޖޭގެ އުއްތަމަ ފަނޑިޔާރު ބައްދަލުކުރެއްވިއެވެ.


Governor kamah Haashim ayyan kuran Majleehun ruhun dheefi\nގަވަރުނަރުގެ މަގާމަށް ހާޝިމް އައްޔަންކުރަން މަޖިލީހުން ރުހުންދީފި\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ގަވަރުނަރު ކަމަށް އައްޔަނު ކުރުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ރައްޔިތުންގެ މަޖިލީހަށް ފޮނުއްވި ކުރީގެ ފިނޭންސް މިނިސްޓަރު އަލީ ހާޝިމް އެ މަގާމަށް އައްޔަން ކުރަން ފެންނަ ކަމަށް، މަޖިލީހުން މިއަދު ފާސްކޮށްފި އެވެ.\nމާލިއްޔަތު ކޮމިޓީން އާދިއްތަ ދުވަހު ބޭއްވި ބައްދަލުވުމަށް ހާޝިމް ހާޒިރުކޮށް، އޭނާ އާ ވަނީ އިންޓަވިއު ކޮށްފަ އެވެ. އަދި ގަވަރުނަރުގެ މަގާމަށް ހާޝިމް އައްޔަން ކުރަން ފެންނަ ކަމަށް ކޮމިޓީން ފާސްކޮށްފައިވަނީ އިންޓަވިއު އަށް ފަހު، ކޮމިޓީގެ ބައްދަލުވުމުގައި ބައިވެރިވި މެމްބަރުންގެ އިއްތިފާގުންނެވެ.\nމަޖިލީހުގެ ގަވާއިދުގެ ދަށުން، މަރުކަޒީ ބޭންކުގެ ގަވަރުނަރު ކަމަށް އައްޔަން ކުރަން ރައީސް ފޮނުއްވާ ބޭފުޅަކާއި ގުޅޭގޮތުން އާންމުންގެ ޝަކުވާއެއް އޮތްތޯ ބެލުމަށް ފުރުސަތު ހުޅުވާލަން ޖެހެ އެވެ. އެގޮތުން މަޖިލީހުން ހުކުރު ދުވަހު ކުރި އިއުލާނަކުން އެ ފުރުސަތު ވެސް އޮތީ ހުޅުވާލާފަ އެވެ.\nމަރުކަޒީ ބޭންކުގެ ވެރިޔާގެ މަގާމަށް ހާޝިމް އައްޔަން ކުރުމަށް މަޖިލީހަށް ފޮނުވުމުން އެ ނަން ދިރާސާ ކުރުމަށް މާލިއްޔަތު ކޮމިޓީ އަށް ފޮނުވުމުން އެ ކޮމިޓީން އޭނާ އާ އިންޓަވިއުކޮށް، އެ މަގާމަށް އައްޔަން ކުރަން ރުހުން ދީފައިވާއިރު ހާޝިމް އެ މަގާމަށް އައްޔަން ކުރީ ވޯޓްގައި ބައިވެރިވި 55 މެމްބަރުންގެ އިއްތިފާގުންނެވެ.\nގަވަރުނަރުކަމަށް އައްޔަނު ކުރަން މަޖިލީހުން ފާސްކުރި ހާޝިމަކީ ކުރީގެ ރައީސް މުހައްމަދު ނަޝީދުގެ ވެރިކަމުގައި 2008 އިން 2010 އަށް ސަރުކާރުގެ ފިނޭންސް މިނިސްޓަރެވެ. މިވަގުތު އޭނާ ހުންނެވީ ޕްރެސިޑެންޝަލް އެކްޝަން ކޮމިޓީގެ ޗެއާމަންގެ މަގާމުގަ އެވެ.


Kuda Kujjaku Bodethi Meehunnai Ehvarah Nashaa Manzaru - Vaguthu\n24 ސިކުންތު ކުރިން ( ޖޫން 11, 2021 )\nކުޑަ ކުދިންނަކީ އެކުދިންނަށް ފެނިގެން ކަމެއް ކޮށްފިނަމަ އެކަންކަން ވަރަށް އަވަހަށް ދަސްކުރާ ބައެެކެވެ. އެގޮތުން ދާދި ފަހުން މިވަނީ ބޮޑެތި މީހުން ނަށަނިކޮށް ކުޑަ ކުއްޖަކު އެކަން ކުރާ މަންޒަރު ގިނަ ބައެއްގެ ސަމާލު ކަމަށް އައިސްފައެވެ.\nމީސްމީޑިގާއި އާއްމު ވެފައިވާ ވީޑިއޯއަކުން ފެނިގެން ދަނީ ބޮޑިތި މީހުން ގްރޫޕު ހަދައިގެން ނަށާ މަންޒަރެވެ. އެ ވީޑީއޯއިން ދެން ފެނިގެން ދަނީ އެމީހުންނާއި އެކީ ކުޑަ ކުއްޖަކު ވެސް ނަށާ މަންޒަރެވެ.\nއެ ވީޑިއޯ ގިނަ ބައެއްގެ ސަމާލު ކަމަށް އައިސްފައިވަނީ އެކުއްޖާ އެމީހުންނާއި އެއްވަރަށް މޮޅުކޮށް ނަށާތީއެވެ.\nމި ވީޑިއޯ ޓުވިޓާގައި ހިއްސާ ކޮށްފައިވަނީ އެމެރިކާގެ ކުރީގެ ބާސްކެޓު ކުޅުންތެރިއެއް ކަމަށްވާ ރެކްސް ޗެޕްމާން އެވެ. އެ ވީޑިއޯ ހިއްސާ ކުރަމުން އޭނާ ބުނެފައިވަނީ ވީޑިއޯއިން ފެނިގެން ދަނީ ކުޑަ ކުއްޖަކު ބޮޑެތި މީހުންނާއި އެކީ ނަށާ މަންޒަރު ކަމަށެވެ.\nޓުވިޓާގައި މި ވީޑިއޯ އާއްމުވުމާއި އެކީ ކުޑަ ވަގުތުކޮޅެއްގެ ތެރޭގައި 1.9 މިލިއަން މީހުން ވަނީ މި ވީޑިއޯ ބަލާފައެވެ. އަދި 90،000 އަށްުވުރެ ގިނަ މީހުން ވީޑީއޯއަށް ލައިކް ދީފައިވާއިރު، 13،000 އަށްވުރެ ގިނަ މީހުން ވަނީ ވީޑީޯ ރީޓުވިޓް ކޮށްފައެވެ.\nމި ވީޑިއޯއަށް ކޮމެންޓް ކުރި ބައެއް ފަރާތްތަކުން ވަނީ އިތުރު ކުދިން ނަށާ މަންޒަރު ހިއްސާކޮށް، އެކުދިން ވެސް އެހެން ކުދިންނަށް ދޫނުކުރާ ކަމަށް ބުނެފައެވެ.\nއެއްމާބަނޑު ދެބައިންގެ ކޭކް އާއި ޕޭސްޓްރީގެ ދުނިޔެ!


SunOnline: Kureege Naibu raees Jihad ves quarantine ah\nކުރީގެ ނައިބު ރައީސް ޖިހާދުވެސް ކަރަންޓީނުކޮށްފި\nކުރީގެ ނައިބު ރައީސް އަބްދުﷲ ޖިހާދު --- ސަންފޮޓޯ/ މުހައްމަދު އަފްރާހް\nކޮރޯނާވައިރަސް، ކޮވިޑް-19 ފެތުރުނަ ނުދިނުމަށް އަޅާ ފިޔަވަޅުތަކުގެ ތެރެއިން ރާއްޖޭން ބޭރުން އަންނަ ކޮންމެ މީހަކު ކަރަންޓީނު ކުރުމަށް ނިންމާފައިވާ ނިންމުމުގެ ދަށުން ކުރީގެ ނައިބު ރައީސް އަބްދުﷲ ޖިހާދުވެސް ކަރަންޓީނު ކޮށްފި އެވެ.\n"ސަން" އަށް އެނގިފައިވާ ގޮތުން ކުރީގެ ނައިބު ރައީސް އަބްދުﷲ ޖިހާދު ކަރަންޓީނު ކޮށްފައި ވަނީ މަލަހިނި ކުޑަބަނޑޮހުގައި ގާއިމް ކޮށްފައިވާ ކަރަންޓީނު ފެސިލިޓީގަ އެވެ. ޖިހާދު ކަރަންޓީނު ކޮށްފައި ވަނީ ތައިލެންޑަށް ދަތުރު ކުރުމަށް ފަހު ރާއްޖެ އައުމުން ރޭގެ ވަގުތެއްގަ އެވެ.\nއިއްޔެ އާއި ރޭ ރާއްޖެއިން ބޭރުން ރާއްޖެ އައި ގިނަ ބަޔަކު ވަނީ ކަރަންޓީނު ކޮށްފަ އެވެ.\nއެޗްޕީއޭއިން ނިންމާފައިވަނީ ރާއްޖެ އަންނަ ފަތުރުވެރިން ފިޔަވާ އެހެން ހުރިހާ އެންމެން ސަރުކާރުން ކަނޑައަޅާ ތަނެއްގައި 14 ދުވަހަށް ކަރަންޓީނު ކުރުމަށެވެ.\nޓޫރިޒަމް ދާއިރާ ގެ 11 ފެސިލިޓީ އެއް ކަރަންޓީނު ބޭނުމަށް މިހާރު ދަނީ ބޭނުން ކުރަމުންނެވެ. ޓޫރިޒަމް މިނިސްޓަރު އަލީ ވަހީދު ވިދާޅުވީ ކަރަންޓީނު ފެސިލިޓީގެ ގޮތުގައި 2288 އެނދު ހަމަޖެހިފައިވާ ކަމަށެވެ. އެއީ 1158 ކޮޓަރި އެވެ.\nރިސޯޓް ހަދަން ދޫކޮށްފައިވާ ވިލިވަރުގެ އިތުރުން ކަރަންޓީނު ފެސިލިޓީތައް ގާއިމްކޮށްފައިވާ ރިސޯޓްތަކަކީ؛\nހުޅުލެ އައިލެންޑް ހޮޓެލް (އެޗްއައިއެޗް)\nވަރު ބައި އެޓްމޮސްފިއަ\nވެލިދޫ އައިލެންޑް ރިސޯޓް\nމިނިސްޓަރު އަލީ ވަހީދު "ސަން" އަށް ވިދާޅުވީ، ކަރަންޓީނު ކުރުމަށް 2،000 އަށް ވުރެ ގިނަ އެނދު ހަމަޖެހުމަކީ ލިބުނު ވަރަށް ބޮޑު ކާމިޔާބެއް ކަމަށެވެ. އަދި މިކަމުގައި ޓޫރިޒަމް ދާއިރާގެ އެއްބާރުލުން ވަރަށް ބޮޑަށް ލިބުނު ކަމަށް މިނިސްޓަރު ވިދާޅުވި އެވެ.\nޖިހާދު ފުރުން މަނާ ކުރީ ގާނޫނާ ހިލާފަށް: ސުޕްރީމް ކޯޓު\nސުޕްރީމް ކޯޓުން ގޮތް ނިންމަންދެން ޖިހާދު ފުރުން މަނާކޮށްފި


Ras Online - ޢަދާލަތު ޕާޓީގެ ރިޔާސީ އިންތިޚާބަށް ކުރިމަތިލުމުގެ މުއްދަތު އިތުރު ކޮށްފި\nއަހުމަދު ޝާހް 19 ޖެނުއަރީ 2021\nޢަދާލަތު ޕާޓީގެ ލީޑަރޝިޕްގެ އިސް ބޭފުޅުން\nޢަދާލަތު ޕާޓީގެ ރިޔާސީ އިންތިޚާބަށް ކުރިމަތިލުމުގެ މުއްދަތު އިތުރު ކޮށްފިއެވެ.\nޢަދާލަތު ޕާޓީން ކޮށްފައިވާ އިޢުލާނެއްގައި ވަނީ، ޢަދާލަތު ޕާޓީގެ ދުސްތޫރުގެ 41.1 ވަނަ މާއްދާގެ (ށ) އަދި 41.3 ވަނަ މާއްދާގެ (ނ) ގެ 1 ވަނަ ނަންބަރުގެ ދަށުން، ޕާޓީގެ3ވަނަ ދައުރަށް ޕާޓީގެ ރައީސާއި ނައިބު ރައީސް ހޮވުމަށްޓަކައި 30 ޖަނަވަރީ 2021 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ޢަދާލަތު ޕާޓީގެ ރިޔާސީ އިންތިޚާބަށް ކުރިމަތިލުމުގެ މުއްދަތު 21 ޖަނަވަރީ 2021 ވާ ބުރާސްފަތި ދުވަހުގެ 16:00 ގެ ނިޔަލަށް އިތުރުކޮށްފައިވާ ކަމަށެވެ.\nޢަދާލަތު ޕާޓީގެ ރިޔާސީ އިންތިޚާބަށް ކުރިމަތިލުމުގެ މުއްދަތު އިތުރު ކޮށްފައިވާއިރު އެ ޕާޓީގެ ރައީސް ކަމަށް ކުރިމަތި ލެއްވުމަށް މިހާރުގެވެސް ރައީސް އިމްރާން ޢަބްދުﷲ ވަނީ ނިންމަވާފައެވެ. އިމްރާން މިއަދު ވިދާޅުވީ، އެގޮތަށް ނިންމެވީ ޤައުމުގެ ޙާލަތު ހުރިގޮތުން ޢަދާލަތުޕާޓީ އިތުރަށް ހަރުދަނާކޮށް ކުރިއަށް ގެންދިއުމުގައި އެމަނިކުފާނުގެ ދައުރު މުހިންމުކަމަށް އެ ޕާޓީގެ މެމްބަރުން ފާހަގަކުރަށްވާތީ ކަމަށެވެ.\nއިޢުލާން: ޢަދާލަތު ޕާޓީގެ ރިޔާސީ އިންތިޚާބަށް ކުރިމަތިލުމުގެ މުއްދަތު އިތުރު ކުރުން https://t.co/J8516S55q7\n— Adhaalath Party (@AdhaalathOffice) January 19, 2021\nޢަދާލަތު ޕާޓީން މިއަދު ކުރި އިޢުލާނުގައި ވަނީ، ރިޔާސީ އިންތިޚާބުގައި ވާދަކުރުމަށް އެދޭ ފަރާތްތަކުން އެކަމަށް އެދޭ ފޯމާއި، ފޯމާއެކު ހުށައަޅަންޖެހޭ ލިޔެކިޔުން 21 ޖަނަވަރީ 2021 ވާ ބުރާސްފަތި ދުވަހުގެ 16:00 ގެ ކުރިން ޢަދާލަތު ޕާޓީގެ މައި އޮފީހަށް ހުށައެޅުމަށް އެދިފައެވެ.\nރިޔާސީ އިންތިޚާބުގައި ވޯޓުލުމުގެ ޙައްޤު ލިބިގެންވަނީ 13 ޖަނަވަރީ 2021 ވާ ބުދަ ދުވަހުގެ ނިޔަލަށް ޕާޓީގެ މެންބަރެއްގެ ގޮތުގައި ރަޖިސްޓްރާ ބަލައިގަނެފައިވާ، ޕާޓީގެ ކޮންމެ މެންބަރަކަށް ކަމަށް އެ ޕާޓީން ކޮށްފައިވާ އިޢުލާނުގައި ވެއެވެ. 18 އޯގަސްޓް 2005 ގައި ރަޖިސްޓްރީ ކޮށްފައިވާ، ޢަދާލަތުޕާޓީގެ ފުރަތަމަ ރައީސް އަކީ ޝެއިޚް ޙުސައިން ރަޝީދު އަޙްމަދެވެ. އަދި މިހާރު ރައީސްގެ މަޤާމުގައި ހުންނެވި ހޯމް މިނިސްޓަރ އިމްރާން ޢަބްދުﷲ އެ މަޤާމުގައި ހުންނަވާތާ މިހާރު ވަނީ 12 އަހަރުވެފައެވެ. އެ ޕާޓީގައި މިވަގުތު 6436 މެމްބަރުން އެބަތިބިކަމަށް އިލެކްޝަންސް ކޮމިޝަންގެ ދަފްތަރުން ދައްކަޢެވެ.\nސައިންސް އެންޑް ޓެކްނޮލޮޖީ މިނިސްޓްރީ ހިންގެވުމަށް ފައްޔާޒް


Numberun dhakkanee kuhmadhuve amaanvamun anna kamah!\nނަމްބަރު ދައްކަނީ ކުށް މަދުވެ އަމާންވަމުންދާ ކަމަށް!\nނުރައްކާތެރި ކުށްވެރިން ރާއްޖޭގެ އެކި ކަންކޮޅުތަކުގައި ގޭންގުތައް ހަދައިގެން ހަރަކާތްތެރިވާން ފެށި އިރެއް ބުނަން ދައްޗެވެ. ނަމަވެސް މާލޭގައި އެކި ހިސާބުތަކަށް އަމިއްލަ ނަންތަކެއް ހަދައިގެން، ގޭންގުތައް ގޮތުގައި 2004 ވަނަ އަހަރުގެ ކުރިންވެސް އެމީހުން ހަރަކާތްތެރިވިކަން އެނގެއެވެ. އޭގެ ފަހުން މާފުށީ ޖަލުގައި އީވާން ނަސީމް މަރާލުމަށް ފަހު ހިނގައިދިޔަ ދުވަސްތަކުގައި ސަބަބުތައް މެދުވެރިވެގެން ގިނަ އަދަދެއްގެ ކުށްވެރިން ދޫކޮށްލުމަށް އޭރުގެ ސަރުކާރަށް މަޖުބޫރުވެގެން ދިޔައެވެ. އޭގެ ނަތީޖާއަކަށްވީ ރާއްޖޭގައި މާރަމާރިތަކާއި ކުށުގެ އަމަލުތައް އިންތިހާއަށް އިތުރުވެގެން ދިޔުމެވެ. ގިނަ އަދަދެއްގެ މީހުން ގާނޫނުތައް މުގުރައި ކުށަށް އަރައިގަންނަމުންދިޔަ އެވެ.\nރައީސް މައުމޫން އަބްދުލް ގައްޔޫމްގެ ވެރިކަމަށް ފަހު ރައީސް މުހައްމަދު ނަޝީދު ވެރިކަމާ ހަވާލުވެ ވަޑައިގެންނެވި ނަމަވެސް މާރަމާރީ އާއި މަސްތުވާތަކެތި ބޭނުން ކުރުން ފަދަ ކުށްތަކާއި އެހެނިހެން ގިނަ ކުށްތައްވެސް މަދު ކުރުމަށް ކުރި މަސައްކަތުގެ ނަތީޖާ އެހާ ރަނގަޅެކޭއެއް ނުދެއްވޭނެ އެވެ. ފުލުހުންގެ ތަފާސް ހިސާބުތަކުން ދައްކައި ދެނީ ވެސް އެ ނަތީޖާ އެވެ.\nރައީސް ނަޝީދުގެ ވެރިކަން ވެއްޓި 2013 ވަނަ އަހަރުގެ ރިޔާސީ އިންތިހާބުގެ ކެމްޕެއިން ދުވަސްވަރުގައި އިދިކޮޅު ފަރާތްތަކުގެ ފާޑުކިޔުންތައް އަމާޒުވެގެން ދިޔައީ ރައީސް އަބްދުﷲ ޔާމީނަށެވެ.\n"ރައީސް ޔާމިން ކެމްޕެއިން ދުވަސްކޮޅު އިދިކޮޅު ފަރާތްތައް ވަރަށް ގިނައިން ޕޯޑިއަމްތަކަށް އަރާ ދެއްކި ކުށުގެ ވެއްޓާ ރައީސް ޔާމީނާ ގުޅޫވައި ތުހުމަތުތައް ކުރި. ނަމަވެސް ހަގީގަތަކީ ރައީސް ނަޝީދު ސަރުކާރުގައި ރާއްޖެއިން ކުރި މަސައްކަތުގައި ވަނީ ފެއިލްވެފައި، ރާއްޖެ އަމާންތަނަކަށް ހެދުމުގައި ވަނީ ފެއިލްވެފައި." ރައްޔިތުންގެ މަޖިލީހުގެ ނައިފަރު ދާއިރާގެ މެންބަރު އަހުމަދު ޝިޔާމް ވިދާޅުވި އެވެ. "ނަމަވެސް ރައީސް ޔާމީން ވެރިކަމަށް ވަޑައިގެން މަސައްކަތް ކުރެއްވީ ޒުވާނުން ކުރި އެރުވުމަށް. ސިޔާސީ މަސައްކަތުން ދުރުވެ ރައްޔިތުންނަށް މަސައްކަތް ކުރެއްވީ. އެހެންވެ މަގުމަތީ ކަމެއް ނެތިފައި ކުށަށް އަރާގަތުމުގެ ފުރުސަތު ހުރި ގިނަ ޒުވާނުން މިހާރު ވަނީ ބޮޑެތި ވަޒީފާތަކުގައި ހަރުދަނާ މަސައްކަތުގައި. އަދި ކުށަށް އަރައިގަނެފައި ތިބި މީހުންވެސް އިސްލާހުކޮށް އެމީހުނަނަށް މުޖުތަމައުގައި ފުރުސަތު ހޯދައިދެމުން ދަނީ،"\nރައްކާތެރި މާހައުލެއް ހޯދައި ދެވުނީ ކޮން ސަރުކާރެއްގައިތޯ ކުރާ ސުވާލަށް ވަރަށް ގިނަ ވާހަކަ ދެކެވިދާނެ އެވެ. އެހެން ކަމުން ފުލުހުންގެ އެނުއަލް ކްރައިމް ރިޕޯޓަށް ބަލައިލާއިރު 2011 ވަނަ އަހަރުން ފެށިގެން 2013 ވަނަ އަހަރާ ހަމަޔަށް ހުރި ކުށުގެ ރިކޯޑާއި 2014 ވަނަ އަހަރުން ފެށިގެން މިއަހަރާ ހަމަޔަށް ކުށުގެ މާހައުލަށް ކިހާވަރެއްގެ ބަދަލެއް އައިސްފައިވޭތޯ ބަލައިލުން ރަނގަޅެވެ.\nފުލުހުންގެ ތަފާސް ހިސާބުތަކުން ދައްކާ ގޮތުގައި 2011 ވަނަ އަހަރުން ފެށިގެން 2013 ވަނަ އަހަރަށް މާރާމާރީއާ ގުޅޭ 3870 މައްސަލަ ފައިލް ކުރެވިފައި ވެއެވެ. ނަމަވެސް 2014 ފެށިގެން 2016 އާ ހަމަޔަށް ވަނީ އެ އަދަދު ވަނީ 2555 އަކަށް ދަށް ވެފަ އެވެ. މިއީ މާރަމާރީގެ އަދަދު 34 ޕަސަންޓު ދަށްވުމެވެ.\nދެހާސް އެގާރައިން 2013 ފޭރުމުގެ މައްސަލައިގެ އަދަދު 17،987 ގައި ހުރި އިރު 2014 އިން 2016 އަށް ވަނީ 11،682 އަށް ދަށްވެފައެވެ. އެއީވެސް ކުށުގެ ވެއްޓަށް އައި 35.1 ޕަސަންޓް ދަށަށް ދިޔަ ބަދަލެކެވެ. މީގެ އިތުރުން 2011 ވަނަ އަހަރުން ފެށިގެން 2013 އަށް 2419 ގައި ހުރި ވައްކަމުގެ މައްސަލަތައް 2014 އިން 2016 އަށް ވަނީ 1699 އަކަށް މަދުވެފައެވެ.\nއަޅާ ކިޔާ ތާރީހުތަކާ ގުޅުވާއިރު މަސްތުވާތަކެތީގެ މައްސަލަތައް 8321 އިން 6865 އަށް ދަށް ކުރެވިފައިވާ ކަމަށް ހިސާބުތަކުން ދައްކައެވެ. އަދި 2011 ވަނަ އަހަރުން ފެށިގެން 2013 ވަނަ އަހަރާ ހަމަޔަށް 1793 މައްސަލަ ހުރި ޖިންސީ ފުރައްސާރަ ކުރުން މިހާރު ވަނީ 25 ޕަސަންޓު ދަށްކުރެވިފައެވެ. މަކަރާއި ހީލަތުގެ މައްސަލަތައް ވެސް ވަނީ 33.1 ޕަސަންޓު ދަށްކުރެވިފައެވެ.\nމި އިންޑިކޭޝަންތަކުން ދައްކާ ގޮތުން ކުށުގެ ވެއްޓަށް ބަދަލެއް އައިސްފި އެވެ. އެއީ މީގެ ކުރިން ނުފެންނަ ބަދަލެކެވެ. މީގެ ކުރިން 2008 ވަނަ އަހަރުން ފެށިގެން 2014 އާ ހަމައަށް ނަމްބަރުތައް ހުރީ މައްޗަށް ހިފާފަ އެވެ. އެ ހިސާބުން ނަމްބަރުރައް ހުރީ ވެއްޓެން ފަށާފަ އެވެ.\nކުށުގެ ވެށި ބަދަލުކޮށްލުމަށް މިފަހުން ހިންގި އެންމެ ކާމިޔާބު އެއް ޕްރޮޖެކްޓަކީ ގޭންގުތަކުގައި އުޅޭ ކުޑަކުދިން ދ. ވާނީއަށް ފޮނުވާ އިސްލާހު ކުރުމުގެ މަސައްކަތެވެ. އެ ކުދިން ބަދަލުވެ އިސްލާހު ވެގެން އައިސް މައިންބަފައިންގެ ލޮލުން އުފަލުގެ ކަރުނަތައް އޮހިގެން ދިޔަތަން ދާދި ފަހުން ވަނީ ފެނިފައެވެ. އެއީ އެފަދަ ޕްރޮގްރާމަކުން މީގެ ކުރިން ރާއްޖޭގައި ނުކުތް ނަތީޖާއެއް ނޫނެވެ.\nމީގެ އިތުރުން ބޮޑެތި ކުއްތަކަށް އަރާ ގޭންގުތަކުގެ ލީޑަރުންނަށް މޮނިކޮން އަމުރު ނެރެ ފައިގާ މިހާރު ވަނީ ޓެގު އަޅުވާ މޮނިޓާކުރެވެމުންނެވެ. މިއީސް ގޭންގުތައް ސައިޒުކޮށްލައި ރާއްޖެ އަމާންކޮށްލި އެއް ނިޒާމެވެ. ލެޖިސްލޭޓިވް އެޖެންޑާގެ ތެރެއިން މިނޫނަސް އައި ގިނަ ކަންތަކެއްގެ ސަބަބުން ކުށުގެ ވެށި ބަދަލުވެ އާމާން ކަން ކުރިޔަށްވުރެ ބޮޑުތަނުން ރަނގަޅެވެ.\nފުލުހުންގެ ޕަބްލިކް އެފެއާޒް ޑިޕާޓްމަންޓުގެ އިންސްޕެކްޓާ އޮފް ޕޮލިސް މޫސާ ރަޝީދު ވިދާޅުވި ގޮތުގައި ކުށުގެ ވެށިން މީހުން ނެރެ އަނބުރާ މުޖުތަމައުއަށް ގެންދަން ކުރާ މަސައްކަތްތައް ހަތަރު ބަޔަކަށް ބެހިގެން ދެއެވެ. އޭގެ ތެރޭގައި ކުޑަކުދިންނާއި ޒުވާނުންނާއި މައިންބަފައިންގެ އިތުރުން އެންޖީއޯ އަދި ސަރުކާރުގެ މުވައްސަސާތައް ވެސް ހިމެނެއެވެ.\n"ހުރިހާ ފަރާތްތަކަށް އަމާޒުކޮށް އެތަށް ކޭމްޕުތަކެއް ކުރިޔަށް ގެންދަން. އޭގެ ތެރޭގައި ކުޑަކުދިންނަށް އަމާޒުކޮށް ރެޑީ ކޭމްޕު އަދި ޒުވާނުންނަށް ބްލޫ ފޯ ޔޫތު އަދި ދެ އުމުރު ފުރާގެ މީހުން ހިމަނައިގެން ސްޕޯޓްސް ޑިޕްލޮމަސީ ޕްރޮގްރާމްތަކެއް ހިންގަން. ގިނަ މީހުން ކައިރީ ހަރުކަށިކޮށް ބުނެގެން ކުއްލިއަކަށް ރަނގަޅެއް ނުވާނެ. އެހެންވެ ޒުވާނުން ބޭނުންވާ ކުޅިވަރެއް ދަސްކޮށްދީ އޭގެ ތެރެއިން އެމީހުންގެ އަހުލާގު ރަނގަޅު ކުރުވަން އަޅުގަނޑުމެން މަސައްކަތް ކުރަނީ. މި ތިން އަހަރު ތެރޭގައި ކްރައިމް ރިކޯޑު އެހާ ބޮޑަށް ވެއްޓިފައި ވަނީ ވެސް އެހެންވެ،" މޫސަ ވިދާޅުވި އެވެ.\nފުލުހުން މިއަހަރު މިހާތަނަށް ވަނީ 21 ރެޑީ ކޭމްޕް ބާއްވާފަ އެވެ. އަދި އަހުލާގު ޕްރޮގްރާމްތައް ހިންގި އެވެ. ޒުވާނުންނަށް އަމާޒުކޮށް ބްލޫސް ފޯ ޔޫތު ކޭމްޕުގެ 27 ކޭމްޕް ބޭއްވި އެވެ.


Hulhumale Hospital anekkaa ves Health Ministry ge dhashah badhalu koffi | Mihaaru\nހުޅުމާލެ ހޮސްޕިޓަލް: އެތަން ފާއިތުވި ދެ އަހަރު ހިންގީ އާސަންދަ ކުންފުނިން. -- ފޮޓޯ: ނިޝާން އަލީ\nހުޅުމާލެ ހޮސްޕިޓަލް އަނެއްކާ ވެސް ހެލްތު މިނިސްޓްރީގެ ދަށަށް\n19 ޑިސެމްބަރ 2018 - 13:40 20 comments\nއެ މިނިސްޓްރީގެ ޕާމަނަންޓް ސެކްރެޓަރީ ހަދީޖާ އަބްދުއްސަމަދު މިއަދު ވިދާޅުވީ ހުޅުމާލެ ހޮސްޕިޓަލް ހެލްތުގެ ދަށަށް ބަދަލުކޮށްފައިވާކަން ރައީސް އޮފީހުން އަންގާފައިވާ ކަމަށެވެ. ނަމަވެސް އެގޮތަށް ބަދަލުކުރީ ކީއްވެގެން ކަމެއް ސާފެއް ނުވެ އެވެ.\nއޭނާ ވިދާޅުވީ ހުޅުމާލެ ހޮސްޕިޓަލް ހިންގުމާ ގުޅޭ ތަފްސީލީ މައުލޫމާތުތައް އަންނަ ހަފުތާގައި ހާމަކުރާނެ ކަމަށެވެ.\nއާސަންދަ ކުންފުނީގެ ދަށަށް ހުޅުމާލެ ހޮސްޕިޓަލް ބަދަލުކުރީ ކުރީގެ ރައީސް އަބްދުﷲ ޔާމީންގެ ސަރުކާރުން އޭޕްރީލް 3، 2016 ގަ އެވެ. އާސަންދައިން ހަވާލުވެ އެ ހޮސްޕިޓަލަށް ބޮޑެތި ކުރިއެރުންތަކެއް ވަނީ ގެނެސްފަ އެވެ. އޭގެ ތެރޭގައި ކެންސަރަށް ފަރުވާ ކުރެވޭ އޮންކޮލޮޖީ ސެންޓަރެއް ހުޅުވުމާއި އެމްއާރުއައި ހިދުމަތާއި ސީޓީ ސްކޭނާއި މެމޯގްރާމް ހެދޭނެ ވަސީލަތްތައް ވަނީ ގާއިމްކޮށްފަ އެވެ.\nއާސަންދަ ކުންފުންޏާ ހަވާލުކޮށްގެން ހުޅުމާލެ ހޮސްޕިޓަލް ހިންގަން ފެށި ފަހުން ފާއިތުވި ދެ އަހަރުގެ ތެރޭ އާސަންދަ ސްކީމުން 193 މިލިޔަނަށް ވުރެ ގިނަ ރުފިޔާ އެ ހޮސްޕިޓަލަށް ހަރަދުކޮށްފައިވާ ކަމަށް އޮޑިޓް ރިޕޯޓުގައި ބުނެފައިވެ އެވެ. އާސަންދަ އިން ޚިދުމަތް ދިން ސިއްހީ މަރުކަޒުތަކަށް ދޭން ޖެހޭ ފައިސާ ނުދެވި ލަސްވެފައި ވަނީ އެހެންވެ ކަމަށް މިދިޔަ މަހު ނެރުނު އާސަންދަ އޮފީހުގެ އޮޑިޓް ރިޕޯޓުގައި ބުނެފައިވެ އެވެ.\nއެނގިފައިވާ ގޮތުގައި، ހެލްތުގެ ދަށަށް ބަދަލުކުރުމަށް ހުޅުމާލެ ހޮސްޕިޓަލްގެ ގިނަ މުވައްޒަފުން ދެކޮޅެވެ. އަދި އެކަމާ ދެކޮޅަށް ގިނަ ބަޔަކު ޕެޓިޝަނެއްގައި ސޮއި ވެސް ކުރި އެވެ. އޭގެ ތެރޭގައި ނަރުހުންނާއި ޑޮކްޓަރުން ހިމެނެ އެވެ. ނަމަވެސް ޕެޓިޝަން އެއްވެސް ތަނަކަށް ހުށަހެޅިކަމެއް އަދި ނޭނގެ އެވެ.\nއިތުރު ލިޔުންތައް ސިއްހަތު ރައީސް އޮފީސް އާސަންދަ ހުޅުމާލެ ހޮސްޕިޓަލް ހެލްތު މިނިސްޓްރީ\n"ސިއްހީ ދާއިރާގެ އެންމެ ބޮޑު މައްސަލައަކީ ކޮރަޕްޝަން"\nކެންސަރަށް ފަރުވާކުރެވޭ ތަނެއް ހުޅުމާލޭގައި ހުޅުވައިފި


vnews - V atoll Ge Edhumakee JAZEERAA Fathuruverikamah Khaasa Sarahadhakah E Atoll Vun.\n"ޖަޒީރާ ފަތުރުވެރިކަމަށް ޚާއްސަ ސަރަހައްދަކަށް" ވ.އަތޮޅު ހަމަޖައްސަން ހުށައަޅަނީ\nމޫސާ ނިޒާރު ވީނިއުސް އަށް އިންޓަވިއު ދެއްވަނީ -- ވީފޮޓޯ: މުހައްމަދު ވަހީދު\nވ އަތޮޅަކީ "ޖަޒީރާ ފަތުރުވެރިކަމަށް ޚާއްސަ ސަރަހައްދަކަށް" ހައްދަވައިދެއްވުމަށް އެދި އިންތިޚާބީ ރައީސް އިބްރާހިމް މުހައްމަދު ސާލިހަށް ހުށައަޅުއްވާނެކަމަށް ކެޔޮދޫ ދާއިރާގެ މެންބަރު އަލްއުސްތާޒު މޫސާ ނިޒާރު އިބްރާހިމް ވިދާޅުވެއްޖެއެވެ.\nވީޓީވީގެ ބޮޑުފެންޑާ ޕްރަގްރާމްގައި ވާހަކަފުޅު ދައްކަވަމުން ވ އަތޮޅަށްވެސް ނިސްބަތްވާ މެންބަރު މޫސާ ނިޒާރު ވިދާޅުވީ ވ އަތޮޅަކީ މިހާރުވެސް ލޯކަލް ޓްއަރިޒަމްގައި ނަމޫނާ އަތޮޅެއްކަމަށާ އަތޮޅުގެ ރައްޔިތުންގެ ބުރަ މަސައްކަތުން ކޮންމެ އަހަރަކު އެތައް މިލިއަން ރުފިޔާއެއް ދައުލަތުގެ ބަޖެޓަށް ވައްދައިދެމުންދާކަމަށެވެ. ކޮންމެ އަހަރެއްގެވެސް ދައުލަތުގެ ބަޖެޓް ހަދާ ދުވަސްވަރު ވ އަތޮޅުގެ ރައްޔިތުންގެ އެންމެ ބޮޑު ކަންބޮޑުވުމަކީ އެ އަތޮޅަށް ބޭނުންވާ އެންމެ އަސާސީ ކަންކަންވެސް ފުރިހަމަކޮށްދެވޭނެ މަޝްރޫއުތައް ބަޖެޓްގައި ހިމަނާފައިނުވުންކަމަށް މޫސަ ވިދާޅުވިއެވެ.\nމޫސަ ވިދާޅުވީ ވ އަތޮޅުގެ ކުރިއެރުމާއި، އެ އަތޮޅުގެ ރައްޔިތުންގެ ދަތިތަކަށް ހައްލު ހޯދުމަށް ވ އަތޮޅަކީ "ޖަޒީރާ ފަތުރުވެރިކަމަށް ޚާއްސަ ސަރަހައްދަކަށް" ހައްދަވައިދެއްވުމަށް އިންތިޚާބީ ރައީސް އިބްރާހިމް މުހައްމަދު ސާލިހް، މަގާމުގެ ހުވާކުރެއްވުމުން ހުށައަޅުއްވާނެކަމަށެވެ. އެކަން އެގޮތަށް ކަނޑައަޅުއްވައިދެއްވައިފިނަމަ، މުޅި ވ އަތޮޅަކީ "ޖަޒީރާ ފަތުރުވެރިކަމަށް ޚާއްސަ ސަރަހައްދަކަށް" ވެގެންދާނެ އެތައް މަގުތަކެއް އެބަހުރިކަމަށް މޫސާ ނިޒާރު ވިދާޅުވިއެވެ.\nމޫސަ ވިދާޅުވީ ވ އަތޮޅުގެ ގިނަ ރަށްތަކަކީ ކުދިކުދި ރަށްތަކެއްކަމަށާ އަދި ރަށްތަކާއި ގުޅުވައިގެން ހިއްކޭނެ މާބޮޑު ސަރަހައްދެއް ނެތްނަމަވެސް، ވ އަތޮޅުގައި 55 ކިލޯމީޓަރަށްވުރެ ދިގު ފަރެއް އެބައޮތްކަމަށެވެ. އެ ފަރުން ބައެއް ހިއްކައިގެން ފަތުރުވެރިކަމަށް ޚާއްސަކޮށްފިނަމަ، އެކަމުގެ ނަފާ މުޅި އަތޮޅާއި، އަތޮޅާއި ކައިރި ރަށްރަށާއި، ރާއްޖެއަށްވެސް ލިބިގެންދާނެކަމަށް މޫސަ ވިދާޅުވިއެވެ.\nމެންބަރު ވިދާޅުވީ ފަތުރުވެރިކަމާއި ގުޅުންހުރި ތަފާތު އެކި މަޝްރޫއުތަކަށް ބޭރުގެ ފަރާތްތަކަށް ބިން ދޫކުރުމާއި، ލޯކަލް ފަތުރުވެރިކަމަށް ވ އަތޮޅުގެ ރައްޔިތުންނަށް ބިން ދޫކުރުމުން ވ އަތޮޅަކީ "ޖަޒީރާ ފަތުރުވެރިކަމަށް ޚާއްސަ ސަރަހައްދަކަށް" ވެގެންދިޔައީކަމަށެވެ. އަދި ސަރުކާރާއި، ވިޔަފާރިވެރިންގެ އެހީތެރިކަމުގައި މުހިންމު ޚިދުމަތްތައް ލިބޭނެ ސަރަހައްދަކަށް ވ އަތޮޅުވުމުން، މިހާރުވެސް ފަތުރުވެރިންގެ މެދުގައި މަގުބޫލް ވ އަތޮޅު ތަރައްގީވެގެންދިޔައީކަމަށް މޫސަ ވިދާޅުވިއެވެ.\nމޫސާ ނިޒާރު ވިދާޅުވީ އަތޮޅުގެ އާބާދީ ކުޑަވުމުން ދެވޭ ސަމާލުކަން ކުޑަވުމަކީ ބަލައިގަނެވޭނެކަމެއް ނޫންކަމަށާ އިގްތިސާދީ ފުއްދުންތެރިކަން ހޯދުމަށް، ގުދުރަތީ މުއްސަދިކަން ލިބިފައިވާ ވ އަތޮޅުފަދަ އަތޮޅުތައް ތަރައްގީކުރަންޖެހޭކަމަށެވެ. މިފަދަ ޕްލޭނެއްގެ ދަށުން ވ އަތޮޅު ތަރައްގީ ކުރެވިއްޖެނަމަ، އެ އަތޮޅުގެ ރައްޔިތުންނަކީވެސް އަގުހުރި ބިމެއްގެ މިލްކުވެރިންނަށް ވެގެންދާނެކަމަށް މޫސަ ވިދާޅުވިއެވެ.


އެމް.ޑީ.ޕީގެ ނައިބު ރައީސް މުޙައްމަދު ޝިފާޒު ހައްޔަރުކުރުން ކުށްވެރިކުރުން – Maldivian Democratic Party\n29 ފެބުރުއަރީ 2016\nއެމް.ޑީ.ޕީގެ ނައިބު ރައީސް މުޙައްމަދު ޝިފާޒު ހައްޔަރުކުރުން ކުށްވެރިކުރުން\nއެއާރޕޯޓްގައި މުޒާހަރާކުރިކަމަށް ތުހުމަތުކޮށް އެމް.ޑީޕީގެ އަންހެނުންގެ ރޫހުގެ މެމްބަރުންތަކެއްގެ މައްޗަށް ކޮށްފައިވާ ދައުވާގެ އަޑުއެހުމެއް މިއަދު މެންދުރު 13:00ގައި ކްރިމިނަލް ކޯޓުގައި އޮތުމުން އެސަރަހައްދުގައި އެމް.ޑީ.ޕީގެ ނައިބު ރައީސް މުޙައްމަދު ޝިފާޒް މަޑުކޮށްލައްވައިގެން އެމް.ޑީ.ޕީގެ ބައެއް ދާއިރާ ރައީސުންނާއި ވާހަކަފުޅުދައްކަވަން ހުންނަވަނިކޮށް އެމަނިކުފާނު ޤާނޫނާ ޚިލާފަށް ހައްޔަކުރި މައްސަލަ މި ޕާރޓީން އެންމެ ހަރުއަޑުން ކުށްވެރިކުރަމެވެ.\nއެމް.ޑީ.ޕީގެ ނައިބް ރައީސް މުޙައްމަދު ޝިފާޒުގެ ގައިކޮޅަށް އަތްލައި ހައްޔަރުކޮށްގެން ގަދަކަމުން ގެންގޮސްފައިވަނީ އެމަނިކުފާނުގެ މައްޗަށް އެއްވެސް ކުށެއްގެ ތުހުމަތެއް ކުރުމެއް ނެތި އެމަނިކުފާނު ޖަސްޓިސް ބިލްޑިންގ ކައިރީގައި ޕާޓީގެ ބައެއް ދާއިރާ ރައީސުންނާ ވާހަކަފުޅު ދައްކަވަން ހުންނަވަނިކޮށެވެ.\nސިޔާސީ ޕާޓީތަކާއެކު މަޝްވަރާކުރުމަށް އެދޭކަމަށް ވިދާޅުވެ ސަރުކާރުން ދަޢުވަތު އަރުވާފައިވާ މިވަގުތުގައި އެންމެ ބޮޑު އިދިކޮޅު ސިޔާސީ ޕާޓީގެ ނައިބު ރައީސް ހައްޔަރުކުރުމުން އެފަދަ މަޝްވަރާތައް ބޭއްވުމާ މެދު ސަރުކާރުގެ އިޚްލާސްތެރިކަމެއް ނެތްކަމާއި މިއީ ބައިނަލްއަޤްވާމީ މުޖުތަމަޢަށް އޮޅުވާލުމަށް ކުރާ ކަމެއްކަން ހާމަވެއެވެ.\nފުލުހުން މިއަދު ހިންގި އެ ޢަމަލަކީ ޤާނޫނާ ޚިލާފު ނާތަހުޒީބު ބޮޑު ޖަރީމާއެއްކަމާއި އަދި އެކަމުންވެސް ހާމަވެގެންދަނީ އަބްދުﷲ ޔާމިން ޢަބްދުލްޤައްޔޫމުގެ ސަރުކާރުގެ އަނިޔާވެރިކަންކަމާއި، ސުލްޙަވެރި ސިޔާސީ ޙަރަކާތްތަކަށް ޖާގަނުދޭނުދިނުމާއި، އެއްވެ އުޅުމާއި ޚިޔާލުފާޅުކުރުމުގެ މިނިވަންކަމަށް ފާޅުގައި އަރައިގަންނަމުންދާ މިންވަރުކަން ކަންބޮޑުވުމާއެކު ފާހަގަކުރަމެވެ.\nއެހެންކަމުން، މި މައްސަލަތައް ދައުލަތުގެ ކަމާބެހޭ މުވައްސަސާތަކުން އިޙްމާލުވުމެއް ނެތި ވަގުތުން ބަލައި ފިޔަވަޅުއެޅުމަށް އެމް.ޑީ.ޕީ އިން ގޮވާލަމެވެ. އަދި މިހާރުން މިހާރަށް ޝިފާޒު ދޫކޮށްލުމަށް ގޮވާލަމެވެ.\n29 ފެބްރުއަރީ 2015


ދުނިޔޭގެ އެންމެ ނުފޫޒުފަދަ މުސްލިމުންގެ ތެރޭގައި ޑރ. ޝަހީމު – Haftha\nSun,7June, 2020, 2:41 pm\nދުނިޔޭގެ އެންމެ ނުފޫޒުފަދަ މުސްލިމުންގެ ތެރޭގައި ޑރ. ޝަހީމު\nދުނިޔޭގެ އެންމެ ނުފޫޒުގަދަ 500 މުސްލިމު ބޭފުޅުންގެ ލިސްޓުގައި ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމު އަލީ ސައީދު ހިމެނިވަޑައިގެންފިއެވެ.\n“ދަ 500 މޯސްޓް އިންފުލުއެންޝިއަލް މުސްލިމުސް”ގެ ލިސްޓަކީ މުސްލިމު އެކި ގައުމުތަކުގެ ވެރިންނާއި އިސް ދީނީ އިލްމުވެރިން ހިމަނައިގެން އުރުދުންގެ އައްމާންގައި ހުންނަ ރޯޔަލް އިސްލާމިކް ސްޓްރެޓެޖިކް ސްޓަޑީސް ސެންޓަރުން 2009 ވަނަ އަހަރުން ފެށިގެން ކޮންމެ އަހަރަކު އާންމު ކުރަމުން އަންނަ ލިސްޓެކެވެ.\nއެގޮތުން މިއަހަރުގެ އަދަދުގައި ރާއްޖެއިން ހަމައެކަނި ހިމެނިވަޑައިގެންނެވި ބޭފުޅަކީ ޑރ. ޝަހީމެވެ. އޭނާ ހިމެނިވަޑައިގަތީ އެޑްމިނިސްޓްރޭޝަންގެ ދާއިރާއިންނެވެ.\nއޭޝިއާގެ ގައުމުތަކުގެ ތެރެއިން ދެން އެ ލިސްޓުގައި ހިމެނިވަޑައިގަންނަވަނީ ކެމްބޯޑިއާގެ ނުވަ ބޭފުޅަކާއި އިންޑޮނޭޝިއާގެ ހަތަރު ބޭފުޅަކައި ޕާކިސްތާނުގެ ދެ ބޭފުޅެއްގެ އިތުރުން ރާއްޖެ، ތަޖިކިސްތާން، އުޒްބެކިސްތާން އަދި ސްރީ ލަންކާއިން ބޭފުޅެކެވެ.\nރާއްޖޭގެ އިސްލާމިކް ޔުނިވާސިޓީގެ ޗާންސެލާ ކަމުގެ މަގާމު ވެސް އަދާކުރެއްވި ޑރ. ޝަހީމު މިހާރު މަސައްކަތް ކުރައްވަމުން ގެންދަނީ އިސްލާމީ ގައުމުތަކުގެ ޖަމިއްޔާ، އޯއައިސީގެ ސެކްރެޓަރީ ޖެނެރަލްގެ އެޑްވައިޒަރުގެ މަގާމެވެ.


ކައުންސިލްތަކުގެ ދައުރު5އަހަރަށް އިތުރުކުރުމަށް މަޖުލީހުން ފާސްކޮށްފި – Mikal News\nލޯކަލް ކައުންސިލް އިންތިޚާބުގެ ސައްލާތަކުގެ ތެރެއިން -އެމްޑީޕީއާއި ޕީޕީއެމް\nގާނޫނު އަސާސީގައި ކަނޑައަޅާފައިވާ ލޯކަލް ކައުންސިލްތަކުގެ ދައުރު3އަހަރުން5އަހަރަށް ބަދަލުކުރުމަށް ދާދި ދެންމެއަކު ރައްޔިތުންގެ މަޖުލީހުން ފާސްކޮށްފިއެވެ. މިއީ ލޯކަލް ކައުންސިލްތަކުގެ ގާނޫނާއި ގުޅޭ ބަޔަށް މިފަހަރު ގެނެވޭ އެންމެ ބޮޑު ބަދަލުކަމަށްވެއެވެ.\nމީގެ އިތުރުން ލޯކަލް ކައުންސިލްތަކުގެ ގާނޫނަށް ވެސް ވަނީ ގިނަ އިސްލާހުތަކެއް ހުށަހަޅާފައެވެ. އެގޮތުން ރައްޔިތުންގެ ސީދާ ވޯޓަކުން ކައުންސިލްގެ ރައީސާއި ނައިބު ރައީސް އިންތިޚާބު ކުރުމަށް ހުށަހަޅާފައި ވެއެވެ. ރަށު ކައުންސިލްތަކާއި އަތޮޅު ކައުންސިލްތަކަށް ވަކިވަކިން މެމްބަރުން އިންތިޚާބު ކުރާ ގޮތަށް އޮންނަ އޮތުން ރަށު ކައުންސިލްގެ ރައީސް އޮޓަމެޓިކުން އަތޮޅު ކައުންސިލަށް ހޮވޭގޮތަށް ވެސް އިސްލާހުގައި އެވެ.\nސިޓީ ކައުންސިލް އެކުލެވޭ ގޮތަށް ވެސް ބޮޑެތި ބަދަލުތަކެއް ގެނައުމަށް ހުށަހަޅައި ކޮމެޓީން ވަނީ ފާސްކޮށްފައެވެ. އެގޮތުން މިހާރު އޮންނަ އިންތިޚާބީ ދާއިރާއަށް ބަރޯސާވެގެން ސިޓީ ކައުންސިލްގެ މެންބަރުން ކަނޑައެޅުމުގެ ބަދަލުގައި އެސިޓީއެއްގެ އާބާދީގެ ނިސްބަތަށް ބަލައިގެން ސިޓީ ކައުންސިލް މެންބަރުންގެ އަދަދު ކަނޑައަޅާގޮތަށް އިސްލާޙު ހުށަހަޅާފައި ވެއެވެ. އެގޮތުން3ގިންތިއަކަށް ސިޓީތަކުގެ އާބާދީތައް ބަހާލަފައިވެއެވެ. އެއީ އެންމެ ބޮޑު އާބާދީ އާއި މެދު އާބާދީ އާއި ސިޓީއެއްގެ އެންމެ ކުޑަ އާބާދީއެވެ.\nސިޓީ ކައުންސިލްގެ މެންބަރުން ކަނޑައެޅުމަށް އާބާދީ ގިންތި ކުރެވިފައިވާ ގޮތް:\nސިޓީއެއްގެ އެންމެ ކުޑަ އާބާދީ 10000-20000 މެންބަރުން 5\nސިޓީއެއްގެ މެދު މިން އާބާދީ 20000-30000 މެންބަރުން 7\nސިޓީއެއްގެ ބޮޑު އާބާދީ 30000 އިން މަތި އިތުރުްވާ ކޮންމެ 10000 އަށް2މެންބަރުން އިތުރުކުރެވޭނެ.\nމި ބަދަލު ފާސްވުމާއެކު ރާއްޖޭގައި މިހާރު އޮތް3ސިޓީ ކައުންސިލް ބަދަލުވެގެން ދާނީ މި ތިން ގިންތިއަށެވެ. އެގޮތުން ފުވައްމުލައް ސިޓީ ކައުންސިލް ބަދަލުވެގެން ދާނީ އެންމެ ކުޑަ ސީޓީ ގެ ގޮތުގައެވެ. އައްޑޫސިޓީ ކައުންސިލް، މެދު މިނުގެ ސިޓީއެއްގެ ގޮތުގައި އަދި މާލެ ސިޓީ ކައުންސިލް ބަދަލުވެގެން ދާނީ އެންމެ ބޮޑު ސިޓީ ކައުންސިލްގެ ގޮތުގައެވެ. ބެލެވޭ ގޮތުގައި ކައިރި މުސްތަގުބަލެއްގައި ގދ. ތިނަދޫއާއި ހދ. ކުޅުދުއްފުށި ދެ ސިޓީ ކައުންސިލަށް ޕްރޮމޯޓް ކުރެވިގެން ދާނެއެވެ.\nމީގެ އިތުރުން އަންހެނުންގެ ދައުރު ކައުންސިލްތަކުގައި އިތުރު ކުރުމަށް އިސްލާހުގައި ކޮމެޓީީން ފާސްކޮށްފައި ވެއެވެ. އެގޮތުން ކައުންސިލްތަކުގެ %33 އަންހެނުންނަށް ޚާއްސަ ކުރުމަށް ވެއެވެ. ނަމަވެސް ކައުންސިލްތަކުގެ %33 އަންހެނުންނަށް ކަނޑައަޅާނެ ގޮތެއް އަދި ހާމަވެފައެއް ނުވެއެވެ.\nމިހާރު ސިޓީތަކުގައި އެކަނި އޮންނަ އަންހެނުންގެ ތަރައްގީއަށް މަސައްކަތް ކުރާ ކޮމެޓީ ކޮންމެ ރަށު ކައުންސިލެއްގެ ދަށުން ވެސް އޮންނަން އަލަށް އގެންވޭ އިސްލާހުގައި ވެއެވެ. މިހާރު އެކޮމެޓީ ހޮވަނީ ހަމައެކަނި އަންހެނުންގެ ވޯޓުން ކަމަށްވިޔަަސް އަލަށް ގެނެވޭ ބަދަލާއެކު އެ ކޮމިޓީ ދެން ހޮވާނީ އެ ދާއިރާއެއްގެ ހުރިހާ ރައްޔިތުންނަށް ވެސް ކޮމެޓީގެ އިންތިޚާބުގައި ވޯޓު ދެވޭ ގޮތަށް ކަމަށް ހުށަހަޅާފައިވާ އިސްލާހުގައި ވެއެވެ.\nގުޅުންހުރި މައުލޫތައް:ލާމަރުކަޒީ ގާނޫނު, ލޯކަލް ކައުންސިލް އިންތިޚާބު, ގާނޫނު އަސާސީ


ޙަދީޘް ޢިލްމުވެރިޔެއްގެ ކެތްތެރިކަން – DhiSalafiyyah\nޙަދީޘް ޢިލްމުވެރިޔެއްގެ ކެތްތެރިކަން\n26/05/2012 އަދަބާއި އަޚްލާޤު, އިބުރަތްތެރި ވާހަކައައްޝައިޚު ޢަބްދުއްރަޙީމް ބިން މުޙައްމަދު\nޙަދީޘް ޢިލްމު އުގެނުމަށްޓަކައި އަބޫ ޙާތިމް މުޙައްމަދު ބިން އިދުރީސް އައްރާޒީ ޙިޖުރީ ސަނަތުން 214 ވަނަ އަހަރު ބަޞަރާއަށް ވަޑައިގެންނެވިއެވެ. އެކަލޭގެފާނު ވަޑައިގެންނެވީ އެއް އަހަރު ދުވަހު ބަޞަރާގައި ޙަދީޘް ކިޔެވުމަށްޓަކައި އަޒުމް ކަނޑައަޅުއްވައިގެންނެވެ. ނަމަވެސް އެކަލޭގެފާނަށް ދިމާވި އިމްތިޙާނާއި އެކަލޭގެފާނު އެކަމަށް ކެތްތެރިވެ ވަޑައިގެންނެވި ގޮތް އެކަލޭގެފާނުގެ ދަރިކަލުން ކަމަށްވާ ޙަދީޘް ޢިލްމުގައި ފުންނާބު އުސްބޭފުޅެއް ކަމަށްވާ އިބުނު އަބީ ޙާތިމް ރަޙިމަހުﷲ ގެންނަވާ ފައިވާ ގޮތަށް ކިޔާލަމާހެއްޔެވެ.\nއިބުނު އަބީ ޙާތިމް ރަޙިމަހުﷲ އެކަލޭގެފާނު ލިޔުއްވާފައިވާ އަލް ޖަރަޙަ ވައް ތަޢުދީލު މިފޮތުގެ މުޤައްދިމާގައި ލިޔުއްވާފައިވެއެވެ.\n“ބައްޕަ ދަންނަވާތީ ތިމަންނާ އަޑު އެހީމެވެ. ތިމަންކަލޭގެފާނު ހިޖުރީ ސަނަތުން 214 ވަނަ އަހަރު ބަޞަރާގައި 8 މަހު ހުރީމެވެ. ތިމަންކަލޭގެފާނު ހުރީ އެއްއަހަރު ހުންނެވުމަށް އަޒުމް ކަނޑައަޅުއްވައިގެންނެވެ. ނަމަވެސް ތިމަންކަލޭގެފާނު ޚަރަދު ކުރައްވަން ގެންގުޅުނު ލާރިކޮޅު ހުސްވެއްޖެއެވެ. ދެން ތިމަންކަލޭގެފާނުގެ ހެދުންތައް ހެދުމަކަށްފަހު ހެދުމެއް ވިއްކަން ފަށައިފީމެވެ. އެންމެފަހުން ވިއްކާނެ ހެދުމެއް ނެތިއްޖައުމަށް ދާންދެނެވެ. އަދި ޚަރަދު ކުރެވޭނެ މަގު ބަންދުވެއްޖެއެވެ.\nއަދި ތިމަންކަލޭގެފާނު ލާރިހުސްވުމުން ތިމަންކަލޭގެފާނުގެ ރަޙުމަތްތެރިޔަކާއެކު ޝެއިޚުންގެ އަރިހަށް ޙަދީޘް އަޑުއެހުމަށް ދިޔައީމެވެ. އަދި ރޭގަނޑު ވުމުން ރަޙުމަތްތެރިޔާއާ ވަކިވެ ގެއަށް އައީމެވެ. އަދި ބަނޑުހައިވެގެންގޮސް ކާނެ އެއްޗެއް ނެތުމުން ބަނޑުހައިކަން ފިލުވުމަށް ކާއެއްޗަކަށް ބޭނުންކުރީ ފެނެވެ.\nދެންއަނެއްކާ އަނެއްދުވަހުގެ ހެނދުނުވެސް ތިމަންކަލޭގެފާނުގެ ރަޙުމަތްތެރިޔާއާއެކު ޙަދީޘް އަޑުއަހަން ދިޔައީމެވެ. އޭރު ބަނޑުހައިކަންވަނީ އިންތިހާއަށް ގޮސްފައެވެ. އަދި ރޭގަނޑުވުމުން ރަޙުމަތްތެރިޔާ ވަކިވެގެން ހިނގައްޖެއެވެ. އަދި ތިމަންކަލޭގެފާނުވެސް ބަނޑުހައިގެންވާ ހާލު ގެޔަށް އެނބުރި އަތުވެއްޖައީމުއެވެ.\nއަނެއްކާ އެޔާޖެހިގެން އައި ދުވަހު (ތިންވަނަ ދުވަހު) ތިމަންކަލޭގެފާނުގެ ރަޙުމަތްތެރިޔާ އައިސް ދެންނެވިއެވެ. “ޝެއިޚުންގެ ގާތަށް ދަމާ ހިނގާށެވެ.” ތިމަންކަލޭގެފާނު ދެންނެވީމެވެ. ” އަހަރެން ވަރަށް ބަލިކަށި ވެއްޖެއެވެ. އަހަރެންނަށް ދެވޭކަށް ނެތެވެ.” ރަޙުމަތްތެރިޔާ ދެންނެވިއެވެ. “ކަލޭގެފާނުގެ ބަލިކަށިވީ ކިހިނަކުން ހެއްޔެވެ؟”\nތިމަންކަލޭގެފާނު ދެންނެވީމެވެ. “ތިމަންކަލޭގެފާނުގެ މިކަންތައް ކަލޭގެފާނަށް މިއަދު ސިއްރެއް ނުކުރާނަމެވެ. ފަހެ ތިމަންކަލޭގެފާނު އަރުން އެއްޗެއް އެތެރެ ނުކުރާތާ މިހާރު ދެދުވަސް ވެއްޖެއެވެ.”\nރަޙުމަތްތެރިޔާ ދެންނެވިއެވެ. “އަހަރެންގެ އަތުގައި ދީނާރެއް އެބައޮތެވެ. ދީނާރުގެ އެއްބައި ކަލޭގެފާނަށް ދޭހުށީމެވެ. އަނެއްބައި ޚަރަދުތައް ހަމަޖެއްސުމަށް ބޭނުންކުރާނީއެވެ.”\nއަދިތިމަންމެން ދެމީހުން ބަޞަރާއިން ނުކުތުމަށްފަހު ތިމަންކަލޭގެފާނު އެކަލޭގެފާނުގެ އަތުން ބައި ދީނާރު ޤަބޫލުކުރީމެވެ.” (1)\nއަބީ ޙާތިމް ރަޙިމަހުﷲ\nއެކަލޭގެފާނުގެ ނަންފުޅަކީ އަބީ ޙާތިމް މުޙައްމަދު ބިން އިދްރީސުއް ރާޒީއެވެ.\nއެކަލޭގެފާނު އިމާމު އަޙުމަދު ބިން ޙަންބަލް ރަޙިމަހުﷲ އާއިއެކު އިލްމުގެ މައިދާނުގައި މަސައްކަތް ކުރެއްވިއެވެ އެކަލޭގެފާނު ވަޤުތަށް ސަމާލުކަން ވަރަށް ބޮޑަށް ދެއްވިބޭކަލެކެވެ. އެކަލޭގެފާނު ވަޤުތަށް ސަމާލުކަން ދެއްވާ މިންވަރަކީ އެކަލޭގެފާނު ކާ ވަޤުތުގަޔާއި ހިނގާ ވަޤުތުގަޔާއި ހައްމާމަށް ވަންނަ ވަޤުތުގަޔާއި އަދި ގެޔަށް ކަމަކު ވަންނަ ވަޤުތު ތަކުގައި އެކަލޭގެފާނަށް ފޮތްކިޔައިދިނުމަށް އެކަލޭގެފާނުގެ ދަރިކަލުންކަމަށްވާ އިބުނު އަބީ ޙާތިމްއާއި ހަވާލުކުރައްވާފައި ހުރެއެވެ. އަބީ ޙާތިމް ރަޙިމަހުﷲ އަވަހާރަވެވަޑައިގެންނެވީ ހިޖުރީ ސަނަތުން 277 ވަނަ އަހަރުއެވެ.\nއިބުނު އަބީ ޙާތިމް ރަޙިމަހުﷲ\nއެކަލޭގެފާނުގެ ނަންފުޅަކީ އަބޫ މުޙައްމަދު އަބްދުއްރަޙުމާނު ބިން އަބީ ޙާތީމް މުހައްމަދު ބިން އިދުރީސުއް ރާޒީއެވެ. މަޝްހޫރު ވެވަޑައިގެންފައިވަނީ އިބުނު އަބީ ޙާތިމްގެ ނަމުންނެވެ. އެއީ އެކަލޭގެފާނުގެ ބައްޕާފުޅުގެ ކުންޔާކަމަށްވާ އަބޫ ޙާތިމްއަށް ނިސްބަތްކޮށެވެ.\nއިބުނު އަބީ ޙާތިމް އަކީ އިމާމު ބުޚާރީ(އަވަހާރަވީ ހިޖުރީ ސަނަތުން 256) ރަޙިމަހުﷲގެ ދަރިވަރެކެވެ.\nއިބުނު އަބީ ޙާތިމް އަކީ ޙަދީޘް އިލްމުގައި އަލްޖަރަޙަ (ޙަދީޘް ރިވާކުރާ މީހުންގެ ރިވާޔަތްތައް ރައްދުކުރުން ނުވަތަ ޤަބޫލު ނުކުރުމާއި ބެހޭ ޢިލްމު) އަދި ތަޢުދީލު( ޙަދީޘް ރިވާކުރާ މީހުންގެ ރިވާޔަތްތައް ޤަބޫލުކުރެވޭ ގޮތާއި ބެހޭ ޢިލްމު) މި ޢިލްމުގައި ފުންނާބު އުސްބޭކަލެކެވެ. އިބުނު އަބީ ޙާތިމް ރަޙިމަހުﷲ އަވަހާރަވެ ވަޑައިގަތީ 328ހ ވަނަ އަހަރުއެވެ.\nމަތީގައިވާ ވާހަކަ ނަޤުލު ކުރެވިފައިވާ ފޮތްކަމަށްވާ ޖަރަޙަ ވައް ތަޢުދީލު މިފޮތަކީ އަލްޖަރަޙަ (ޙަދީޘް ރިވާކުރާ މީހުންގެ ރިވާޔަތްތައް ރައްދުކުރުން ނުވަތަ ޤަބޫލު ނުކުރުމާއި ބެހޭ ޢިލްމު) އަދި ތަޢުދީލު( ޙަދީޘް ރިވާކުރާ މީހުންގެ ރިވާޔަތްތައް ޤަބޫލުކުރެވޭ ގޮތާއި ބެހޭ ޢިލްމު) މި ޢިލްމުގައި ލިޔެފައިވާ އެންމެ ބޮޑެތި އެއިލްމުގެ މަސްދަރުކަމަށް ބެލެވޭ ފޮތްތަކުގެ ތެރެއިން އެއްފޮތެވެ.\nޢިބުރަތް: ސަލަފުއް ޞާލިޙުންގެ ބޭކަލުން ޢިލްމަށް ސަމާލުކަން ދެއްވާ މިންވަރާއި އެބޭކަލުންގެ ކެތްތެރިކަން މަތީގައިވާ ފޮޅުވަތްތަކުން އަޅުގަނޑުމެންނަށް ލިބިގެން ހިނގައްޖެއެވެ.\nދުޢާއަކީ މިކަމުން އިބުރަތް ޙާޞިލުކޮށް ކެތްތެރިވެ ވަޤުތުތައް ހެޔޮގޮތުގައި ބޭނުންކުރާ ބަޔެއްކަމުގައި އަޅުގަނޑުމެން ލެއްވުމެވެ. އާމީން.\nوصلى الله وسلم على سيدنا محمد و على آله و صحبه.\n(1) مقدمة الجرح والتعديل (ص. 363 – 364).


އައްސޭރި ޕްރިޒަން ކަޕް 2015: މިއަދުގެ މެޗް 2-2 ން އެއްވަރުވެއްޖެ\n20 މާރޗް 2015\nއައްސޭރި ޕްރިޒަން ކަޕް 2015 ފުޓްބޯޅަ މުބާރާތުގެ މިއަދުގެ މެޗްގައި ބައްދަލުކުރީ އެފް.ސީ ތުނޑު އާއި އެފް.ސީ އެން.އެކްސް އެވެ. މި މެޗް ނިމުނީ 2-2 އިން އެއްވަރު ވެގެންނެވެ.\nމިމެޗްގައި އެފް.ސީ ތުނޑުގެ ފުރަތަމަ ލަނޑު ޖެހީ މެޗްގެ ފުރަތަމަ ހާފްގެ 19 ވަނަ މިނެޓްގައި ޕްރައިވެޓް މުޙައްމަދު ޙަމީލް އެވެ. އަދި ދެވަނަ ލަނޑު ޖަހާފައިވަނީ މެޗްގެ 21 ވަނަ މިނިޓްގައި ޕްރައިވެޓް މުޙައްމަދު މިޒްހާން އެވެ.\nމި މެޗްގައި އެފް.ސީ އެން.އެކްސް ގެ ފުރަތަމަ ލަނޑު ޖަހާފައިވަނީ ފުރަތަމަ ހާފްގެ 11 ވަނަ މިނިޓްގައި ލާންސްކޯޕްރަލް ރާއިދު އަބޫބަކުރު އެވެ. އަދި ދެވަނަ ލަނޑު ވެސް ޖެހީ މެޗްގެ ދެވަނަ ހާފްގެ 26 ވަނަ މިނެޓްގައި ޖާޒީ ނަންބަރ 11، ލާންސްކޯޕްރަލް ރާއިދު އަބޫބަކުރުއެވެ.\nމިއަދުގެ މެޗްގެ މޮޅުކުޅުންތެރިއަކަށް ހޮވިފައިވަނީ އެފް.ސީ އެން.އެކްސް ގެ ޖާޒީ ނަންބަރ 11، ލާންސް ކޯޕްރަލް ރާއިދު އަބޫބަކުރުއެވެ. މިއަދުގެ މެޗްގައި ލާންސް ކޯޕްރަލް ރާއިދުގެ ފަރާތުންވަނީ މޮޅު ކުޅުމެއް ފެނިގެން ގޮސްފައެވެ.\nމި މެޗް ބައްލަވާލެއްވުމަށް ކޮމިޝަނަރ އޮފް ޕްރިޒަންސް މުޙައްމަދު ޙުޝާމް މިއަދު ދަނޑަށް ޒިޔާރަތް ކުރެއްވިއެވެ.\nމި މުބާރާތަކީ އައްސޭރި ޖަލުން އިސްނަގައިގެން ހުޅުމާލޭ ޑިޓެންޝަން ސެންޓަރާއި ގުޅިގެން ކުރިއަށް ގެންދާ މުބާރާތެކެވެ. މި މުބާރާތުގައި5ޓީމް ވާދަކުރެއެވެ. 16 މާރޗް އިން 27 މާރޗް އަށް ކުރިއަށް ގެންދިއުމަށް ހަމަޖެހިފައިވާ މި މުބާރާތަކީ އައްސޭރި ޖަލާއި ހުޅުމާލޭ ޑިޓެންޝަން ސެންޓަރގެ މުވައްޒަފުންގެ މެދުގައި އެކުވެރިކަމާއި، ކުޅިވަރުގެ ރޫޙް އާލާކޮށް މުވައްޒަފުންގެ މެދުގައި އޮތް ގުޅުން އިތުރަށް ބަދަހި ކުރުމުގެ މަޤްޞަދުގައި ކުރިއަށް ގެންދާ މުބާރާތެކެވެ.


ގަވާއިދު ނަންބަރު 2019/R-1057 (ނުރައްކާތެރި ކެމިކަލާބެހޭ ގަވާއިދު 2019) އަށް 1 ވަނަ އިސްލާހު ގެނައުމުގެ ގަވާއިދުގެ5ވަނަ މާއްދާގައިވާ ޖަދުވަލު3(ކެމިކަލް ރައްކާކުރާ ގުދަން ހުންނަން ޖެހޭގޮތް) ގެ ތެރެއިން، ގުދަންހެދުމުގެ މިންގަޑުގައި ހިމެނޭ ބައެއް ކަންކަން ފުރިހަމަ ކުރުމަށް ދެވޭ މުއްދަތު އިތުރުކުރުން.\nއެމްއެންޑީއެފްގެ 65 ވަނަ އަސާސީ ތަމްރީން ކޯސް ނިންމުމުގެ ރަސްމިއްޔާތު މިނިސްޓަރ އޮފް ޑިފެންސް ޝަރަފުވެރިކޮށްދެއްވުން\nމޯލްޑިވްސް ނޭޝަނަލް ޑިފެންސް ފޯރސްގެ 65 ވަނަ އަސާސީ ތަމްރީން ކޯސް ނިންމުމުގެ ރަސްމިއްޔާތު، މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީ ޝަރަފުވެރިކޮށްދެއްވައިފިއެވެ.\nހޮނިހިރު ދުވަހު، ގިރިފުށީ ޓްރެއިނިންގ ސެންޓަރުގައި ކުރިއަށްދިޔަ މި ރަސްމިއްޔާތުގައި ވާހަކަފުޅު ދައްކަވަމުން، މިނިސްޓަރ މާރިޔާ ވަނީ، ދިވެހި ސިފައިންގެ މައިންބަފައިންނަށާއި އާއިލާތަކަށް، ޚާއްޞަ ޝުކުރެއް ރައްދުކުރައްވާފައެވެ. އެކަމަނާ ވިދާޅުވީ، ނުހަނު ލޯބިން ބަލާބޮޑުކުރާ ދަރިފުޅު، ދީނާއި ޤައުމުގެ ދިފާޢުގައި، ހަށިގަނޑާއި ފުރާނައިން ޤުރުބާންވުމަށް، ހަދިޔާކުރާ ކުރުން ދަޢުލަތުން ބަލައިގަންނަނީ، ނުހަނު ޝުކުރުވެރިކަމާއި އިޙްތިރާމާ އެކީގައި ކަމަށެވެ.\nސިފައިންގެއާ އަލަށް ގުޅުނު ސިފައިންނާ މުޚާތަބު ކުރައްވަމުން، މިނިސްޓަރ މާރިޔާ ވަނީ އަސްކަރީ ޔުނިފޯމާ ގުޅިފައިވާ މަތިވެރި ވާޖިބުތަކާ ޒިންމާތަކުގެ މަތިން ހަނދާންކޮށްދެއްވާފައެވެ. މިގޮތުން، އަސްކަރީ ޔުނިފޯމް ލުމަށްފަހު، ކޮންމެ ކުއްޖެއްގެ އަމިއްލަ ފަރުދީ ޝަޚްޞިއްޔަތުގެ މައްޗަށް އިސްވާނީ، އޭނާއަކީ ދިވެހި ޤައުމީ ދިފާޢީ ބާރަށް ނިސްބަތްވާ ދިވެހި ސިފައިންގެ މީހެއްކަމުގައި ވާކަން ކަމަށް، މިނިސްޓަރ ވިދާޅުވިއެވެ.\nމި ރަސްމިއްޔާތުގައި މިނިސްޓަރުގެ އިތުރުން، ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލާއި، ވައިސް ޗީފް އޮފް ޑިފެންސް ފޯރސް ބްރިގޭޑިއަރ ޖެނެރަލް ޢަބްދުއްރަޙީމް ޢަބްދުއްލަޠީފާއި، ޖެނެރަލް އޮފިސަރުންނާއި، ސިފައިންގެ އެކި ރޭންކުތަކުގެ އޮފިސަރުންގެ އިތުރުން، އަސާސީ ތަމްރީން ކޯސް ފުރިހަމަކުރި ސިފައިންގެ އާއިލާތަކުގެ މެންބަރުން ބައިވެރިވެ ވަޑައިގެންފައިވެއެވެ.


ހޮނިހިރު7ޑިސެމްބަރު 2019 10:00\nސަރުކާރުގެ ފަރާތުން، ކެލާ ދާއިރާގެ މެންބަރު އިބްރާހީމް ޝަރީފް ހުށަހަޅުއްވާފައިވާ، މަދަނީ އިޖުރާއަތުގެ ބިލުގެ ފުރަތަމަ ކިޔުން އިއްވުން\nސަރުކާރުގެ ފަރާތުން، މުލަކު ދާއިރާގެ މެންބަރު އިބްރާހީމް ނަޞީރު ހުށަހަޅުއްވާފައިވާ، ދިރިއުޅުމަށްޓަކައި ގޯތިގެދޮރު ކުއްޔަށްދިނުމާބެހޭ ބިލުގެ ފުރަތަމަ ކިޔުން އިއްވުން\nސަރުކާރުގެ ފަރާތުން، ފުވައްމުލަކު އުތުރު ދާއިރާގެ މެންބަރު މުޙައްމަދު ރަޝީދު ހުށަހަޅުއްވާފައިވާ، ޤާނޫނު ނަންބަރު 29/2016 (ދިވެހިރާއްޖޭގެ އެއަރޕޯޓަކުން ދިވެހިރާއްޖޭން ބޭރަށް ފުރާ ފަސިންޖަރުންގެ އަތުން ޓެކްސްއާއި ފީ ނެގުމާބެހޭ ޤާނޫނު) އަށް އިޞްލާޙު ގެނައުމުގެ ބިލުގެ ފުރަތަމަ ކިޔުން އިއްވުން\nސަރުކާރުގެ ފަރާތުން، ފުވައްމުލަކު ދެކުނު ދާއިރާގެ މެންބަރު މުޙައްމަދު މުމްތާޒް ހުށަހަޅުއްވާފައިވާ، ތަޢުލީމުގެ ބިލުގެ ފުރަތަމަ ކިޔުން އިއްވުން\nސަރުކާރުގެ ފަރާތުން، ގައްދޫ ދާއިރާގެ މެންބަރު އަޙްމަދު ޒާހިރު ހުށަހަޅުއްވާފައިވާ، މޫސުމަށް އަންނަ ބަދަލުތަކާބެހޭ ބިލުގެ ފުރަތަމަ ކިޔުން އިއްވުން\nސަރުކާރުގެ ފަރާތުން، ދާންދޫ ދާއިރާގެ މެންބަރު ޔަޢުޤޫބު ޢަބްދުﷲ ހުށަހަޅުއްވާފައިވާ، ދިވެހިރާއްޖޭގެ ޗާޓަރޑް އެކައުންޓެންޓުންގެ ބިލުގެ ފުރަތަމަ ކިޔުން އިއްވުން\nސަރުކާރުގެ ފަރާތުން، ތިނަދޫ ދެކުނު ދާއިރާގެ މެންބަރު ޢަބްދުﷲ ސަނީފް ހުށަހަޅުއްވާފައިވާ، ޔުޓިލިޓީ ރެގިއުލޭޓަރީ އޮތޯރިޓީ ބިލުގެ ފުރަތަމަ ކިޔުން އިއްވުން\nސަރުކާރުގެ ފަރާތުން، ހިތަދޫ ދެކުނު ދާއިރާގެ މެންބަރު އިބްރާހީމް ނާޒިލް ހުށަހަޅުއްވާފައިވާ، އެއްމެދު ޢިމާރާތުގެ ބިލުގެ ފުރަތަމަ ކިޔުން އިއްވުން\nސަރުކާރުގެ ފަރާތުން، އިނގުރައިދޫ ދާއިރާގެ މެންބަރު ޙަސަން އަޙްމަދު ހުށަހަޅުއްވާފައިވާ، ދިވެހިރާއްޖޭގެ ހަކަތައިގެ ބިލުގެ ފުރަތަމަ ކިޔުން އިއްވުން\nސަރުކާރުގެ ފަރާތުން، ވެލިދޫ ދާއިރާގެ މެންބަރު މުޙައްމަދު ޢަބްދުﷲ ޝަފީޤް ހުށަހަޅުއްވާފައިވާ، ދިވެހިރާއްޖޭގެ މަތީ ތަޢުލީމުގެ ބިލުގެ ފުރަތަމަ ކިޔުން އިއްވުން\nއިންޑިއާގެ ޤާނޫނުހަދާ މަޖިލިސް (ލޮކް ސަބާ) އާއި ރައްޔިތުންގެ މަޖިލީހާ ދެމެދު ވެވޭ މެމޮރަންޑަމް އޮފް އަންޑަރސްޓޭންޑިންގައި ރައްޔިތުންގެ މަޖިލީހުގެ ފަރާތުން ސޮއިކުރެއްވުމަށްޓަކައި މަޖިލީހުން ފާސްކުރެއްވުން\nޕްރޮސިކިއުޓަރ ޖެނެރަލްގެ މަޤާމު ހުސްވުމާ ގުޅިގެން، އެ މަޤާމަށް މީހަކު ޢައްޔަންކުރެއްވުމަށްޓަކައި ރައީސުލްޖުމްހޫރިއްޔާ ރައްޔިތުންގެ މަޖިލީހަށް ހުށަހަޅުއްވާފައިވާ މައްސަލަ، ރައްޔިތުންގެ މަޖިލީހުގެ ޖުޑީޝިއަރީ ކޮމިޓީން ދިރާސާކޮށް ނިންމިގޮތުގެ ރިޕޯޓު ހުށަހަޅުއްވައި ބަހުސްކުރެއްވުމަށްފަހު، ޕްރޮސިކިއުޓަރ ޖެނެރަލްގެ މަޤާމަށް ޢައްޔަންކުރެއްވުމަށްޓަކައި ހ. ހިޔާކަން، އަލްއުސްތާޛު ޙުސައިން ޝަމީމްގެ ނަންފުޅު މަޖިލީހުން ފާސްކުރެއްވުން\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 147 ވަނަ މާއްދާގެ ދަށުން، އުއްތަމަފަނޑިޔާރުކަމުގެ މަޤާމަށް މީހަކު ޢައްޔަންކުރެއްވުމަށްޓަކައި ރައީސުލްޖުމްހޫރިއްޔާ ފޮނުއްވާފައިވާ މައްސަލަ ޖުޑީޝިއަރީ ކޮމިޓީން ދިރާސާކޮށް ނިންމިގޮތުގެ ރިޕޯޓު ހުށަހަޅުއްވައި ބަހުސްކުރެއްވުމަށްފަހު، އުއްތަމަފަނޑިޔާރުކަމުގެ މަޤާމަށް ޢައްޔަންކުރެއްވުމަށްޓަކައި މ.ގުލްފާމްގެ، އަލްއުސްތާޛު އަޙްމަދު މުޢުތަޞިމް ޢަދުނާންގެ ނަންފުޅު މަޖިލީހުން ފާސްކުރެއްވުން\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 148 ވަނަ މާއްދާގެ (ހ) ގެ ދަށުން، ސުޕްރީމް ކޯޓުގެ ފަނޑިޔާރުކަމުގެ މަޤާމަށް މީހަކު ޢައްޔަންކުރެއްވުމަށްޓަކައި ރައީސުލްޖުމްހޫރިއްޔާ ފޮނުއްވާފައިވާ މައްސަލަ ޖުޑީޝިއަރީ ކޮމިޓީން ދިރާސާކޮށް ނިންމިގޮތުގެ ރިޕޯޓު ހުށަހަޅުއްވައި ބަހުސްކުރެއްވުމަށްފަހު ސުޕްރީމް ކޯޓުގެ ފަނޑިޔާރުކަމުގެ މަޤާމަށް ޢައްޔަންކުރެއްވުމަށްޓަކައި ސ.މީދޫ، ހަސަންކާރިގެ، އަލްއުސްތާޛު ޙުސްނުއްސުޢޫދުގެ ނަންފުޅު މަޖިލީހުން ފާސްކުރެއްވުން\nޖުޑީޝަލް ސަރވިސް ކޮމިޝަނަށް ޢާންމުންގެ ތެރެއިން ރައްޔިތުންގެ މަޖިލީހުން ކަނޑައަޅާ މީހަކު ޢައްޔަންކުރުމަށް ކުރި އިޢުލާނަށް އިޖާބަދެއްވައި ކުރިމަތިލެއްވި ފަރާތްތަކުގެ ނަންފުޅުތައް، ރައްޔިތުންގެ މަޖިލީހުގެ ޖުޑީޝިއަރީ ކޮމިޓީން ދިރާސާކޮށް ނިންމިގޮތުގެ ރިޕޯޓު ހުށަހަޅުއްވައި ބަހުސްކުރެއްވުމަށްފަހު ކޮމިޓީން ފޮނުއްވާފައިވާ ދެ ނަންފުޅަށް ވޯޓަށް އެއްސެވި. ނަމަވެސް ދެ ނަންފުޅަށްވެސް މަޖިލީހުން ރުހުމެއް ނުލިބުނު.\nތުޅާދޫ ދާއިރާގެ މެންބަރު ޙިސާން ޙުސައިން ހުށަހަޅުއްވާފައިވާ، ދައުލަތުން އެކި ފަރާތްތަކާއެކުވާ އެއްބަސްވުންތަކުގެ ދަށުން އަދާކުރަންޖެހޭ މާލީ އިލްތިޒާމުތަކާމެދު ގެންގުޅޭ އުޞޫލުތައް މުރާޖަޢާކޮށް، ދައުލަތަށް ބުރަނުވާނޭ އުޞޫލެއް ޤާއިމުކުރުމަށް ގޮވާލާ ހުށަހަޅާ ޤަރާރު، މާލިއްޔަތު ކޮމިޓީން ދިރާސާކޮށް ނިންމިގޮތުގެ ރިޕޯޓު ހުށަހަޅުއްވައި ބަހުސްކުރެއްވުމަށްފަހު، ޤަރާރު މަޖިލީހުން ފާސްކުރެއްވުން\nދައުލަތުން އެކިފަރާތްތަކާއެކުވާ އެއްބަސްވުންތަކުގެ ދަށުން އަދާކުރަންޖެހޭ މާލީ އިލްތިޒާމުތަކާމެދު ގެންގުޅޭ އުސޫލުތައް މުރާޖައާކޮށް، ދައުލަތުން ބުރަނުވާނޭ އުސޫލެއް ޤާއިމުކުރުމަށް ގޮވާލާ ހުށަހަޅާ ޤަރާރު ޢާންމުންގެ ތެރެއިން ޖުޑީޝަލް ސަރވިސް ކޮމިޝަނަށް ރައްޔިތުންގެ މަޖިލީހުން ކަނޑައަޅާ މީހަކު ޢައްޔަންކުރެއްވުމުގެ މައްސަލަ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 147 ވަނަ މާއްދާގެ ދަށުން އުއްތަމަފަނޑިޔާރުގެ މަޤާމަށް ބޭފުޅަކު ޢައްޔަންކުރެއްވުމުގެ މައްސަލަ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 148 ވަނަ މާއްދާގެ (ހ) ގެ ދަށުން ސުޕްރީމް ކޯޓުގެ ފަނޑިޔާރުކަމުގެ މަޤާމަށް ބޭފުޅަކު ޢައްޔަންކުރެއްވުމުގެ މައްސަލަ ޕްރޮސިކިއުޓަރ ޖެނެރަލްގެ މަޤާމު ހުސްވުމާ ގުޅިގެން އެ މަޤާމަށް ބޭފުޅަކު ޢައްޔަންކުރެއްވުމުގެ މައްސަލަ އިންޑިއާގެ ޤާނޫނުހަދާ މަޖިލިސް (ލޮކް ސަބާ) އާއި ރައްޔިތުންގެ މަޖިލީހާ ދެމެދު ވެވޭ މެމޮރަންޑަމް އޮފް އަންޑަރސްޓޭންޑިންގއާ ގުޅޭ މައްސަލަ


Soft drink ai dhunfathu ge baavaiythakun duty bodu kuranee\nސޮފްޓް ޑްރިންކާއި ދުންފަތުގެ ބާވަތްތަކުން ޑިއުޓީ ބޮޑު ކުރަނީ\nދުންފަތް ހިމެނޭ ބާވަތެއް ކަމުގައިވާ ސިނގިރޭޓް: ދުންފަތުގެ ބާވަތްތަކުންނާއި ސޮފްޓް ޑްރިންކްތަކުން ޑިއުޓީ ރޭޓް ބޮޑުކުރަނީ\nރާއްޖެ އެތެރެ ކުރާ ދުންފަތުގެ ބާވަތްތަކުންނާއި ކެއިންބުމަށް ބޭނުން ކުރާ ތަކެތީގެ ތެރެއިން ސިއްހަތަށް ގެއްލުންވާ ކަމަށް ބަލެވޭ ބައެއް ތަކެތިން ޑިއުޓީ ބޮޑު ކުރާ ގޮތަށް އިމްޕޯޓް އެކްސްޕޯޓް ގާނޫނަށް އިސްލާހު ހުށަހަޅައިފި އެވެ.\nސަރުކާރުގެ ފަރާތުން ގަމު ދާއިރާގެ އެމްޑީޕީގެ މެންބަރު މުހައްމަދު ވިސާމް ހުށަހެޅުއްވި ބިލުގައި ވަނީ ސޮފްޓް ޑްރިންކްސްއާއި ހަކުރު އެކުލެވޭ ބުއިންތަކުގެ ޑިއުޓީ ރޭޓް ބޮޑު ކުރުމަށެވެ. އަދި ސޮސެޖާއި އެފަދަ ޕްރޮސެސްކޮށްފައި ހުންނަ ބާވަތްތަކުން ޑިއުޓީ ނެގުމަށް ވެސް ހުށަހަޅާފައިވެ އެވެ.\nމި ގޮތުން ސިނގިރޭޓާއި ބިޑި ހެދުމަށް ބޭނުންކުރާ ކަރުދާހުން 200 ޕަސެންޓުގެ ޑިއުޓީއެއް ނަގާއިރު، އިލެކްޓްރޯނިކް ސިނގިރޭޓާއި ވޭޕް ކުރުމަށް ބޭނުން ކުރާ އާލާތްތަކުން 200 ޕަސެންޓު ޑިއުޓީއެއް ނަގަން ބިލުގައިވެ އެވެ.\nއިމްޕޯޓް ކުރުން ކޮންޓްރޯލް ކޮށްފައިވާ ތަކެތީގެ ތެރެއިން، ބަނގުރާ އެކުލެވޭ ބައެއް ބުއިންތަކަކީ އިމްޕޯޓް ކުރާ މިންވަރަށް ރިޢާޔަތްކޮށްގެން ސްޕެސިފިކް ޑިއުޓީއެއް ނަގާ ބާވަތްތަކުގެ ގޮތުގައި ކަނޑައެޅުމަށް ވެސް އެ ބިލުގައި ހިމަނާފައިވެ އެވެ.\nރައްޔިތުންގެ މަޖިލިސް އިމްޕޯޓް އެކްސްޕޯޓް މުހައްމަދު ވިސާމް\nއިިމްޕޯޓް ޑިއުޓީގެ ބަދަލުތައް ދިރާސާކުރަން މުޅި މަޖިލީހުގެ ކޮމިޓީއަށް\nއާންމު ގިނަ ތަކެތިން ޑިއުޓީ ކަނޑާލަނީ


ތީއޭ އުފަލަކީ…11 – Esfiya\nހިތާމަ ބިރުވެރި މަޖާ ލޯބި 1 day ago\nކުޅެން ތިބި ކުދިން އެކި ދިމަދިމާލަށް ފިލަމުން ދިޔައެވެ. ޒީނާވެސް އެއްތަނުން އަނެއްތަނަށް ފިލަން ދުއްވައިގަނެއެވެ. އެހެން ދުވަނިކޮށް އޭނާ ގޮސް ޖެހުނީ ޒީހާންގެ ގައިގައެވެ. ޒީނާ ހިނިއައެވެ. އޭނާއަށް ލަދުން ދެވަނަފަހަރަށް އިސްއުފުލާލާ ޒީޙާން އާ ދިމާލަށް ބަލާލާކަށް ނުކެރުނެވެ. ޒީހާންވެސް ހުރީ ލަދުންނެވެ. ރީތި ގޮތަކަށް ހެވިލާފައެވެ. އިސްޖަހައިގެން ހުރެ ޒީނާ ޒީހާންއަށް ސޮރީ ބުނުމަށްފަހު ދާން އެނބުރިގަތެވެ. އެވަގުތު ޒީހާން ޒީނާގެ އަތުގައި ހިފާލިއެވެ. ޒީނާ ހުއްޓުނެވެ. ޒީނާގެ އަތުގައި ހިފާނެ ބާރު އޭނާއަށް ލިބުނީ ކިހިނެއް ކަމެއް ކަންވެސް ނޭނގުނެވެ. ޒީހާން އެންމެ ހައިރާންވީ އެކަމާއެވެ. ދެން ބުނާނީވެސް ކީކޭ ހެއްޔެވެ؟ އޭނާގެ ހިތް އަވަސްވެގަތެވެ. ދާ ހިލެން ފެށިއެވެ. ޒީނާ ޒީހާންއާ ދިމާލަށް އެނބުރި ބަލާލިއެވެ. އެވަގުތު ޒީހާން އަތުގެ ނުފުށުން ނިތްކުރީގައި ހެދެމުންދިޔަ ދާ ތިކިތައް ފުހެލިއެވެ. އަދި ގަދަކަމުން ލަދުރަކި ގޮތަކަށް ހީލިއެވެ. ވިދުމުގެ ސަބަބުން އެކަކު އަނެކަކުގެ މޫނު ފަނެއެވެ. އިސްޖަހައިގެން ހުރެ ޒީނާވެސް ލަދުން ކުޑަކޮށް ޒީހާންއަށް ބަލާލިއެވެ. ” ކިހިނެއްވީ؟” ޒީނާ ދެއަތްދެއަތާލާ ހާކަން ފެށިއެވެ. ޒީހާން ވަރަށް ކެރިލާފައި ހިތުގައި އޮތް ވާހަކަ ބުނަން ނިންމިއެވެ. “މްމް .. އެހެހެ. އަ… މް..އަމް..” ޒީހާން އަނގަ އޮޅޭވަރުން ވާހަކަ ނުދައްކައެވެ. އެންމެ ފަހުން އޭނާ ހިންދިރުވާލިއެވެ. ” އައި ތިންކް އައި ލަވް ޔޫ. ” ޒީހާން ކޮށަކޮށައިގެން ކިޔާލިއެވެ. ޒީނާއަށް ހެވުނެވެ. ހިތް އުފަލުން ފޮޅުނު ކަހަލައެވެ. އޭނާ ޖަވާބު ދިނުމެއްނެތި ހީލާފައި ފަސްއެނބުރ ދިޔައީއެވެ. ލަދުން ކަންނޭނގެއެވެ. ޒީހާންއަށްވެސް ބުނަން ނޭނގޭފަދަ ހިތްހަމަ ޖެހުމެއް ލިބުނެވެ. އޭނާ ޒީނާގެ ޖަވާބަކަށް އިންތިޒާރުކުރާނެއެވެ. އެކަމަށް ވަރަށް ބޮޑު އުއްމީދެއްވެސް ކުރެވެއެވެ.\nޒީޝާން މަޑުމަޑުން ގޮސް އަލަމާރި ދޮރުހުޅުވަން އަތް ދިއްކޮށްލިއެވެ. އެވަގުތު އަލަމާރިތެރޭގައި ހުރި މީހަކު މަންމީއޭ ކިޔާ ހަޅޭއްލަވައިގަނެ ދުއްވައިގަތެވެ. އަލަމާރި ދޮރު ނުނެއްޓީ ހަމަ ކިރިޔާއެވެ. އެމީހަކު އަތުގައި އޮތް ފޯނުވެސް އަލަމާރީގައި ޖެހިފައި ވެއްޓުނީއެވެ. ހަޅެއް ލަވައިގަތް ގޮތުން އެއީ އަންހެން ކުއްޖެއް ކަން ޒީޝާން އަށް އެނގުނެވެ. އޭނާ ގޮސް ޖެހުނީ ޒީޝާންގެ މޭގައެވެ. ޖެހުނުލެއް ބާރުކަމުން އޭނާއަށްވެސް ތަދު ވިއެވެ. ދެމީހުން އަރިއަޅާލައިގެން ނުވެއްޓުނީ ހަމަ ކިރިޔާއެވެ. ޒީޝާންގެ ހަށިގަނޑުގައި ބާރަށް ހިފަހައްޓާލައިގެން އޭނާ ހުރިއިރު ބިރުން ރޯ މަހެއްހެން ތެޅެއެވެ. އަނދިރިކަމުން ާއެކީ ދެލޯ މަރާ ބާރުކުރި ގޮތަށް އަދިވެސް ލޯ ހުޅުވާކަށް ނޭނގުނެވެ. އެއީ ލީއާއެވެ. ފިލަން ވަދެއެވެ. އަލަމާރިތެރެ މާ ބޮޑަށް އަނދިރި ކަމުން އޭނާ އައީ ފޯނުވެސް ހިފައިގެންނެވެ. ދޭތެރެދޭތެރެއަކުން ފޯނުން އަލިކޮށްލަނީ ހިތަށް ބިރުވެރިކަން ވަންނާތީއެވެ. އަދި އެހާ އަނދިރީގައި ނޭވާ ހާސްވާތީއެވެ. އެހެން އަލިކުރަނިކޮށް އޭނާއަށް ފެނުނީ އަލަމާރިތެރޭ ފިރިހެނަކު ހުއްޓައެވެ. ހަމަގައިމުވެސް އޭނާ އެތަނަށް ވަތް އިރު އެތެރޭގައި މީހަކު ނެތެވެ. ބިރުގަތްވަރުން އޭނާއަށް ނުކުމެގެން ގޮސް ބައްދައިގަނެވުނީ ކޯއްޗެއްގައި ކަމެއްކަންވެސް ނޭނގުނީއެވެ. ” ޕްލީޒް ޕްލީޒް. މަ އެކަނި ބަހައްޓާފައި ނުދައްޗޭ. ބިރުގަނޭ.” ޒީޝާންއަށް އިވުނީ ލީއާގެ އަޑެވެ. އޭނާ އެ އުޅެނީ ހާދަ ބިރަކުން ބާވައެވެ. އަނެއްކާ ފޭކް ޖައްސަނީބާއޭ ޒީޝާން ހިތަށް އެރިއެވެ. އެހެން ނަމަވެސް އެހާ ބިރުގަނެފައި ހުއްޓާ ފޭކަކަށް ނުވާނެކަން ޔަގީނެވެ. ބުނާނެ އެއްޗެއް ނޭނގިފައި ޒީޝާން ހުރީ ހައިރާންވެފައެވެ. އެ ކުއްޖާ ގައިގާ ހިފަހައްޓާލަން ނެގި އަތްވެސް ލީއާކަން އެނގުނު ހިސާބުން އެ ވިސްނުން ދޫކޮށްލާ އަތް ތިރި ކޮށްލިއެވެ. އަދި ފޫހި ގޮތަކަށް ޖީބަށް އަތް ޖަހާލައިގެން އިރުކޮޅަކު އެހެން ހުރެފައި ކަރުކެހިލިއެވެ. ދެފަހަރަކު ކަރުކެހިލުމުން ލީއާއަށް ކުއްލިއަކަށް ދެލޯ ބޮޑު ކޮށްލެވުނެވެ. މީހެއް ގައިގަ ހިފައިގަނެގެން ހުރެވުނުކަންވެސް އިހްސާސްވީ ދެނެވެ. ” އެކްސްކިޔޫޒް މީ. ދެން ދޫކޮށްލަން ވެއްޖެއެއްނު. ” އަޅާލުން ކުޑަ ގޮތަކަށް ލީއާއަށް އިވުނީ ޒީޝާންގެ އަޑެވެ. އަވަހަށް އޭނާ ގައިން ދޫކޮށްލާ ދުރަށް ޖެހުނެވެ. ހިތް ތެޅިގަތީ ވަރަށް ބާރަށެވެ. ލީއާ އަނެއް ފަޅިއަށް އެނބުރުނެވެ. އަދި ލަދުން ހުރެ ސޮރީއޭ ބުނެލިއެވެ. ” ހެހެ. ވަރަށް މޮޅު. ފިރިހެން ކުދިން މަޅީގައި ޖައްސަން. ބުނަން ރަނގަޅު ވާހަކައެއް. މަށެއް ދުވަހަކުވެސް ތިމަޅީގައި ނުޖެހޭނެ. ބިރުގަނޭ ކިޔާފަ ރަނގަޅު ބަހަނާއެއް ދޯ ތި ދައްކާލީ.” ޒީޝާން ފަތިވަރު އަޅާލިއިރު ލީއާއަށް ރޮވިއްޖެއެވެ. އަނދިރިކަމުގެ ސަބަބުން އެތަނެއް ޒީޝާންއަކަށް ނުފެންނާނެއެވެ. ދެން ޒީޝާން ކޮޓަރިން ނުކުންނަން މިސްރާބު ޖެހިއެވެ. އެވަގުތު ޖަހާލި ބާރު ގުގުރިއަކާއެކު ސިއްސައިގެން ދިޔަ ލީއާ ދުވެފައި ކަހަލަގޮތަކަށް ގޮސް ޒީޝާންގެ އަތުގައި ހިފައިގަތެވެ. ޒީޝާން ނުވެސް ހުއްޓުނެވެ. ލީއާވެސް ދުވަމުން ކަހަލަ ގޮތަކަށް ޒީޝާންގެ އަތުގައި ހިފަހައްޓާއިގެން ބޭރަށް ނުކުތެވެ. ޒީޝާން އަތް ފޮޅުވާލުމަށްފަހު މާ ބާރަށް ހިނގަންފެށިއެވެ. ލީއާވެސް ދެރަވިއެއްކަމަކު ބިރުންހުރިވަރުން ޒީޝާންގެ ފަހަތުން ހިނގާލާފައި ދިޔައެވެ. އެހެން ނޫންނަމަ ޒީޝާން ފަހަތުންދާކަށް އޭނާއަށް ލާހިކު ކުޅަދާނައެއް ނޫނެވެ. ޒީޝާން ހުރީ ވަރަށް ހިތްހަމަ ނުޖެހިފައެވެ. ލީޢާ އޭނާ ގައިގަ އަތްލީމައެވެ.\nބާރަ ޖަހަން ވަރަށް ކައިރި ވެއްޖެއެވެ. ކުޅެ ނިންމާލާފައ ހުރިހާ ކުދިން ކޮޓަރިތަކަށް ވަންނަން ފެށިއެވެ. މާ ބޯކޮށް ވިއްސާރަ ވެހޭތީ ޒީޝާންއާ ޒީހާންވެސް މިރޭ އެގޭގައި މަޑުކުރަން ނިންމިއެވެ. ކުޑައެއް ހިފައިގެން މިވަގުތު ބޭރަށް ނުކުތަސް އޭގެން އެއްވެސް ފައިދާއެއް ނުލިބޭނެއެވެ. އެންމެން ފެންވަރާ ފްރެޝް ވެލައިގެން ތިއްބެވެ. ޒީހާން ފިރިހެން ކުދިންތަކާއެކު ކޮޓަރީގައި އޮންނަން ބޭނުންވިއެވެ. ޒީޝާން އޮންނާނީ ސިޓިންގ ރޫމްގައި ސޯފާގައޭ ބުނުމުން އެހެން ކުދިންވެސް މާ ބޮޑު ކަމަކަށް ނަހަދާ ސުވާލުކުރުމެއްނެތި ކޮޓަރިއަށް ވަދެ ނިދަން ޖައްސާލިއެވެ. ކައިރާވެސް ޒީޝާންދެކެ ކުޑަކޮށް ހިތްހަމަ ނުޖެހިފައި ހުރުމުން އަޅާވެސް ނުލިއެވެ. ނިދަން އަރާ އޮތް ޒީނާއަށް ވިސްނެމުން ދިޔައީ ޒީހާން ބުނި އެއްޗަކާ މެދުއެވެ. ޒީނާވެސް ޒީހާންދެކެ ލޯބިވެއެވެ. ފޮނިފޮނި ހިޔާލުތައް ކުރަމުންދިޔަ ޒީނާ ލަދުން އޭނާގެ އެއްފަޅީގައި ފުން ނިންޖަކުން ނިދާލާފައި އޮތް ލީއާ ގައިގައި ބައްދާލިއެވެ. އަނެއްކޮޅުން ޒައިނީ އޮތީ އީތަންގެ ފޮނި ހިޔާލުގައެވެ. އޭނާ އެހާއަވަހަށް ހަނީމޫން ޕްލޭނިންގ ވެސް އިމޭޖިން ކޮށްލައިފިއެވެ. ފޮނިވި ވަރުން އޭނާ ޒީނާގެ ގައިގައި ފަހަތުން ބައްދާލިއެވެ. ހީވީ އީތަން ގައިގަ ބައްދާލެވުނު ހެނެވެ. މާ ގިނަ އިރުތަކެއް ނުވެ އެ ދެކުދިންނަށްވެސް ނިދިއްޖެއެވެ.\nއެންމެންވެސްވަނީ ފުން ނިންޖަކުން ނިދާލާފައެވެ. އެއޮއް ބާރަށް ވިދާ ގުގުރާލާއިރު އެއިން ކުއްޖަކަށް ކަމެއްވާހެންވެސް ހީނުވެއެވެ. ވާރޭ ވެހޭއިރު މާ އަރާމުކޮށް ނިދޭތީ ކަންނޭގެއެވެ. ދޭތެރެދޭތެރެއަކުން ގުގުރާލާއިރަށް ލީއާއަށް ފުރޮޅިލެވެއެވެ. އޭނާ ބިރުގަނެއްޖެޔާ ނިދާފައި އޮއްވާ ހޭނެތުނަސް މީހަކަށް ނޭނގޭނެއެވެ. ވައި މަޑު މޫސުން ރީތި ދުވަހެކެވެ. ބަގީޗާ މާ ގަސްތަކުގެ ތެރޭގައި ޒީޝާން ދުވަމުން ދިޔައީ ކައިރާ ފަހަތުންނެވެ. ކައިރާ އެއްފަރާތް ކޮށްލާފައި ޝަމާހާވެސް ފެނެއެވެ. ގިނައިން ފެންނަނީ ކައިރާ ފަހަތުން ދުވާތަނެވެ. ދެމީހުން މަޑުކޮށްލާފައި ލޯބިކޮށް ހަދާލައެވެ. ދުރުދުރުން ޖެހިލި މަޑުމަޑު ވައިރޯޅިއަކާއެކު ދުވެލާފައި އެއަންނަނީވެސް ރީތި އަންހެން ކުއްޖެއްކަން ކިތަންމެ މަންޒަރު ފުސްކޮށް ދައްކާލިޔަސް ފާހަގަ ވާނެއެވެ. މަންޒަރު ސާފުވަމުން ދިޔަ ވަރަކަށް އެ އަންހެން ކުއްޖާގެ ސޫރަ އާއި ރީތި ސިފަ ފާހަގަ ވަމުން ދިޔައެވެ. ޝައްކެއްވެސް ނެތެވެ. ޕަރީއެއް ފަދައިން ޒީޝާން ފަހަތުން މިހާރު ދުވަމުން އެދަނީ ލީއާއެވެ. ޒީޝާންވެސް ދޭތެރެއަކުން އައިސް ލީއާ ގައިގަ ބައްދާލާ ނިތްކުރިއަށާއި މޫނަށް ބޮސްދީ ހަދައެވެ. ހަމަ ކުއްލިއަކަށް މޫސުން ބަދަލުވެ މުޅިތަނަށް އަނދިރިކަން ވެރިވިއެވެ. ކަޅޫވިލާތަކުން ދުނިޔެމަތި ބަނަކޮށްލިއެވެ. މައްޗަށް ބަލާލުމުން ވިލާގަނޑުގަވެސް ނުލަފާ ޝައިތާނެއް ވައްތަރު ޖަހައެވެ. އެ ވިލާތައް ބިރުވެރި އެކިސިފަސިފައަށް ބަދަލުވާ މަންޒަރު ލީއާއަށް ފެނި އޭނާ ބިރުގަތެވެ. ކުޑަކުއްޖަކު ރޯއަޑު އިވެންފެށިއެވެ. ބަލާލިއިރު އެއީ ކުޑަދޮރުކައިރިން ފެންނަ އަންހެން ކުއްޖާއެވެ. އޭނާ އިނީ ބިންމަތީ އިށީނދެގެން މޫނު މައްޗަށް އިސްތަށިގަނޑު އެޅިފައެވެ. ދެން ފެނުނީ ކަޅު ދުންގަނޑެއް އައިސް ގާދިރުބޭގެ ދުވަސް ދުއްވާލާ މަންޒަރެވެ. ލީއާ ހައިރާން ވިއެވެ. ގާދިރުބޭ އެތަނަށް ވަންނަން ޖެހުނީ ކީއްވެހެއްޔެވެ. ދެން ބަލާލީ ޒީޝާންއަށެވެ. ޒީޝާންއަށް ބަލާލިއިރު އޭނާގެ ފަހަތުގައި ހަމަ އެ ދުންގަނޑު ފާޅުވާން ހުއްޓެވެ. ދެލޯ ރަތް ކޮށްލާފައި ހުރިއިރު ކޮންމެވެސް ވަރަކަށް އޭގެ ސިފަ ފާޅުވެއެވެ. އެއީ ފިރިހެނެއްކަން ޔަގީނެވެ. ލީޢާއަށް ދެލޯ ބޮޑުކޮށްލެވުނެވެ. ދުންގަނޑު ޒީޝާންގެ ފަހަތުން އޭނާގެ ބޮލަށް ވެރިވެގަތެވެ. އެއާއެކު ޒީޝާން މަރުވެގެން ވެއްޓެއެވެ. ލީއާއަށް ރޮއެގަންނަމުން ބާރު ގުގުރިއަކާއެކު ހަޅެއް ލަވައިގަނެވުނެވެ. އެހެންކުދިންނަށް އެއަޑެއް ނީވުނެވެ. އެނދުމަތީ ކޮޅަށް ޖެހިފައި އިން ލީއާއަށް މި ފެނުނީ ހުވަފެނެއްކަން އެނގުނެވެ. އަދި ހުވަފެނާ ދޭތެރޭ ރަނގަޅަށް ވިސްނަން މަސައްކަތް ކުރިއެވެ. އެކައްޗެއްވެސް އޭނާއަށް ނުވިސްނުނެވެ. ހުވަފެނެއްކަން އެނގުމުން ކުޑަކޮށް ހަމަޖެހިލިއެވެ. ދެން ހަނދާންވީ ޒީޝާން މަތިންނެވެ. އަނެއްކާ ޒީޝާން ސަލާމަތުން އެބައޮތް ބާވައެވެ. ހިތް ބިރުގަތް ވަރުން ގައިމަތިން އޮތް ބެޑްޝީޓް އެއްފަރާކޮށްލަމުން ތެދުވިއެވެ. ފެންފުޅި ހުސްވެފައި ހުރުމުން ފުޅިވެސް ހިފައިގެން އޭނާ ކޮޓަރިން ނުކުތެވެ. ސިޓިންގ ރޫމާއި އަރާ ހަމަވިއިރު ޒީޝާން ރީތިކޮށް ނިދާލާފާ އޮތްތަން ފެނުމުން ހިތަށް ބޮޑު ލުޔެއް ލިބުނެވެ. ދެން ކާގެއަށްގޮސް ފުޅިއަށް ފެންއަޅައިގެން ކޮޓަރިއަށް ދާންދިޔައެވެ. އެވަގުތު ޒީޝާން ނިދާން އޮތް ލޯބިގޮތް ފެނިފައި އިރުކޮޅަކުހުރެވުނެވެ. އެސްފިޔަ ޖަހާނުލާ ކިތަންމެ އިރެއްވަންދެން އެހެންހުއްޓެވެ. ދުރުން ފެނުނަސް ހާދަ ހިތްގައިމެވެ. އޭނާގެ ހިތަށް އިތުރަށް ހިތްހަމަޖެހުމެއް ލިބިގެން ދިޔައެވެ. ޒީޝާން ކުރުގެޅިލައިގެން އޮތްތަން ފެނުމުން ހީކަރުވާފައިކަން ލީއާއަށް އެނގުނެވެ. އަވަސްއަވަހަށް ފެންފުޅި ކުޑަ މޭޒުގައި ބޭންދުމަށްފަހު ފާރުކައިރީ ޖައްސާފައި ހުރި ކަބަޑުން ބެޑްޝީޓެއް ނެގިއެވެ. އޭނާ އެހާލުގައި ބާއްވާއިގެން ފިންޏަށް ތެޅޭ މަންޒަރު ބަލަން ލީއާގެ ހިތަށް ކެތްނުވީއެވެ. ކުޅުމުގެ ތެރޭގައި ހިނގިކަންތައް އޭނާ ހަނދާންވެސް ނެތްފަދައެވެ. ޒީޝާންގެ ކޮނޑުން ފެށިގެން ފައި ނިވާވަންދެން ބެޑްޝީޓް އޭނަގެ ގައިގައި ފަތުރާލަދިނެވެ. ގުދުވެގެން އޮތް ލީއާއަށް ޒީޝާންގެ މޫނަށް ބެލުނީ ކިތައް ފަހަރުކަމެއް ނޭނގުނެވެ. އޭނާގެ އިސްތަށިގަނޑު ޒީޝާންގެ މޫނުގައި ކޭތްތެއެވެ. ނިދީގައިއޮވެ ކުއްލިއަކަށް ޒީޝާން ހިފާލީ ލީއާގެ އަތުގައެވެ. ލީއާއަށް ދެލޯބޮޑުކޮށްލެވުނެވެ. ހިތްތެޅެންފެށިއެވެ. ޒީޝާން ލީއާގެ އަތުގައި ހިފާ ދަމައިގަނެ އޭނާގެ މެއާލާ ބޮނޑިކޮށްލިއެވެ. ލީއާގެ މޫނު ޒީޝާންގެ މޫނުގައި ނުޖެހި ހުރީ ހަމަ ކިރިޔާއެވެ. އޭނާއަށް ނޭވާ ހިފަހައްޓާލެވުނެވެ. އެ ރީތި ލޮލަށާއި ނޭފަތަށް ލީއާއަށް ލޯހިންގާލެވުނީ ބޭއިޙްތިޔާރުގައެވެ. ނިތް ކުރި މައްޗަށް ފަން އިސްތަށި ކޮޅު އެޅިފައި ހުރުމުން އަދި މާ ފުރިހަމަ ވިއެވެ.ފިރިހެންވަންތަ ތުންފަތް ފެނުމުން ނޭނގޭފަދަ އިހްސާސެއް ލީއާއަށް ކުރުވިއެވެ. ހީކެރުވުމުގެ ސަބަބުން އެތުންފަތުގެ ހަރަކާތްތައް މަޑުމަޑުން ވިއެވެ. ލީއާ އެހެންއިނުމަށްފަހު އަތް މަޑުމަޑުން ޒީޝާންގެ އަތްދަށުން ނެރެންފެށިއެވެ. އަވަހަށް ސަލާމަތްވުމުން ފެންފުޅި ހިފައިގެން ކޮޓަރިއަށް ދިޔައެވެ. ދޮރު ލައްޕާލުމަށްފަހު އެދޮރުގައި ލައްވެލިއެވެ. އެކިއެއްޗެހި ހިތަށް އަރާ ރޮވެން ފެށުނެވެ. ޒީޝާން އޭނަދެކެ ރުޅި އަންނަންވީ ކީއްވެ ހެއްޔެވެ. އޭނާގެ ކުށަކީ ކޮބާހެއްޔެވެ. އޭނަދެކެ އެހާ ރުޅިއަންނަ މީހަކަށް އޭނަގެ ހިތައް ދެވެންވީ ކީއްވެހެއްޔެވެ. ގައިމު ޒީޝާން ކަންތައްކުރާ ގޮތުން މިހާރު އޭނަދެކެ ނަފްރަތުވެސް ކުރެވެންވީނޫންހެއްޔެވެ. ހައްތަހާ ބޮޑަށް ލޯބިވެވެނީއެވެ. ލީއާ ދެން ހަނދާންވީ ފެނުނު ހުވަފެން މަތިންނެވެ. ހިތާހިތުން އޭނައަށް ދުއާ ކޮށްލެވުނެވެ. އެހެން ނުވުމަށެވެ. އޭނާ ލޯބިވާ މީސްމީހުން ރައްކާތެރި ކުރުމަށެވެ. އަނެއްކާވެސް ވިސްނެންފެށުނެވެ. އެހެން މީހެއްގެ ހައްގެ ޖަހައި ނުގަންނާނަމެވެ. ޒީޝާން އަކީ ކައިރާގެވެސް ހައްގެކެވެ. ދެން އެކަމާ ނުވިސްނާނަމޭ ހިތާ ދުއާކުރިއެވެ.\nލީއާ ދެލޯފުހެލުމަށްފަހު މިސްރާބުޖެހީ ނިދަންދާށެވެ. ކުޑަދޮރުތައް ހުޅުވިފައި ހުރި މަންޒަރު ފެނުމުން އަވަހަށް ލައްޕާލަން ދިޔައެވެ. ދޮރުލައްޕާލުމަށްފަހު ކޮޓަރިއަށް އެނބުރެލި ވަގުތު ކުރިމަތީ ހުވަފެނުން ފެނުނު ކުޑަކުއްޖާ ހުއްޓެވެ. ލީއާ ދިޔައީ ސިހިގެންނެވެ. ޒީނާއާ ޒައިނީ ނިދާފަތިބިއިރު އެއިން ކަމެއް ނޭނގެއެވެ. އެ ރީތި ފަން އިސްތަށިގަނޑު ދެފަރާތަށް ޖައްސާލަމުން އެކުއްޖާ އިސްއުފުލާލިއެވެ. އެކުއްޖާގެ ސިފަ ހުރި ވައްތަރު ފެނިފައި ލީއާ ބިރުން ގޮސް ބޮލަށް އެނބުރުންއަރައިގަތެވެ. ދެލޯ ކައިރި ވަށައިގެން ކަޅުވެފައިވާއިރު ލޮލުގައި އޮތީ ހުދު ކުލައެވެ. ހަމައެކަނި ކަޅުކުލައަށް ފެންނަން އިނީ ކުޑަ ކަޅި އެކަންޏެވެ. މޫނުގެ ތަންތަނުން ރެނދު ލާފައިވާއިރު އަތުގެ ނިޔަފަތިތަކާއި ފައިގެ ނިޔަފަތިތައް ވަނީ ދިގު ވެފައެވެ. ލީއާ ފަހަތަށް ޖެހެމުންގޮސް ކުޑަދޮރުގައި ލައްވިއެވެ. އެކުއްޖާ ރޮމުން ކަހަލަ ގޮތަކަށް ލީއާއާ ކައިރިވިއެވެ. ލީއާ ހަމަޖެހެން މަސައްކަތްކުރިއެވެ. އެ ކުއްޖާ ރޯތީ ލީއާ ހިތްދަތިވިއެވެ. ” ދައްތާ އަޑުއަހާބަލަ. ” ލީއާ ބިރުން އުޅެން ފެށުމުން އެކުއްޖާ މަޑުކޮށްލިއެވެ. އޭނާ މައިތިރިވިއެވެ. ކޮންމެ ސިފައެއްގައި ފެންނަން ހުއްޓަސް މިރޭ އެވަނީ ކީއްކަން ލީއާ ހޯދަން ބޭނުންވިއެވެ. ” ދައްތާ. ދައްތަގެ މަންމަ ބައްޕަ… މަރުވީ ގާ.ެ…” އެ ކުއްޖާއަށް ކިޔުނީ އެހިސާބަށެވެ. ލީއާ އަށް އޭނާ ކީއެއްޗެއް ސާފު ނުވިއެވެ. ދެން އަވަސް އަރުވާލިއެވެ. އެކުއްޖާ ކަޅު ދުންގަނޑަކަށް ވާންފެށިއެވެ. ” ބޭބެ އެބަ އާދެ ދަނީ. މަގޭ ބޭބެ އުޅެނީ ދައްތައާ ހެދި.. ދައްތަ ނުލިބިގެން. ދަނީ. މަ އައި ވާހަކަ ނުބުނާތި އެކަކު ކައިރީވެސް. އަދި އެއް ވާހަކަ. މަށަށް ކިޔަނީ އައިރިން”. އެކުއްޖާ ދުންކޮޅަކަށްވެ ގެއްލުނެވެ. ލީއާ ހުރީ ވާނުވާ ނޭނގިފައެވެ. ހިތަށް އެރި ނޭރި އެއްޗެއް ވިސްނުނު ނުވިސްނުނު އެއްޗެއް އޭނާއަކަށް ނޭނގުނެވެ. މޫނުމައްޗަށް އަނދިރިވެ ފުސްވަމުން ގޮސް އޭނަ އެ ހުރިތަނަށް ހަބަރު ހުސްވެގެން ވެއްޓުނެވެ.\nHey maroon . could u please comment on my poems.it meansalot to me.anyways the stry is really beautiful.and interesting. Waiting for next part stay safe bye 🌹🌹🌹\nބިރުވެރި ލޯބި April 11, 2017\nފިނިހިތް (ހަތަރު ވަނަ ބައި 2/2)\nބިރުވެރި އެހެނިހެން June 12, 2016


Vetarence cup Valencia kaamiyaabu kohfi Vetarence cup Valencia kaamiyaabu kohfi\nނިއު ތަށި މިލްކްކުރިޔަނުދީ، ވެލެންސިޔާ ޗެމްޕިއަންކަން ހޯދައިފި\nޗެމްޕިއަން ވެލެންސިޔާ ތައްށްޓާއެކު: ފޮޓޯ-ޕީއެސްއެމް\nތަށި މިލްކްކުރަން ނިކުއިން ނިއުރޭޑިއަންޓް ބަލިކޮށް، ރަމަޟާން ވެޓަރަންސް ކަޕްގެ ޗެމްޕިއަންކަން ފަސް ވަނަ ފަހަރަށް ކްލަބް ވެލެންސިޔާ ހޯދައިފިއެވެ.\nމިއަދު ހަވީރު ކުޅުނު މި މުބާރާތުގެ ފައިނަލު މެޗު ކްލަބް ވެލެންސިޔާ ކާމިޔާބުކުރީ 4-0 ލަނޑުންނެވެ. މެޗުގައި ވެލެންސިޔާގެ ލަނޑުތައް ޖަހައިދިނީ ސަބާހު މުޙައްމަދު، މުޚުތާރު ނަސީރު އަދި އިސްމާއިލް މުޙައްމަދެވެ. މެޗުގެ މޮޅު ކުޅުންތެރިޔާ މުޚުތާރު މެޗުގައި ދެ ލަނޑު ޖެހިއެވެ.\nފައިނަލް މެޗުގެ 45 އަހަރުން މަތީގެ އެންމެ މޮޅު ކުޅުންތެރިޔާގެ މަޤާމް ހޯދީ ކްލަބް ވެލެންސިޔާގެ އަބްދުﷲ އިބްރާހިމްއެވެ. ފައިނަލް މެޗުގެ މޮޅު ކުޅުންތެރިޔާގެ މަޤާމާއި، މުބާރާތުގެ 35 އަހަރާއި 39 އަހަރާއި ދެމެދުގެ އެންމެ މޮޅު ކުޅުންތެރިޔާގެ މަގާމް ހޯދީ މުޙްތާރު ނަސީރެވެ.\nމުބާރާތުގެ އެންމެ ގިނަ ލަނޑު ޖެހި ކުޅުންތެރިޔަކީ ނިއުރޭޑިއަންޓްގެ ކެޕްޓަން އަލީ ޝަމީމްއެވެ. މުބާރާތުގެ އެންމެ މޮޅު ކުޅުންތެރިއަކީވެސް އަދި އެންމެ މޮޅު ފޯވާޑަކީވެސް އޭނާއެވެ. އެންމެ މޮޅު ކޯޗަކީ ނިއުރޭޑިއަންޓް ސްޕޯރޓްސް ކްލަބުގެ ކޯޗު އަހުމަދު ނިޔާޒްއެވެ. މުބާރާތުގެ ފެއަރ ޕްލޭ ކުޅުންތެރިޔަކީ ކްލަބް ވެލެންސިޔާގެ އައްސަދު އަބްދުލް ޣަނީއެވެ. ފެއަރ ޕްލޭ ޓީމަކީ ކްލަބް ވެލެންސިޔާއެވެ. މުބާރާތުގެ 40 އަހަރުން މަތީގެ އެންމެ މޮޅު ގޯލު ކީޕަރަކީ މާޒިޔާގެ މުހައްމަދު ޝިނާންއެވެ. އެންމެ މޮޅު ޑިފެންޑަރަކަށް ހޮވުނީ ވެލެންސިއާގެ މުހައްމަދު ޖަމީލްއެވެ. އަދި އެންމެ މޮޅު މިޑްފީލްޑަރަކީ ނިއުގެ މުހައްމަދު ޒިޔާދުއެވެ. މި މުބާރާތުގެ 50 އަހަރުން މަތީގެ އެންމެ މޮޅު ކުޅުންތެރިޔަކީ ކްލަބް ވެލެންސިއާގެ އަބްދުއް ރައްޒާޤް ޔޫސުފްއެވެ.\nވެލެންސިޔާ މުބާރާތުގެ ޗެމްޕިއަންކަން ހޯދީ ކުޅުނު ހުރިހާ މެޗެއްވެސް ކާމިޔާބުކޮށްގެންނެވެ.


India ge kuree ge Finance minister Palaniappan Chidambaram...\nއިންޑިއާ ސިޔާސީ މަސްރަހު\nއިންޑިއާގެ ކުރީގެ ފިނޭންސް މިނިސްޓަރު ޕަލަނިއައްޕަން ޗިދަމްބަރަމް ހައްޔަރުކޮށްފި\nޕަލަނިއައްޕަން ޗިދަމްބަރަމް މިތުހުމަތުތައް ދޮގުކުރޭ\nމިއީ ސަރުކާރު ހިންގާ މައިޕާޓީން ސިޔާސީ ވަކި ބޭނުމަކަށް ކުރާ ކަމެއް ކަމަށް ލޯޔަރު ވިދާޅުވި\nކ. މާލެ | 22 އޯގަސްޓް 2019 | ބުރާސްފަތި 07:35 | 6,032\nކުރީގެ ފިނޭންސް މިނިސްޓަރު ޕަލަނިއައްޕަން ޗިދަމްބަރަމް - ބީބީސީ\nކޮރަޕްޝަންގެ ތުހުމަތުތަކެއްގައި އިންޑިއާގެ ކުރީގެ ފިނޭންސް މިނިސްޓަރު ޕަލަނިއައްޕަން ޗިދަމްބަރަމް ހައްޔަރުކޮށްފިއެވެ.\nޕަލަނިއައްޕަން ޗިދަމްބަރަމް ހައްޔަރުކޮށްފައިވަނީ ކޮރަޕްޝަންއާ މަނީ ލޯންޑަރިންގެ ތުހުމަތުގައެވެ.\nސެންޓްރަލް ބިއުރޯ އޮފް އިންވެސްޓިގޭޝަން އިން ޕަލަނިއައްޕަން ޗިދަމްބަރަމް ހައްޔަރުކޮށްފައިވަނީ ބުދަ ދުވަހުއެވެ. އެވަގުތު އޭނާގެ ގިނަ އަދަދެއްގެ ސަޕޯޓަރުންނާއި ނޫސްވެރިން އެސަރަހައްދަށް ޖަމާވިއެވެ.\nބީބީސީގައި ރިޕޯޓުކޮށްފައިވާ ގޮތުން ޕަލަނިއައްޕަން ޗިދަމްބަރަމް ފިނޭންސް މިނިސްޓަރަކަށް ހުންނެވިއިރު 2007 ވަނަ އަހަރު އައިއެންއެކްސް ގްރޫޕް ނަމަކަށް ކިޔާ ބޭރުގެ ކުންފުންޏަކުން ރިޝްވަތު ފައިސާ ނެންގެވުމަށްފަހު ޕްރޮޖެކްޓްތައް އެކުންފުންޏާ ހަވާލުކޮށްފައިވާ ކަމަށެވެ. އަދި އޭނާ ވަނީ އެކުންފުނީގެ އަތުން ފައިސާ ނެގުމަށްފަހު އެމީހުންގެ އިންވެސްޓްމެންޓްތަކަށް ޖާގަ ދީފައެވެ.\nނަމަވެސް 73 އަހަރުގެ ޕަލަނިއައްޕަން ޗިދަމްބަރަމް ވަނީ އޭނާގެ މައްޗަށް ކުރެވޭ ތުހުމަތުތައް ދޮގު ކުރައްވާފައެވެ. މިމައްސަލައާ ގުޅިގެން ޕަލަނިއައްޕަން ޗިދަމްބަރަމްގެ ލޯޔަރު ވިދާޅުވީ މިއީ ސަރުކާރު ހިންގާ މައިޕާޓީން ސިޔާސީ ވަކި ބޭނުމަކަށް ކުރާ ކަމެއް ކަމަށެވެ.\nޕަލަނިއައްޕަން ޗިދަމްބަރަމް އަކީ އިންޑިއާގެ އިދިކޮޅު މައި ޕާޓީ ކޮންގްރެސް ޕާޓީގެ އިސް ބޭފުޅެކެވެ. 1984 ވަނަ އަހަރުން ފެށިގެން މެމްބަރެއްގެ ގޮތުގައި ހުންނެވި ބޭފުޅެކެވެ. އަދި އޭގެ ކުރިން ހޯމް މިނިސްޓަރުކަން ވެސް އޭނާ ވަނީ ކުރައްވާފައެވެ.


Bangladesh In Ai Dhivehssaku Quarantine Koffi | Hathaavees\nބަންގްލަދޭޝްއިން އައި ދިވެއްސަކު ކަރަންޓީން ކޮށްފި\nދުނިޔޭގައި ހަލުވިކަމާއި އެކުގައި މިހާރު ފެތުރެމުން އަންނަ ކޮވިޑް19 ފެނިފައިވާ ބަންގްލަދޭޝް އިން އައި ދިވެއްސަކު ކަރަންޓީން ކޮށްފިއެވެ.\nބަންގްލަދޭޝް އިން އައި މީހާ ކަރަންޓީން ކޮށްފައިވާއިރު ރާއްޖެއިން ވެސް މިހާރު ވަނީ ކޮވިޑް19 ބަލި ފެނިފައެވެ. އަދި އެކަމުގެ ސަބަބުން ދިވެހި ސަރުކާރުން ވަނީ ގިނަގުނަ ފިޔަވަޅުތަކެއް ވެސް އެޅުމަށް ނިންމާފައެވެ. އެގޮތުން ބަންގްލަދޭޝް އިން މީހުން މި ދުވަސްވަރު އެތެރެވުން ވަނީ މެދުކަނޑާލާފައެވެ. އެހެންނަމަވެސް އެގައުމުން މީހުންނާއި އިނދެގެން އުޅޭ މީހުން އެކަމުން އިސްތިސްނާ ވާނެއެވެ. އަދި ރާއްޖޭގެ މީހުންނާއި އިނދެގެން އުޅޭ އެގައުމުގެ މީހުންވެސް މި ފިޔަވަޅުން އިސްތިސްނާ ވާނެއެވެ.\nދާދިފަހުން ވެސް ބަންގްލަދޭޝް އިން އައިސްފައިވާ ދިވެއްސަކު ކަރަންޓީން ކުރިއެވެ. އޭނާ ކަރަންޓީން ކުރީ ބަންގްލަދޭޝް އިން ނިކުމެ ލަންކާގައި މަޑުކުރުމަށްފަހު އައިރު 14 ދުވަސް ހަމަ ނުވާތީ ކަމަށް ކަމާބެހޭ އިދާރާތަކުން ހާމަ ކުރެއެވެ.\nރާއްޖެއިން ކޮވިޑް19 އަށް މިހާރު9މީހަކު ވަނީ ޕޮޒިޓިވް ވެފައެވެ. އެއީ ހުސް ބިދޭސީ މީހުންނެވެ. ދުނިޔޭގެ ސިއްހަތު ޖަމިއްޔާއިން މި ބައްޔަކީ މުޅި ދުނިޔެއަށް ފެތުރިފައިވާ ބަލި މަޑުކަމެއްގެ ގޮތުގައި އިއުލާން ކުރުމަށް ރާއްޖެއިން ވަނީ އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާންކޮށްފައެވެ.


ކޮވިޑް-19 ގެ 72 އިންސައްތަ ޚަރަދުތައް ކުރެވިފައިވަނީ އެސްޓީއޯ މެދުވެރިކޮށް: މިނިސްޓަރ\nސޮވަރިން ޑިވޮލޮޕްމަންޓް ފަންޑުގައި 190 މިލިއަން ޑޮލަރު ހުންނާނެ: މިނިސްޓަރ\nރާއްޖޭގައި ފޮރިން ކަރަންސީގެ ދައްޗެއް ނެތް: މިނިސްޓަރ\nއެންއީއޯސީގައި ބޭއްވި ނޫސްވެރިންގެ ބައްދަލުވުމުގައި މިނިސްޓަރ ވިދާޅުވީ، ވަރަށް އަވަހަށް ކޮވިޑް-19 އާ ގުޅިގެން ކުރަމުންދާ މަސައްކަތްތަކުގެ އިންޓަރނަލް އޮޑިޓުގެ މަސައްކަތް ނިންމައި އެކަމުގެ ތަފްސީލުތައް ހާމަ ކުރައްވާނެ ކަމަށް، ގާތްގަނޑަކަށް 72 އިންސައްތަ ޚަރަދުތައް ކުރެވިފައިވަނީ ޖުމުލަކޮށް އެސްޓީއޯ މެދުވެރިކޮށް ކަމަށްވެސް މިނިސްޓަރ ވިދާޅުވި، އަދި އެކަމުގެ އޮޑިޓެއްވެސް ހެދުމަށް އިންޓަރނަލް އޮޑިޓް ކޮމިޓީގައި އެދި އެ މަސައްކަތް ކުރިއަށްދާކަމަށް ވިދާޅުވި\n23 މެއި 2020 | ހޮނިހިރު 16:01\nމިނިސްޓަރ ވިދާޅުވީ، ސޮވަރިން ޑިވޮލޮޕްމަންޓް ފަންޑުގައި މިހާރުވެސް 190 މިލިއަން ޑޮލަރު ހުންނާނެކަމަށް،\n23 މެއި 2020 | ހޮނިހިރު 15:51\nހޮނިހިރު ދުވަހު ނޭޝަނަލް އިމަރޖެންސީ އޮޕަރޭޝަންސް ސެންޓަރުގައި ބޭއްވި ނޫސްވެރިންގެ ބައްދަލުވުމުގައި ނޫސްވެރިއަކު ކުރި ސުވާލަކަށް ޖަވާބުދެއްވަމުން ފިނޭންސް މިނިސްޓަރ އިބްރާހިމް އަމީރް ވިދާޅުވީ، ރާއްޖޭގައި ފޮރިން ކަރަންސީގެ ދައްޗެއް ނެތްކަމަށް، އަދި ކުރިއަށް އޮތް ދުވަސްތަކުގައި އެފަދަ ދައްޗެއް އަންނާނެކަމަށް ނުބެލެވޭކަމަށްވެސް ވިދާޅުވި\n23 މެއި 2020 | ހޮނިހިރު 15:48\nލޭންޑް ރެންޓް ފަސް ކުރުމުން މި އަހަރު ދައުލަތަށް 900 މިލިއަން ރުފިޔާ ގެއްލިގެންދޭ\nހޮނިހިރު ދުވަހު ނޭޝަނަލް އިމަރޖެންސީ އޮޕަރޭޝަންސް ސެންޓަރުގައި ބޭއްވި ނޫސްވެރިންގެ ބައްދަލުވުމުގައި ފިނޭންސް މިނިސްޓަރ އިބްރާހިމް އަމީރް ވިދާޅުވީ، ލޭންޑް ރެންޓް ފަސް ކުރުމުން މި އަހަރު ދައުލަތަށް 900 މިލިއަން ރުފިޔާ ގެއްލިގެންދާ ކަމަށް،\n23 މެއި 2020 | ހޮނިހިރު 15:37\nއިންކަމް ސަޕޯޓް އެލަވަންސް 69 ފަރާތަކަށް ދީފި\n23 މެއި 2020 | ހޮނިހިރު 15:28\nކޮވިޑް ޓެކްސްއެއް ނެގުމަށް މިހާތަނަށް ނިންމާފައެއް ނުވޭ: މިނިސްޓަރ\nކޮވިޑް ޓެކްސްގެ ގޮތުގައި އަދަދެއް ނެގުމާ ގުޅޭގޮތުން ނޫސްވެރިއަކު ކުރި ސުވާލަކަށް ޖަވާބު ދެއްވަމުން މިނިސްޓަރ އަމީރު ވިދާޅުވީ، ކޮވިޑް ޓެކްސްއެއް ނެގުމަށް މިހާތަނަށް ނިންމާފައި ނުވާ ކަމަށް\nއޭގެ އިތުރުން، ފިނޭންސް މިނިސްޓްރީގެ ޗީފް ފައިނޭންޝިއަލް ބަޖެޓް އެކްޒެކްޓިވް އަހުމަދު ސަރުވަޝް އާދަމް ވިދާޅުވީ، އާމްދަނީ އިތުރުކުރުމާއި، ދަރަނި މެނޭޖް ކުރުމަށް އަޅަންޖެހޭ ފިޔަވަޅުތަކާ ގުޅޭގޮތުން މިހާރު މަޝްވަރާތައް ކުރެވެމުންދާކަމަށް،\n23 މެއި 2020 | ހޮނިހިރު 15:27\nޑިސްއެބިލިޓީ އިންޝުއަރެންސް ސްކީމެއް އުފެއްދުމުގެ މަސައްކަތްވެސް ކުރެވެމުންދޭ: ޕެންޝަން އޮފީސް\nއިންވެސްޓްމަންޓް ރެޖީމް ފުޅާކުރުމަށް ވޯލްޑް ބޭންކާއެކު މަޝްވަރާތައް ކުރެވެމުންދޭ، އަދި ކުރިއަށް އޮތް މުސްތަޤުބަލުގައި ޑިސްއެބިލިޓީ އިންޝުއަރެންސް ސްކީމެއް އުފެއްދުމުގެ މަސައްކަތްވެސް ކުރެވެމުންދޭ،\nޕެންޝަން އޮފީހުގެ އެކްޓިންގ ސީއީއޯ ފާތިމަތު ސުޖާތާ ހަލީމް\n23 މެއި 2020 | ހޮނިހިރު 15:15\nކަރަންޓް ބިލުން މިހާތަނަށް 50 މިލިއަން ރުފިޔާގެ ޑިސްކައުންޓް ދީފި\nއިކޮނޮމިކް ރިލީފް ޕެކޭޖްގެ ތެރެއިން އިންކަމް ސަޕޯޓް އެލެވަންސް މިހާތަނަށް 69 ފަރާތަކަށް ދޫކުރެވިފައިވާނެ،\nއަދި ޔުޓިލިޓީސްއަށް ދިން ޑިސްކައުންޓްތަކަށް ބަލާއިރު ފެން ބިލަށް ދިން ޑިސްކައުންޓުގެ 10.9 މިލިއަން ރުފިޔާގެ ޑިސްކައުންޓް ދެވިފަވާނެ، އެއީ ބިލަކުން އެވްރެޖްކޮށް 235 ރުފިޔާގެ ޑިސްކައުންޓް،\nއަދި ކަރަންޓް ބިލުން 50 މިލިއަން ރުފިޔާގެ ޑިސްކައުންޓް ދީފި\n-ފިނޭންސް މިނިސްޓަރ އިބްރާހިމް އަމީރު-\n23 މެއި 2020 | ހޮނިހިރު 14:54\nޓްރާންސިޓް ކަރަންޓީން ފެސިލިޓީތަކަށް އިތުރު 413 މީހަކު ގެންގޮސްފި: މަބްރޫކް\nރަށްރަށުން ކުރު މުއްދަތަށް މާލެ އައިސް މާލޭގައި ތާށިވެފައި ތިބި މީހުންގެ ތެރެއިން އިތުރު 413 މީހަކު "ޓްރާންސިޓް ކަރަންޓީން ފެސިލިޓީސް" އަށް ގެންގޮސްފައިވާކަމަށް ނޭޝަނަލް އިމަރޖެންސީ އޮޕަރޭޝަން ސެންޓަރ (އެންއީއޯސީ) ގެ ތަރުޖަމާން މަބްރޫކް އަޒީޒް ވިދާޅުވެއްޖެ އެވެ. މަބްރޫކް ވިދާޅުވީ، ހުކުރު ދުވަހު ޓްރާންސިޓް ކަރަންޓީން ފެސިލިޓީސްތަކަށް 413 މީހަކު ގެންގޮސްފައިވާކަމަށާއި ޖުމްލަ 1558 މީހުން މިހާރު ޓްރާންސިޓް ކަރަންޓީންގައި އެބަތިބި ކަމަށެވެ.\n23 މެއި 2020 | ހޮނިހިރު 05:40\nލޮކްޑައުން އަށް ލުއި ދެނީ ކަލަންޑަރަށް ބެލުމަށްފަހު ދުވަސް ކަނޑައަޅައިގެން ނޫން ކަމަށާއި، ލުއި ދެނީ ލަނޑުދަނޑި ހާސިލް ކުރެވުނީމަ ކަމަށް ކޮވިޑް-19 ޓާސްކްފޯހުގެ ތަރުޖަމާނު މަބްރޫކު ޢަޒީޒް ވިދާޅުވެއްޖެ އެވެ. މަބްރޫކް ވިދާޅުވީ ލޮކްޑައުން އިން ފުރަތަމަ ފޭސްގައި ލުއި ދޭނެ ދުވަހެއް ކަނޑައަޅާފައި ނުވާ ކަމަށާއި، ފޭސް އެކެއްގައި ދޭނެ ލުއިތަކަށް ކަނޑައެޅުމަށް މަޝްވަރާތައް ކުރަމުންދާ ކަމަށެވެ. މަބްރޫކް ވިދާޅުވީ ލޮކްޑައުންގައި ލުއި ދިނުމަށް ނިންމާނީ ޑޮކްޓަރުންގެ ޓީމުން ކަމަށާއި، ދެވޭ ލުޔެއްގެ ސަބަބުން ކޮވިޑް-19 ގެ ކޭސްތައް އިތުވާނަމަ އަނެއްކާ ވެސް ލޮކްޑައުންއަށް ދާން ޖެހޭނެ ކަމަށެވެ.\n23 މެއި 2020 | ހޮނިހިރު 05:39\nމާލެސިޓީގެ ލޮކްޑައުން ނިންމާލުމާ ގުޅިގެން މައިނާ ސަރޖެއް (ކުއްލިއަކަށް ކޭސްތައް ފެނުން) އެކަށީގެންވާކަމަށް ހެލްތު ޕްރޮޓެކްޝަން އެޖެންސީގެ އެފިޑަމޮލޮޖިސްޓް ޑރ. އިބްރާހީމް އަފްޒަލް ވިދާޅުވެއްޖެ އެވެ. ޑރ. އަފްޒަލް ވިދާޅުވީ ލޮކްޑައުންއަށް ލުއި ދިނުމާ ގުޅިގެން ފުދޭ ވަރަކަށް މީހުން ބޭރަށް ނުކުންނާނެ ކަމަށް ލަފާ ކުރެވޭ ކަމަށާއި މިކަމާއި ގުޅިގެން މައިނާ ސަރޖެއް ފެނުން އެކަށީގެންވާ ކަމަށެވެ.\n23 މެއި 2020 | ހޮނިހިރު 05:38\nއިތުރު ދުވަސްތަކެއް ކަރަންޓީންގައި ތިބެންޖެހޭ މައްސަލަ ހައްލުކުރުމަށް ދަނީ މަސައްކަތް ކުރަމުން: މަބްރޫކް\nކޮވިޑް-19ށް ސާމްޕަލް ނެގުމުގެ ޕްރޮސަސްގައި ލަސްތަކެއް ހުރުމާ ގުޅިގެން ކަރަންޓީންގައި ތިބޭ މީހުން އިތުރު ދުވަސްތަކެއް ކަރަންޓީންގައި ތިބެންޖެހޭ ކަމަށާއި، މި މައްސަލަ ޙައްލުކުރުމަށް މަސައްކަތް ކުރަމުންދާ ކަމަށް ކޮވިޑް-19 ޓާސްކްފޯހުގެ ތަރުޖަމާނު މަބްރޫކު ޢަޒީޒް ވިދާޅުވެއްޖެ އެވެ. މަބްރޫކް ވިދާޅުވީ ކަރަންޓީން ކުރެވިފައި ތިބި ބައެއް މީހުންގެ ސާމްޕަލް ނެގުނުއިރު 21 ދުވަސް ވެފައިވާ ކަމަށާއި، ފަހަރުގައި ސާމްޕަލް ނުނެގި ތިބި ބަޔަކު ތިބެދާނެ ކަމަށެވެ. މި މަސައްކަތް އިތުރަށް ހަރަދުނާ ކުރުމަށް މަސައްކަތް ކުރަމުންދާކަން މަބްރޫކް ފާހަގަކުރެއްވި އެވެ.\n23 މެއި 2020 | ހޮނިހިރު 05:36\nމައިނަރ ހޮޓެލް ގްރޫޕުން ރާއްޖެއަށް ޕީސީއާރް ޓެސްޓް މެޝިނެއް ހަދިޔާކޮށްފި\nމައިނަރ ހޮޓެލް ގްރޫޕުން ރާއްޖެއަށް ޕީސީއާރް ޓެސްޓް މެޝިނެއް ހަދިޔާކޮށްފިއެވެ. މިކަމާއި ގުޅިގެން އިކޮނޮމިކް މިނިސްޓްރީން ކޮށްފައިވާ ޓުވީޓެއްގައި ބުނެފައިވަނީ، މައިނަރ ހޮޓެލް ގްރޫޕުގެ ފަރާތުން ޕީސީއާރ މެޝިނާކާއި 100 ގެލަންސް ހޭންޑް ސެނެޓައިޒަރ ހަދިޔާކުރިކަމަށްޓަކައި ދިވެހި ސަރުކާރުގެ ފަރާތުން ޝުކުރު އަދާކުރާކަމަށެވެ. އަދި މި ތަކެއްޗަކީ ކޮވިޑް-19 ކޮންޓްރޯލްކުރުމަށްޓަކައި ރާއްޖެއިން ކުރަމުންދާ މަސައްކަތައް ލިބުނު ވަރަށް ބޮޑު އެހީތެރިކަމެއްކަމަށެވެ.\n23 މެއި 2020 | ހޮނިހިރު 05:35\nފުރަތަމަ ފޭސްގައި ކޮވިޑް-19ށް ހައި ރިސްކް މީހުން ބޭރަށް ނުނިކުތުމަށް އިލްތިމާސްކޮށްފި\nލޮކްޑައުންއަށް ދެވޭ ލުއިގެ ފުރަތަމަ ފޭސްގައި ކޮވިޑް-19ށް ހައިރިސް ބޮޑު މީހުން ބޭރަށް ނުކުމެ އުޅުމަކީ ބުއްދިވެރި ގޮތެއް ނޫން ކަމަށް ކޮވިޑް-19 ޓާސްކްފޯހުގެ ތަރުޖަމާނު މަބްރޫކު ޢަޒީޒް ވިދާޅުވެއްޖެ އެވެ. މަބްރޫކް ވިދާޅުވީ އުމުރުން ދުވަސްވީ މީހުންނާއި ދިގު މުއްދަތަށް ބޭސް ކުރަމުންދާ މީހުން އަދި ހައި ރިސްކް ގްރޫޕްގައި ހިމެނޭ މީހުން ފޭސް އެކެއްގައި ބޭރަށް ނުކުތުން ބުއްދިވެރި ނޫން ކަމަށެވެ. އަދި އެމީހުންނަށް ގޭގައި ތިބެވޭނެ އިންތިޒާމް ހަމަޖައްސަން ޖެހޭ ކަމަށް ވިދާޅުވި އެވެ.\n23 މެއި 2020 | ހޮނިހިރު 05:34\nރާއްޖެއިން ކޮވިޑް-19 އަށް ޕޮޒިޓިވްވާ މީހުންގެ އަދަދު ދުވާލެއްގެ މައްޗަށް ހުންނާނީ 30 އާއި 50 އާ ދެމެދު އަދަދެއްގައި ކަމަށް ލަފާކުރެވޭ ކަމަށާއި، އެ އަދަދަކީ ދަށް އަދަދެއް ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) ގެ އެޕިޑަމޮލޮޖިސްޓް ޑރ. އިބްރާހިމް އަފްޒަލް ވިދާޅުވެއްޖެ އެވެ. ނޫސްވެރިޔަކު ކުރި ސުވާލަށް ޖަވާބުދެއްވަމުން ޑރ. އަފްޒަލް ވިދާޅުވީ، ދުވާލެއްގެ މައްޗަށް ރިޕޯޓް ކުރެވޭ ކޭސްތަކުގެ އަދަދު އެއީ ދަށް އަދަދެއް ކަމަށާއި، އެ އަދަދަކީ ރާއްޖޭގެ ބޭސްލައިން ކަމަށެވެ.\n23 މެއި 2020 | ހޮނިހިރު 05:33\nސާމްޕަލްތައް ނެގުމަށް ފަހު ޓެސްޓު ތަކުގެ ނަތީއްޖާ ލަސްވާން މެދުވެރިވާ ސަބަބު ނެޝަނަލް އިމަރޖެންސީ އޮޕަރޭޝަން ސެންޓަރުން ސާފުކޮށްދީފީ އެވެ. އެ ސެންޓަރުގެ ތަރުޖަމާނު މަބްރޫކް އަޒީޒް ވިދާޅުވީ، ސާމްޕަލްތަކުގެ ނަތީޖާތައް ލިބެމުންދަނީ އެ ސާމްޕަލްތައް ނަގާ އޯޑަރަކުން ނޫން ކަމަށެވެ. މަބްރޫކް ވިދާޅުވީ، އުމުރުން ދުވަސްވީ މީހުންނާއި ތޮއްޖެހިގެން ދިރިއުޅޭ ތަންތަނުން ނަގާ ސާމްޕަލްތަކުގެ ނަތީޖާ ހޯދަން އިސްކަންދޭ ކަމަށެވެ.\n23 މެއި 2020 | ހޮނިހިރު 05:32\nމާލޭ ސަރަހައްދުގައި އިއުލާނު ކޮށްފައިވާ ފުރަބަންދަށް ލުއިތަކެއް ދިނުމަށް ތައްޔާރުވަމުން އަންނަ އިރު ފުރަތަމަ ފޭސްގައި ރަށްރަށަށް ދިއުމުގެ ހުއްދަ ނުދޭނެ ކަމަށް ކޮވިޑް-19 ޓާސްކްފޯހުގެ ތަރުޖަމާނު މަބްރޫކު ޢަޒީޒް ވިދާޅުވެއްޖެ އެވެ. މަބްރޫކް ވިދާޅުވީ ފޭސް އެކެއްގައި ދެވޭނެ ލުއިތައް ފައިނަލައިޒް ކުރުމުގެ މަސައްކަތް ކުރަމުންދާ ކަމަށެވެ. ނަމަވެސް މިހާރު ކުރެވިފައިވާ މަޝްވަރާތަކުގެ ދަށުން ފުރަތަމަ ފޭސްގައި އެއްރަށުން އަނެއް ރަށަށް ދަތުރު ކުރުމުގެ އެއްވެސް ފުރުސަތެއް ނޯންނާނެ ކަމަށް މަބްރޫކް ވިދާޅުވި އެވެ. އަދި ވިދާޅުވީ މާލެއިން އަތޮޅު ތެރޭގެ ރަށަށް ދިއުމަށް ވެސް އެމީހަކު ފުރަތަމަ ދާން ޖެހޭނީ ކަރަންޓީނަށް ކަމަށެވެ.\n23 މެއި 2020 | ހޮނިހިރު 05:31\nއޭޑީކޭއިން ޓެސްޓުތައް ހަދާނީ އަގެއްދީފައި، އެކަން ކުރާނީ އާސަންދަގެ ތެރެއިން: މަބްރޫކް\nދަރުބާރުގޭގައި ބާއްވަމުން އަންނަ ނޫސްވެރިންގެ ބައްދަލުވުމުގައި ތަރުޖަމާން މަބްރޫކް ވިދާޅުވީ އޭޑީކޭއިން ޓެސްޓުތައް ހަދަން ފަށާނީ އަންނަ އާދިއްތަ ދުވަހުން ފެށިގެންކަމަށެވެ. އަދި އެކަން ކުރާއިރު އޭޑީކޭއަށް އަގެއްދޭނެކަމަށާއި، އެކަން ކުރުމަށް ނިންމާފައިވަނީ އާސަންދަގެ ތެރެއިންކަމަށް މަބްރޫކް ވިދާޅުވި އެވެ. ނަމަވެސް އަގެއް ފަހުން ހާމަކުރައްވަމުންގެންދަވާނެކަމަށް މަބްރޫކް ވިދާޅުވި އެވެ.\nމަބްރޫކް ވިދާޅުވިގޮތުގައި އޭޑީކޭއިން ޓެސްޓުތައް ހެދިނަމަވެސް، ސާމްޕަލްތައް ނަގާނީ އެންއީއޯސީގެ ޓީމުތަކުންނެނެވެ.\n22 މެއި 2020 | ހުކުރު 22:36\nބަލިން ރަނގަޅުވާ މީހުންގެ ތެރޭގައި ގިނައީ ދިވެހިން: ޑރ. އަފްޒަލް\nދަރުބާރުގޭގައި ބާއްވަމުން އަންނަ ނޫސްވެރިންގެ ބައްދަލުވުމުގައި ޑރ. އިބްރާހިމް އަފްޒަލް ވިދާޅުވީ ބަލިން ރަނގަޅުވާ މީހުންގެ ތެރޭގައި ގިނައީ ދިވެހިން ކަމަށެވެ. އަދި ބަލި ޖެހިފައިވާ މީހުންގެ ތެރޭގައި ގިނައީ ފިރިިހެނުންކަމުން، ބަލިން ރަނގަޅުވަ މީހުންގެ ތެރޭގައިވެސް ގިނައީ ފިރިހެނުންކަމަށް ޑރ. ވިދާޅުވި އެވެ.\n22 މެއި 2020 | ހުކުރު 22:30\nމަނަދޫން ނެގި ސާމްޕަލްތަކުގެ ނަތީޖާ ނެގެޓިވް\nދަރުބާރުގޭގައި ބާއްވަމުން އަންނަ ނޫސްވެރިންގެ ބައްދަލުވުމުގައި ތަރުޖަމާން މަބްރޫކް އަޒީޒް ވިދާޅުވީ މަނަދޫގައި ފުރަތަމަ ޕޮޒިޓިވް ކޭހާ ގުޅިގެން ވަނީ ސާމްޕަލްތަކެއް ނެގިފައިވާކަމަށާއި، އެ ހުރިހާ ސާމްޕަލްއެއްގެ ނަތީޖާ ނެގެޓިވްކަމަށެވެ.\n22 މެއި 2020 | ހުކުރު 22:24\nބަލިން ރަނގަޅުވި މީހުންގެ އަދަދު 109ށް އަރައިފި\nދަރުބާރުގޭގައި ބާއްވަމުން އަންނަ ނޫސްވެރިންގެ ބައްދަލުވުމުގައި ތަރުޖަމާން މަބްރޫކް އަޒީޒް ވިދާޅުވީ ބަލިން ރަނގަޅުވި މީހުންގެ އަދަދު 109 އަށް އަރާފައިވާކަމަށެވެ.\nރޭގެ ނޫސްވެރިންގެ ބައްދަލުވުމާއި ހަމައަށް ބަލިން ރަނގަޅުވި މީހުންގެ އަދަދު ހުރީ 104 ގައެވެ.\n22 މެއި 2020 | ހުކުރު 22:12\nރާއްޖެއިން އިތުރު 58 މީހަކު ކޮވިޑް-19 އަށް ޕޮޒިޓިވްވެއްޖެ\nރާއްޖެއިން އިތުރު 52 މީހަކު ކޮވިޑް-19 އަށް ޕޮޒިޓިވްވެއްޖެ އެވެ.\nހެލްތު ޕްރޮޓެކްޝަން އެޖެންސީން ބުނީ އޭގެތެރޭގައި ހިމެނެނީ 18 ދިވެހިންނާއި، 39 ބަންގަލަދޭޝްގެ ރައްޔިތުންނާއި، އިންޑިއާގެ ރައްޔިތެއް ކަމަށެވެ. އެޔާއެކު ރާއްޖޭގެ ޖުމްލަ އަދަދު ވަނީ 1274ށް އަރާފަ އެވެ.\n22 މެއި 2020 | ހުކުރު 18:59\nގަވައިދާ ހިލާފަށް ރާއްޖޭގައި އުޅެމުންދިޔަ ބަންގްލަދޭޝްގެ 352 ރައްޔިތަކު ފުރުވާލައިފި\nގަވައިދާ ހިލާފަށް ރާއްޖޭގައި އުޅެމުންދާ ބަންގްލަދޭޝްގެ ރައްޔިތުން، އެނބުރި ޤައުމަށް ފުރުވާލުމަށްކުރާ މަސައްކަތުގެ ތެރެއިން ހުކުރު ދުވަހު އެކިވެސް ދެ ފްލައިޓެއްގައި 352 މީހަކު ޤައުމަށް ފުރުވާލައިފައިވެއެވެ. އެގޮތުން ފުރަތަމަ ފްލައިޓްގައި 152 މީހަކު ޤައުމަށް ފުރުވާލައިފައިވާއިރު، ދެ ވަނަ ފްލައިޓްގައި 200 މީހަކު ޤައުމަށް ފުރުވާލައިފައިވެއެވެ.\nއެޔާއެކު އޭޕްރީލް 21 ވަނަ ދުވަހުގެ ފަހުން ބަންގަލަދޭޝްއަށް ފުރުވާލެވުނު ރައްޔިތުންގެ އަދަދު ވަނީ 840 އަށް އަރާފަ އެވެ. އެ އެންމެންނަކީވެސް ރާއްޖޭގައި ގަވައިދާ ހިލާފަށް އުޅެމުންދިޔަ ފަރާތްތަކެވެ.\n22 މެއި 2020 | ހުކުރު 18:56\nއެންމެ ފަހުން ސައުދީން ބޭންކު ނޫޓު ވެސް ކަރަންޓީން ކުރަނީ\nކޮވިޑް-19ން ރައްކާތެރިވުމުގެ ފިޔަވަޅެއްގެގޮތުން ސަޢުދީ ޢަރަބިއްޔާގައި ފައިސާ ނޫޓާއި، ފައިސާ ފޮތި ކަރަންޓީން ކުރަން ނިންމައިފި އެވެ.\nކޮވިޑް-19ގެ ނުރައްކާ ބޮޑުވެ ސައުދީގެ އެކި ދާއިރާތަކުން އަޅަމުންދާ ފިޔަވަޅުތަކުގެ ދަށުން، އެ ޤައުމުގެ މާލީ އިދާރާތަކުންވެސް މިހާރު ވަނީ ކަންކަން ތަންފީޒު ކުރަން ފަށާފަ އެވެ. އެގޮތުން، އެންމެ ހައިރާން ކުރުވަނިވި ކަމެއްގެ ގޮތުގައި ފެނިގެންދިޔައީ އެޤައުމުގެ ބޭންކު ނޫޓާއި، ފައިސާ ފޮތި ކަރަންޓީންކޮށް އައިސޮލޭޓް ކުރަން އެޤައުމުގެ މަރުކަޒީ ބޭންކުން ނިންމި ނިންމުމެވެ.\nއެޤައުމުގެ މަނިޓަރީ އޮތޯރީޓީން ބުނެފައިވަނީ 14 ދުވަހާއި 20 ދުވަހުގެ މުއްދަތަކަށް ބައިނަލްއަޤުވާމީ އަދި މަދަނީ ފައިސާގެ މުޢާމަލާތްތަކުން ލިބޭ ފައިސާ ކަރަންޓީންކޮށް އައިސޮލޭޓުކުރަން ނިންމާފައިވާ ކަމަށެވެ. ކަރަންޓީން ކުރަން ނުވަތަ އައިސޮލޭޓް ކުރާނެ މުއްދަތު ކަނޑައަޅާނީ އެ ފައިސާ ލިބޭ ތަނެއްގެ ޙާލަތައް ބެލުމަށް ފަހުގައި ކަމަށެވެ. އަދި އެ މުއްދަތުގެ ތެރޭގައި ފައިސާ ސްޓެރެލައިޒް ކުރާނެކަމަށްވެސް އެ އޮތޯރިޓީން ބުނެފައި ވެއެވެ.\n22 މެއި 2020 | ހުކުރު 18:50\nއެއްވެސް ގޮތަކަށް ދެކިގެން ނުވާނެ މިދެވޭ ލުއިތަކަކީ ވައިރަސްގެ ބިރު ކެނޑުން ކަމަކަށް: މަބްރޫކް\nދަރުބާރުގޭގައި ބާއްވަމުންް އަންނަ ނޫސްވެރިންގެ ބައްދަލުވުމުގައި ތަރުޖަމާން މަބްރޫކް އަޒީޒް ވިދާޅުވީ ލޮކްޑައުނަށް ލުއިތަކެއްދެވޭއިރު، އެއީ ވަރަށް ވިސްނުންތެރިކަމާއެކު ކުރަންޖެހޭ ކަމެއްކަމަށެވެ. އެހެން ނޫންކަމުގައިވާނަމަ އަނެއްކާވެސް ލޮކްޑައުންއަކަށްދާންޖެހިދާނެކަމަށާއި، ދުނިޔޭގެ ގިނަ ޤައުމުތަށް އެކަން ތަޖުރިބާކޮށްފައިވާކަމަށް މަބްރޫކް ވިދާޅުވި އެވެ.\nމަބްރޫކް ވިދާޅުވީ ދެވިގެން އަންނަ ލުޔަކީ ވައިރަސްގެ ބިރު ކެނޑުންކަމަށް ދެކިގެން ނުވާނެ ކަމަށެވެ. އަދި ވައިރަސްއަކީ އަދިވެސް އަޅުގަނޑުމެންގެ ތެރޭގައި އުޅޭ އެއްޗެއްކަން ގަބޫލުކުރަންވާނެކަމަށް މަބްރޫކް ވިދާޅުވި އެވެ. މަބްރޫކް ވަނީ ލޮކްޑަައުނަށް ލުޔެއް ދެވޭއިރު، ކުންފުނިތަކުންނާއި، ވިޔަފާރިތަކުން އަދި އާންމުން ސަމާލުކަންދޭންޖެހޭނެކަންކަން ފާހަގަކުރައްވާފަ އެވެ.\n21 މެއި 2020 | ބުރާސްފަތި 23:16\nShowing 101 to 125 of 3203 results


ޢަޤީދާގެ ޢާންމު ލިޔުންތައް – DhiSalafiyyah\nމިއީ 25 ރަބީޢުލްއާޚިރު 1439 ވީ ހުކުރު ދުވަހު މަސްޖިދުއް ނަބަވީގައި ދެއްވި ޚުޠުބާގެ ޚުލާޞާ ޚުޠުބާ ދެއްވީ: الشيخ صلاح البدير – حفظه الله – ޚުޠުބާގެ ޚުލާޞާ: ފުރަތަމަ ޚުޠުބާ الحمدُ لله أكرمَ مَن يُرجَى، وأعظمَ مَن يُنيلُ نوالًا، خلقَ الخلقَ تُمسِي وتُصبِحُ ترنُو البقاءَ وتُؤمِّلُ الآمالَا، والحادِثاتُ تنعَى المُنَى، وتُقرِّبُ الآجالَا، وأشهدُ أن لا إله…\n18/01/2018 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްދިސަލަފިއްޔާ\nކަމަކާމެދު ޖިންނީންނާ ސުވާލުކުރުމާ އަދި ޖިންނީންނާ ވާހަކަދައްކާމީހުންނާ ސުވާލުކުރުމާމެދު ދަންނައެވެ. އެމީހުން ދައްކާ ކޮންމެ ވާހަކައެއް ތެދުކޮށް، އަދި އޭގެ ސަބަބުން އެސުވާލުކުރެވޭ މީހުންނަށް މާތްކޮށް ހިތާނަމަ އެއީ ޙަރާމްކަމެކެވެ. އެއީ ޞަޙީޙު މުސްލިމުގައާއި އަދި އެނޫންވެސް ފޮތްތަކުގައި (ޙަދީޘްތަކުން) ޘާބިތުވެފައިވާ ފަދައިންނެވެ. عَنْ مُعَاوِيَةَ بْنِ الْحَكَمِ السُّلَمِي قَالَ: قُلْت: يَا رَسُولَ اللَّهِ، أُمُورًا كُنَّا نَصْنَعُهَا فِي الْجَاهِلِيَّةِ، كُنَّا نَأْتِي الْكُهَّانَ، قَالَ: ((فَلَا تَأْتُوا الْكُهَّانَ)) [مسلم في…\n02/11/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nއަދި ޝަރުޢުވެގެން ނުވާ އަދި އޭގެ މާނަ ނޭނގޭ އެއްޗެއް ކިޔައިގެން ނުވަތަ ލިޔެގެންވިޔަސް އެސޮރުމެންނާ (އެބަހީ: ޖިންނީންނާ) ދެކޮޅަށް އެފަދަކަމަކުން ވާގިއެދުމާމެދު ދަންނައެވެ. އަދި ޚާއްޞަކޮށް އޭގައި ޝިރުކުއެކުލެވޭނަމަ ދަންނައެވެ. ފަހެ، ހަމަކަށަވަރުން އެއީ ޙަރާމް ކަމެކެވެ. ކިޔެވެލި ކިޔަވާމީހުން، ޢާންމުކޮށް ކިޔަވާ ތަކެތީގައި ޝިރުކު އެކުލެވިގެންވެއެވެ. އެފަދަމީހުން އެގޮތަށް ކިޔަވާ އެއްޗެއްސާއެކު ޤުރުއާނުގެ މިންވަރެއްވެސް ކިޔަވަފާނެއެވެ. އަދި ފާޅުކޮށް އަޑުއިވޭވަރަށް ޤުރުއާން ކިޔަވާފައި، ޝިރުކު ހިމެނޭ އެއްޗެހި ކިޔާއިރު ސިއްރުކުރެއެވެ. ފަރުވާއަށް އެދި ކުރާ…\n30/10/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nثنَا عَبْدُ الرَّزَّاقِ، أَخْبَرَنَا مَعْمَرٌ؛ عَنْ عَطَاءِ بْنِ السَّائِبِ؛ عَنْ عَبْدِ اللَّهِ بْنِ حَفْصٍ، عَنْ يَعْلَى بْنِ مُرَّةَ الثَّقَفِيِّ قَالَ: ثَلَاثَةُ أَشْيَاءَ رَأَيْتهنَّ مِنْ رَسُولِ اللَّهِ صَلَّى اللَّهُ عَلَيْهِ وَسَلَّمَ وَذَكَرَ الْحَدِيثَ، وَفِيهِ قَالَ: ثُمَّ سِرْنَا فَمَرَرْنَا بِمَاءٍ فَأَتَتْهُ امْرَأَةٌ بِابْنٍ لَهَا بِهِ جِنَّةٌ، فَأَخَذَ النَّبِيُّ صَلَّى اللَّهُ عَلَيْهِ وَسَلَّمَ بِمَنْخَرِهِ فَقَالَ: ((اُخْرُجْ إنِّي مُحَمَّدٌ…\nއިމާމް އަޙްމަދު އެކަލޭގެފާނުގެ މުސްނަދުގައި ރިވާކުރައްވާފައިވެއެވެ. ޢަބްދުﷲ ބުން ނުމައިރުގެ އަރިހުން، ޢުޘްމާން ބުން ޙަކީމުގެ އަރިހުން، ޢަބްދުއްރަޙްމާން ބުން ޢަބްދުލްޢަޒީޒްގެ އަރިހުން، ޔަޢުލާ ބުން މުއްރާގެ އަރިހުން ރިވާކުރެއްވިއެވެ. އެކަލޭގެފާނު ވިދާޅުވިއެވެ. لَقَدْ رَأَيْت مِنْ رَسُولِ اللَّهِ صَلَّى اللَّهُ عَلَيْهِ وَسَلَّمَ ثَلَاثًا مَا رَآهَا أَحَدٌ قَبْلِي، وَلَا يَرَاهَا أَحَدٌ بَعْدِي، لَقَدْ خَرَجْت مَعَهُ فِي سَفَرٍ حَتَّى إذَا كُنَّا بِبَعْضِ الطَّرِيقِ مَرَرْنَا بِامْرَأَةٍ جَالِسَةٍ…\n27/10/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nމިއީ ޝަރުޢުކުރެވިފައިވާ ކަމެއްތޯ ސުވާލުކުރި މީހާ ދަންނައެވެ. ފަހެ، މިއީ އެންމެ ހެޔޮ ޢަމަލުތަކުގެ ތެރެއިންވާ ކަމެކެވެ. އަދި މިއީ ނަބިއްޔުންނާއި ޞާލިޙުންގެ ޢަމަލުތަކުގެ ތެރެއިންވާ ކަމެކެވެ. ﷲ އާއި އެއިލާހުގެ ރަސޫލާ އަމުރުކުރައްވާފައިވާ ފަދައިން ޝައިޠާނާގެ ކިބައިން އާދަމުގެ ދަރީން ރައްކާތެރިކޮށްދެއްވުމުގައި ނަބިއްޔުންނާއި ޞާލިޙުން ދެމި ތިއްބެވިއެވެ. އަލްމަސީޙް (ޢީސާގެފާނު) އެފަދައިން ޢަމަލުކުރެއްވިއެވެ. އަދި އަޅުގަނޑުމެންގެ ނަބިއްޔާ صلى الله عليه وسلم ވެސް އެފަދައިން ޢަމަލުކުރެއްވިއެވެ. ފަހެ، އަޙްމަދު އެކަލޭގެފާނުގެ މުސްނަދުގައި އަދި އަބޫދާއޫދު…\n24/10/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nއަދި ހަމައެއާއެކު ތަޖުރިބާއިން އެނގޭގޮތުގައި ޢަދަދުވެސް ނުކުރެވޭހާ ގިނަމީހުންވަނީ ޝައިޠާނާގެ ކިބައިން ރައްކާތެރިވުމާ އެސޮރުމެންނާ ގުޅުންހުރި ކަންކަން ބާޠިލުކުރުމުގައި ކުރުސީގެ އަސަރު ބަޔާންކޮށްދީފައެވެ. ފަހެ ހަމަކަށަވަރުން ޝައިޠާނާގެ ކިބައިން ދިފާޢުވުމުގައްޔާއި ޖިންނި މޮޔަވެފައިވާ މީހުންނާއި ޖިންނީން ވާގިވެރިވާ މީހުންނަށް އޭގެ ސަބަބުން ވަރަށް ބޮޑަށް އަސަރުކުރުވައެވެ. މިޘާލަކަށް އަނިޔާވެރިވާ މީހުންނާއި ރުޅިގަދަމީހުން އަދި ޝަހްވަތާ ލަވަޔާ މިއުޒިކުގެ އަހުލުވެރިންނާއި އޭގެ އަޑުއަހާ، ތުމުން ފުމެ އަތްޖަހާ މީހުންނަށް ތެދުވެރިކަމާއެކު އެއާޔަތް ކިޔުމުން އޭނާގެ ކިބައިގައިވާ ޝައިޠާނާ ދުރުހެލިވެއެވެ.…\n21/10/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nނަބިއްޔާ صلى الله عليه وسلم ގެންގުޅުއްވި ތަކެތީގެ ތެރެއިން އެއްވެސް އެއްޗެއް މިއަދާ ހަމައަށް ރައްކާތެރިކަމާއެކު އެބައޮތް ހެއްޔެވެ؟ 3\nރަސޫލާ صلى الله عليه وسلم އަށް ނިސްބަތްކުރެވޭ އިސްތަށިތައް އެބައިމީހުންގެ އަތުގައިވާކަމަށް ދަޢުވާކުރާމީހުން، އެތަކެތި ގެންގުޅެނީ ވަރަށް ފަރުވާތެރިކަމާއެކު ބަލަހައްޓައިގެންނެވެ. އެގޮތުން އެއިސްތަށިތައް ފަށުވި ފަދަ އެއްޗަކަށްލާ، ބިއްލޫރި ފޮއްޓެއްފަދަ އެއްޗެއްގެ ތެރޭގައި ބަހައްޓައެވެ. އަދި ބައެއް ތަންތަނުގައި، އަހަރަކު އެއްފަހަރު ނުވަތަ އެއަށްވުރެ ގިނައިންވެސް، އެއިސްތަށިތައް ރައްކާކޮށްފައި ހުންނަ ތަނުން ނެރެ، އެކަންފާހަގަކުރުން އޮވެއެވެ. އެގޮތުން ރަމަޟާން މަހުގެ 27 ވިލޭރޭ ނުވަތަ ޝަޢުބާން މަސް ދެބައިވާ ރޭފަދަ އެބައިމީހުން ފާހަގަކުރާ އެފަދަ މޫސުންތަކުގައި…\n17/10/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nނަބިއްޔާ صلى الله عليه وسلم ގެންގުޅުއްވި ތަކެތީގެ ތެރެއިން އެއްވެސް އެއްޗެއް މިއަދާ ހަމައަށް ރައްކާތެރިކަމާއެކު އެބައޮތް ހެއްޔެވެ؟ 2\nތިންވަނައީ: ދުވަސްތައް ފާއިތުވެ ޤަރުނުތަކަކަށްފަހު، ރަސޫލާ صلى الله عليه وسلم ގެންގުޅުއްވި ގިނަ ތަކެތި، ހަނގުރާމަޔާއި ފިތުނަތަކާ އަދި އެނޫންވެސް ސަބަބުތަކާހުރެ، ގެއްލިފައިވާކަން ޘާބިތުވެފައިވެއެވެ. މިކަމުގެ ބައެއް މިޘާލުތަކަކީ: ޞަޙީޙުލް ބުޚާރީއާއި ޞަޙީޙް މުސްލިމުގައި އިބްނު ޢުމަރު رضي الله عنهما ވިދާޅުވިކަމަށް ރިވާކުރައްވާފައިވެއެވެ. «اتَّخَذَ رَسُولُ اللهِ صَلَّى اللهُ عَلَيْهِ وَسَلَّمَ خَاتَمًا مِنْ وَرِقٍ، فَكَانَ فِي يَدِهِ، ثُمَّ كَانَ فِي يَدِ أَبِي بَكْرٍ، ثُمَّ كَانَ…\n16/10/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nނަބިއްޔާ صلى الله عليه وسلم ގެންގުޅުއްވި ތަކެތީގެ ތެރެއިން އެއްވެސް އެއްޗެއް މިއަދާ ހަމައަށް ރައްކާތެރިކަމާއެކު އެބައޮތް ހެއްޔެވެ؟ 1\nނަބިއްޔާ صلى الله عليه وسلم ގެންގުޅުއްވި ތަކެތީގެ ތެރެއިން އެއްވެސް އެއްޗެއް މިއަދާ ހަމައަށް ރައްކާތެރިކަމާއެކު އެބައޮތް ހެއްޔެވެ؟ އަންނަނިވި ކަންކަން ބަޔާންކޮށްގެން މެނުވީ މިސުވާލުގެ ޖަވާބު ނުދެވޭނެއެވެ. ފުރަތަމައީ: ޞަޙީޙުލް ބުޚާރީގައި ޢަމްރު ބުން އަލްޙާރިޘް رضي الله عنه ގެ އަރިހުން ރިވާކުރައްވާފައިވެއެވެ. ((مَا تَرَكَ رَسُولُ اللَّهِ صلى الله عليه وسلم عِنْدَ مَوْتِهِ دِرْهَمًا وَلا دِينَارًا، وَلا عَبْدًا وَلا أَمَةً، وَلا شَيْئًا إِلا…\n13/10/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nﷲ ތަޢާލާ ވޮޑިގެންވާކަން އިންކާރުކުރާ މީހުންނޭވެ! 4\n4. ﷲ ތަޢާލާ ވޮޑިގެންވާކަމުގެ ޙިއްސީ ދަލީލު: ފަހެ ﷲ ވޮޑިގެންވާކަމުގެ ޙިއްސީ ދަލީލުވަނީ ދެގޮތަކުންނެވެ. ފުރަތަމައީ: ދުޢާކުރާމީހުންގެ ދުޢާ އިޖާބަކުރެއްވޭކަމާއި ބޮޑެތި މުޞީބާތްތަކުގައިވާ މީހުންގެ އުނދާގޫތައް ފިއްލަވައިދެއްވާކަން އަޅުގަނޑުމެންނަށް އެނގި އަދި ފެނެއެވެ. މިކަންކަމުން ޝައްކެތްނެތި ދަލީލުކުރަނީ ﷲ ތަޢާލާ ވޮޑިގެންވާކަމެވެ. އެއިލާހު ވަޙީކުރެއްވިއެވެ. ﴿وَنُوحًا إِذْ نَادَىٰ مِن قَبْلُ فَاسْتَجَبْنَا لَهُ…﴾ [الأنبياء: 76] މާނައީ: “އަދި އޭގެކުރިން، نوح ގެފާނު (ތިމަންރަސްކަލާނގެ حضرة އަށް) دعاء ކުރެއްވިހިނދު، ހަނދުމަކުރާށެވެ! ފަހެ، ތިމަންރަސްކަލާނގެ…\n26/08/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nﷲ ތަޢާލާ ވޮޑިގެންވާކަން އިންކާރުކުރާ މީހުންނޭވެ! 3\n3. ﷲ ތަޢާލާ ވޮޑިގެންވާކަމުގެ ޝަރުޢީ ދަލީލު: ފަހެ ﷲ ތަޢާލާ ބާވައިލެއްވި އެންމެހާ ފޮތްތަކެއްގައިވެސް، އެއިލާހު ވޮޑިގެންވާކަންވަނީ ބަޔާންކުރައްވާފައެވެ. އަދި އެފޮތްތަކުގައި އައިސްފައިވާ ޙުކުމްފުޅުތައް، މީސްތަކުންގެ މަޞްލަޙަތުހުރިގޮތަށް އައިސްފައިވުމުން އޭގެން ދަލީލުކޮށްދެނީ އެއައިސްފައިވަނީ ޙިކުމަތްވަންތަ އަދި ޚަލްޤުތަކުންނަށް މަޞްލަޙަތުހުރިގޮތް މޮޅަށް ދެނެވޮޑިގެންވާ އިލާހެއްގެ ޙަޟްރަތުން ކަމެވެ. އަދި އެފޮތްތަކުގައި އައިސްފައިވާ ކައުނުގެ ޚަބަރުތަކަކީ އެއީ ތެދުޙަޤީޤަތެއްކަމުގައި، ދުނިޔޭގައި ހިނގާ ކަންކަން ހެކިދެއެވެ. އޭގެން ދަލީލުކުރަނީ އެޚަބަރުތައް ދެއްވި ފަރާތަކީ އެދެއްވި ޚަބަރާ އެއްގޮތަށް ކަންތައްތައް…\n23/08/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nﷲ ތަޢާލާ ވޮޑިގެންވާކަމުގެ ޢަޤުލީ ދަލީލު: ފަހެ ކުރިންނާއި ފަހުންވެސް ޚަލްޤުކުރެއްވުނު އެންމެހާ މަޚްލޫޤުން ޚަލްޤުކުރައްވާނޭ ފަރާތެއް ވާންޖެހެއެވެ. އެހެނީ އެއްވެސް އެއްޗަކަށް އޭގެ އަމިއްލަ ނަފްސު ޚަލްޤެއް ނުކުރެވޭނެއެވެ. އަދި އެއްވެސް ރޭވުން ތެރިކަމެއްނެތި “ޗާންސަކުން” ވެސް ޚަލްޤެއް ނުކުރެވޭނެއެވެ. އެހެނީ އެއްޗެއް ވުޖޫދުގައިވުމުގެ ކުރިން އެއެއްޗެއް ވާހުށީ ނެތް އެއްޗަކަށެވެ. ފަހެ އެ ޙާލަތުގައި ޚަލްޤުކުރައްވާ ފަރާތަށް އެފަރާތެއްވާނީ ކޮން ފަދައަކުން ހެއްޔެވެ! އަދި އެއްވެސް ރޭވުން ތެރިކަމެއްނެތި “ޗާންސަކުން” ޚަލްޤެއް ނުކުރެވޭނެ ސަބަބަކީ…\nﷲ ތަޢާލާ ވޮޑިގެންވާކަން އިންކާރުކުރާ މީހުންނޭވެ! 1\nﷲ ތަޢާލާ ވޮޑިގެންވާކަމުގެ ދަލީލުތަކެއް ވެއެވެ. އެއީ ފިޠުރީ ދަލީލާއި ޢަޤްލީ ދަލީލާއި ޝަރުޢީ ދަލީލާ އަދި ޙިއްސީ ދަލީލެވެ. ﷲ ތަޢާލާ ވޮޑިގެންވާކަމުގެ ފިޠުރީ ދަލީލު: ފަހެ ކޮންމެ މަޚްލޫޤެއްވެސްވަނީ، އޭނާ ނެތުމުގެ ތެރެއިން ޚަލްޤުކުރެއްވި ޚާލިޤުވަންތަ އިލާހަށް އީމާންވުމުގެ ފިޠުރަތުގެ މަތީގައި ލައްވާފައެވެ. އެކަމަށްޓަކައި ފިކުރުތަކެއް ނުވަތަ ކިޔެވުންތަކެއް ކިޔަވާކަށް ނުޖެހެއެވެ. މިފިޠުރަތުގެ މަތިން މީސްތަކުން އެއްކިބާވެގެންދަނީ އޭނާގެ ހިތް މިކަމުން އެއްކިބާކުރާނެ ކަންތައްތަކެއް މެދުވެރިވެގެންނެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.…\n17/08/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nކީރިތި ޤުރުއާނުގައިވާ ޢަދަދުގެ މުއުޖިޒާތްތަކާއި މީލާދީ ކަލަންޑަރު -5-\n﴿يَسْأَلُونَكَ عَنِ الْأَهِلَّةِ …﴾ [سورة البقرة ١٨٩] މާނައީ: “ހުޅެވިހަނދާމެދު ކަލޭގެފާނާ އެއުރެން ސުވާލު ކުރެތެވެ..”. މިއާޔަތާ ގުޅޭގޮތުން ޝައިޚު އިބްނު ޢުޘައިމީން رحمه الله ވިދާޅުވެފައިވެއެވެ. “އުންމަތްތަކަށް ކަނޑައެޅިގެންވާ ވަގުތުތަކަކީ އެބައިމީހުންގެ މައްޗަށް ﷲ ތަޢާލާ ކަނޑައެޅުއްވި ވަގުތުތަކެވެ. – އެއީ ހުޅެވިހަނދެވެ. – ފަހެ، އެއީ މުޅި ޢާލަމަށްވާ ވަގުތުތަކެވެ. ﷲ ތަޢާލާގެ ވަޙީ ބަސްފުޅުގައިވާ ފަދައިންނެވެ. ﴿ …مَوَاقِيتُ لِلنَّاسِ…﴾ [سورة البقرة ١٨٩] މާނައީ: “އެއީ މީސްތަކުންނަށް (އެކިއެކި ކަންކަމުގެ) ވަގުތު…\n29/07/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nކީރިތި ޤުރުއާނުގައިވާ ޢަދަދުގެ މުއުޖިޒާތްތަކާއި މީލާދީ ކަލަންޑަރު -4-\n﴿لَا يَزَالُ بُنْيَانُهُمُ…﴾ ތައުބާ ސޫރަތުގެ މިއާޔަތުން އެމެރިކާގެ ޓަވަރުތައް ގޮވި ޙާދިޘާއަށް ދަލީލުކުރާ ކަމަށް ބުނާ މީހުންނަށް ރައްދު ދެއްވާ ޑރ. ޚާލިދު އައްސަބްތު ވިދާޅުވެފައިވެއެވެ. “ފަސްވަނައީ: މިކަން (އެއާޔަތާ ގުޅުވާފައިވާ ގުޅުވުން) ބިނާކޮށްފައިވަނީ އިރުގެ ޙިސާބުތަކަށެވެ. (އެބަހީ: މީލާދީ އަހަރެށެވެ.) އެއީ ކާފިރު އުންމަތްތަކުން ވާރުތަ ކޮށްފައިވާ އެއްޗެކެވެ. އަދި އެއީ އިތުބާރު ހިފޭފަދަ ގޮތަކަށް ނަބިއްޔުންގެ އަރިހުން އެނގިގެން އައިސްފައިވާ އެއްޗެއް ނޫނެވެ. އަދި ހަމަކަށަވަރުން ޝަރުޢުގައި ޢިތުބާރު ހިފޭ ޙިސާބަކީ ހަނދާއި…\n25/07/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ


STO aa havaalu kuri hurihaa Ambulance eh genesfi - One Online\n26 އެޕްރީލް 2022، އަތޮޅުތެރެއަށް ގެންނަން ހަވާލުކުރި އެމްބިއުލާސްތައް އެސްޓީއޯއިން ރާއްޖެ ގެނެސް ހެލްތް މިނިސްޓްރީއާ ހަވާލުކުރުމަށް ބޭއްވި ރަސްމިއްޔާތުގެ ތެރެއިން ---- ވަން ފޮޓޯ: ޔޫސުފް ސޮފްވާން\nއެސްޓީއޯއާ ހަވާލުކުރި ހުރިހާ އެމްބިއުލާންސެއް ގެނެސްފި\nއަތޮޅުތެރެއަށް ގެންނަން ސްޓޭޓް ޓްރޭޑިން އޯގަނިޒޭޝަން (އެސްޓޯ)އާ ހަވާލުކުރި 96 އެމްބިއުލާސް ރާއްޖެ ގެނެސް ހެލްތު މިނިސްޓްރީއާ ހަވާލުކޮށްފިއެވެ.\nއެމްބިއުލާސްތައް ހެލްތް މިނިސްޓްރީއާ ހަވާލުކުރީ މިއަދު ހަވީރު އެސްޓީއޯ ހެޑް އޮފީހުގެ ބޭރުގައި ބޭއްވި ރަސްމިއްޔާތެއްގައެވެ. އެސްޓީއޯގެ ފަރާތުން އެމްބިއުލާންސްތައް ހެލްތު މިނިސްޓްރީއާ ހަވާލުކޮށްދެއްވީ އެ ކުންފުނީގެ މެނޭޖިން ޑިރެކްޓަރު ހުސެއިން އަމްރުއެވެ. ހެލްތު މިނިސްޓްރީގެ ފަރާތުން އެމްބިއުލާސްތަކާ ހަވާލުވެވަޑައިގަތީ މިނިސްޓަރު އަހުމަދު ނަސީމުއެވެ.\nއެ އެމްބިއުލާސްތައް ރާއްޖެ ގެނެއުމަށް ހެލްތު މިނިސްޓްރީން އެސްޓީއޯ ހަވާލުކުރީ މިދިޔަ އަހަރުގެ ޖޫން މަހުގެ 10 ވަނަ ދުވަހުއެވެ.\nއެސްޓީއޯ ހެޑް އޮފީހުގެ ބޭރުގައި މިއަދު ބޭއްވި ރަސްމިއްޔާތުގައި ވާހަކަ ދައްކަވަމުން ނަސީމް ވިދާޅުވީ، އެމްބިއުލާންސްތަކަށް ވާ ފައިސާ ދެއްކުމަށް އެސްޓީއޯ އިން ތިން އަހަރުގެ މުއްދަތެއް ވެސް ދީފައިވާ ކަމަށެވެ. އޭގެ ތެރެއިން އަދި ބާކީ އެއް އަހަރު އެބައޮތް ކަމަށެވެ.\n26 އެޕްރީލް 2022، އަތޮޅުތެރެއަށް ގެންނަން ހަވާލުކުރި އެމްބިއުލާސްތައް އެސްޓީއޯއިން ރާއްޖެ ގެނެސް ހެލްތް މިނިސްޓްރީއާ ހަވާލުކުރުމަށް ބޭއްވި ރަސްމިއްޔާތުގައި ހެލްތު މިނިސްޓަރު އަހުމަދު ނަސީމް ވާހަކަ ދައްކަވަނީ ---- ވަން ފޮޓޯ: ޔޫސުފް ސޮފްވާން\nރަސްމިއްޔާތުގައި ވާހަކަ ދައްކަވަމުން ނަސީމް ވަނީ އެސްޓީއޯގެ ފަރާތުން ލިބެމުންދާ އެހީތެރިކަން ފާހަގަކުރައްވައި އެ ކުންފުނީގެ ހުރިހާ މުވައްޒަފުންނަށް ޝުކުރު އަދާކުރައްވައިފައެވެ.\n"އަސްލު މިއީ ވަރަށް ބުރަބޮޑު މަސައްކަތެއް. އެކަންތައްތައް އަޅުގަނޑުމެންނަށް އެސްޓީއޯއިން ކޮށްދީފައިވަނީ ސީއެސްއާރްގެ ދަށުން، މި އެމްބިއުލާސްތައް މި ހިސާބަށް ގެނެސްފައި، ދޫކޮށްލަނީކީ ނޫން. އެމްބިއުލާންސްތައް ރަށްރަށަށް ފޮނުވައި ބޭނުންނުވާ ބާ އެމްބިއުލާސްތައް އަޅުގަނޑުމެންނަށް ގެނެސްދީ މިކަހަލަ މަސައްކަތެއް އެސްޓީއޯއިން އަޅުގަނޑުމެންނާއެކު ކުރަނީ،" ނަސީމް ވިދާޅުވިއެވެ.\nނަސީމް ވިދާޅުވީ ރާއްޖޭގެ ސިއްހީ ނިޒާމު ހަރުދަނާ ކުރުމަށް ގިނަ މަސައްކަތްތަކެއް ކުރަމުން އަންނަ ކަމަށާއި އެ މަސައްކަތުގެ ދަށުން މި އަހަރު ސިއްހީ ދާއިރާއަށް "އާދަޔާ ހިލާފަށް" ފޯކަސް ދިނުމަށް ނިންމާފައިވާ ކަމަށެވެ. އަދި ސިއްހީ ދާއިރާއަށް ހާއްސަ ކޮށްގެން ރާވާފައިވާ ސްޓްރެޓެޖީތައް މި އަހަރު ނިމުމުގެ ކުރިން ނިންމައި ހަރުދަނާކަމާ އެކު ހިދުމަތް ދެވޭނެ ކަމަށެވެ. އަދި މި އަހަރުގެ ތެރޭގައި އާ ހޮސްޕިޓަލުތަކެއް ހަދާނެ ކަމަށާއި އެ ކަމަށް ބޭނުންވާ ފައިސާ ވެސް ހަމަޖެހިފައިވާ ކަމަށް ނަސީމް ވިދާޅުވިއެވެ.\n26 އެޕްރީލް 2022، އަތޮޅުތެރެއަށް ގެންނަން ހަވާލުކުރި އެމްބިއުލާސްތައް އެސްޓީއޯއިން ރާއްޖެ ގެނެސްފައި---- ވަން ފޮޓޯ: ޔޫސުފް ސޮފްވާން\n"މަސައްކަތް ފުރިހަމަ ވެގެންދާއިރު ރައްޔިތުންނަށް އެނގޭނެ ޑޮކްޓަރު ރަށަށް ވަޑައިގަންނަ ދުވަސް. މާލެއިން ރަށްރަށް ގޮސް ބަލިތަކަށް ފަރުވާކޮށްދެވޭނެ ނިޒާމު ގާއިމްކުރެވިގެންދާނެ،" ނަސީމް ވިދާޅުވިއެވެ.\nނަސީމް ވިދާޅުވީ، ހުރިހާ ރަށަކަށް އެމްބިއުލާސް ފޮނުވާފައިވީ ނަމަވެސް ބައެއް ރަށްރަށުގެ އެމްބިއުލާންސްތަކުގައި މައްސަލަ ޖެހިފައިވާ ކަމަށެވެ. އެމްބިއުލާސްތަކުގައި މައްސަލަ ޖެހެނީ ޕާކުކުރާނެ ގަރާޖެއް ނެތުމުން ކަމަށްވެސް ނަސީމް ވިދާޅުވިއެވެ.\nގުޅޭ ޓެގު ސިއްހަތު އެސްޓީއޯ މިނިސްޓްރީ އޮފް ހެލްތް ހުސެއިން އަމްރު ރާއްޖޭގެ ރަށްރަށް އަހުމަދު ނަސީމް (ކެރަފާ ނަސީމް)


ހަވީރު ފޮޓޯ : ޔޫރޯ 2012ގެ ފައިނަލް\nފޮޓޯ ގެލަރީ: ޔޫރޯ 2012ގެ ފައިނަލް\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލަށް ފަހު ސްޕެއިންގެ ކުޅުންތެރިން މުބާރާތުގެ ތައްޓާއެކު އުފާފާޅުކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި ސްޕެއިންގެ ޒަވީ (ވ) އަތުން ބޯޅަ ހޯދުމަށް އިޓަލީގެ މޮންޓެލީވޯ މަސައްކަތްކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި ސްޕެއިންގެ ސިލްވާ (ވ) އަތުން ބޯޅަ ހޯދުމަށް އިޓަލީގެ ބޮނުއްޗީ މަސައްކަތްކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި ސްޕެއިންގެ ފެބްރެގާޒް (ވ) އަތުން ބޯޅަ ހޯދުމަށް އިޓަލީގެ ކިއެލީނީ މަސައްކަތްކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި ލަނޑުޖެހުމަށް ފަހު ސްޕެއިންގެ އަލްބާ އުފާފާޅުކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި އިޓަލީގެ ފޯވަޑް ބަލޮޓެލީ (މ) ސްޕެއިންގެ ދެ ކުޅުންތެރިން ކައިރިން ސަލާމަތްވުމަށް މަސައްކަތްކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި ސްޕެއިންގެ ސިލްވާ (ކ) އަތުން ބޯޅަ ހޯދުމަށް އިޓަލީގެ ކުޅުންތެރިން މަސައްކަތްކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި އިޓަލީގެ ފޯވަޑް ބަލޮޓެލީ (މ) ސްޕެއިންގެ ތިން ކުޅުންތެރިން ކައިރިން ސަލާމަތްވުމަށް މަސައްކަތްކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި އިޓަލީގެ މިޑްފީލްޑަރު މޮޓާ އަނިޔާވެގެން އަށިގަނޑުގައި ދަނޑުން ބާލަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލްގައި ލަނޑު ޖެހުމަށް ފަހު ސްޕެއިންގެ ކުޅުންތެރިން އުފާފާޅުކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލަށް ފަހު އިޓަލީގެ ޑިނަޓާލޭ (ކ) އާއި ބަލޮޓެލީ ދަނޑުމަތީގައި: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލަށް ފަހު އިޓަލީގެ ޕިރްލޯ (ކ) އާއި ޑިރޮސީ ދަނޑުން ފައިބަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nކިއޭވް، ޔޫކްރޭން: 2012 ޖުލައި 1 ވަނަ ދުވަހުގެ ރޭ ކުޅުނު ޔޫރޯގެ ފައިނަލަށް ފަހު ސްޕެއިންގެ ކުޅުންތެރިން އުފާފާޅުކުރަނީ: ފައިނަލްގައި އިޓަލީ އަތުން ސްޕެއިން މޮޅުވީ 4-0އިން. -- ފޮޓޯ / އޭއެފްޕީ\nޔޫރޯ 2012: ގުރޫޕް ސީ (އިޓަލީ - އަޔަލޭންޑް، ސްޕެއިން - ކްރޮއޭޝިއާ)\nޔޫރޯ 2012: އިޓަލީ - ޖަރުމަން\nޔޫރޯ 2012: ސްޕެއިން - އިޓަލީ\nޔޫރޯ 2012: ސްޕެއިން - ފްރާންސް\nޗެމްޕިއަންސް ލީގުގައި 2011 ސެޕްޓެމްބަރު 28 ވަނަ ދުވަހުގެ ރޭ އޭސީ މިލާނާއި ވިކްޓޯރިއާ ޕްލެޒެން ބައްދަލުކުރި މެޗު\nހަވީރު ޔޫރޯ ގައިޑް ލޯންޗްކުރުން


Idhikolhaai ehkolhugaives hama ekani othee PPM: Raees Yameen\nކުރީގެ ރައީސް އަބްދުﷲ ޔާމީން -- ޕީޕީއެމް އަކީ ހަމައެކަނި އިދިކޮޅާއި އެއްކޮޅުގައިވެސް މަސައްކަތް ކުރާ ޕާޓީ ކަމަށް ރައީސް ޔާމީން ވަނީ ވިދާޅުވެފައި -- އަވަސް ފޮޓޯ\nޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އަކީ ހަމަ އެކަނި އިދިކޮޅުގައްޔާއި އެއްކޮޅުގައިވެސް މަސައްކަތް ކުރާ ޕާޓީ ކަމަށް ކުރީގެ ރައީސް އަބުދުﷲ ޔާމީން އަބުދުލް ގައްޔޫމް ވިދާޅުވެއްޖެ އެވެ.\nމ. ދިއްގަރަށް ވަޑައިގެން އެރަށުގެ ރައްޔިތުންނާއި ބައްދަލު ކުރައްވާ ރައީސް ޔާމީން ވިދާޅުވީ، އެބައެއްގެ ހާލަތު ބަދަލު ކުރާނީ އެބަޔަކު އަމިއްލަ އަށް ކަމަށެވެ. އަދި ދާ ކޮންމެ ތާކުން ފެންނަނީ ކުރީގެ ސަރުކާރުން ކޮށްފައިހުރި މަސައްކަތްތަށް ވީރާނާވެގެން ދާތަން ކަމަށާއި، ރައްޔިތުންގެ ފައިސާ ހަރަދުކޮށްގެން ކޮށްފައިވާ އެފަދަތަންތަން ވީރާނާވެގެން ދިއުމަކީ ރައްޔިތުންނަށް ތަހައްމަލްކުރަން ފަސޭހަ ކަމަކަށް ނުވާނެ ކަމަށެވެ.\nރައީސް ޔާމީން ވިދާޅުވީ، ޕީޕީއެމްއަކީ އިދިކޮޅުގައި މަސައްކަތް ކުރާ ހަމައެކަނި ޕާޓީ ކަމަށާއި، އިދިކޮޅުގައި މަސައްކަތް ކުރަނީ ނާގާބިލް ސަރުކާރެއް އޮތުމުން ޖަވާބުދާރީ ކުރުމަށް ކަމަށެވެ. އަދި އެއްކޮޅުގައި މަސައްކަތް ކުރަނީ ރައްޔިތުންގެ ހާލަތު ރަނގަޅު ކުރުމަށްޓަކައި ރައްޔިތުންނާއެކީ ކަމަށެވެ.\n"އެހެން ވީމަ މި ނޫން ޕާޓީއަކަށް ވޯޓެއް ލިބެން ޖެހޭތޯ. ނުޖެހޭ ނޫންތޯ. މި ނޫން ޕާޓީއަކަށް ވޯޓް ލިބެންޖެހޭ އެއްވެސް ސަބަބެއް ނެތް. އެއްކޮޅުގައިވެސް މިއޮތީ އަޅުގަނޑުމެން. އިދިކޮޅުގައިވެސް މިއޮތީ އަޅުގަނޑުމެން. އިދިކޮޅުން އެހެން މީހަކު ބަހެއް ބުނާތަނެއް ނުފެނޭ. ހުރިހާ ރެލީ ތަކެއްގައިވެސް އަޅުގަނޑުމެން އެބަ ދަންނަވަން. ރައްޔިތުންގެ ހާލަތު ބަދަލު ކުރުމަށްޓަކައި އެކި ވާހަކަ ދައްކަވަމުން ގެންދެވި ލީޑަރުން ކޮބާތޯ މިއަދު. އެއިން ބޭފުޅެއްގެ އަޑެއް ނީވޭ." ރައީސް ޔާމީން ވިދާޅުވި އެވެ.\nސަރުކާރު ޖަވާބުދާރީ ކުރުވުމަށް އިންތިހާބެއްގެގޮތުގައި ލިބޭނެ ފަހު ފުރުސަތަކީ ލޯކަލް ކައުންސިލް އިންތިހާބު ކަމަށާއި، އެ އިންތިހާބުގައި ޕީޕީއެމްގެ ކެނޑިޑޭޓުންނަށް ވޯޓް ދިނުމަށް ރައީސް ޔާމީން ވަނީ އެ ބައްދަލުވުމުގައި އެދިވަޑައިގެންފަ އެވެ. އަދި ދިއްގަރުގެ ރައްޔިތުންގެ ބޮޑު އަގުލައްބިއްޔަތު އެމްޑީޕީއާއެކީ މަސައްކަތް ކުރުމަށް ނޭދޭނެ ކަމަށާއި، ދިއްގަރުގެ ބޮޑު އަގުލަބިއްޔަތު އެދޭނީ ޕީޕީއެމްއާއެކު މަސައްކަތް ކުރުމަށްކަމަށްވެސް ރައީސް ޔާމީން ވަނީ ވިދާޅުވެފަ އެވެ.\nރައީސް އަބްދުﷲ ޔާމީން ޕީޕީއެމް ދިއްގަރު